text:
ཟླ2པའི་ཚེས13ཉིན། ཀྲུང་དབྱང་ཏང་གི་སློབ་གྲྭའི་ཞིང་ཆེན་རིམ་པའི་འགོ་ཁྲིད་པ་གཙོ་བོས་སྐབས་བཅོ་བརྒྱད་པའི་ཚང་འཛོམས་གྲོས་ཚོགས་ཐེངས་དྲུག་པའི་དགོངས་དོན་སློབ་སྦྱོང་དང་ལག་ལེན་མཐར་ཕྱིན་བྱེད་པའི་ཆེད་དོན་ཞིབ་འཇུག་དང་གྲོས་བསྡུར་འཛིན་གྲྭ་ཚུགས། སྤྱི་ཁྱབ་ཧྲུའུ་ཅི་ཞིས་ཅིན་ཕིང་གིས་ཞིབ་བསྡུར་འཛིན་གྲྭ་ཚུགས་པའི་མཛད་སྒོ་སྟེང་གསུང་བཤད་གལ་ཆེན་གནང་སྟེ། “མཐོ་རིམ་ལས་བྱེད་པས་ཆབ་སྲིད་ཀྱི་ནུས་པ་མཐོར་འདེགས་བྱེད་པ་གཙིགས་སུ་འཛིན་དགོས”ཞེས་ལོ་གསར་པའི་ནང“ཏང་གི་སློབ་ཁྲིད”ཐོག་མ་གནང་བྱུང་། ཐེངས་འདིའི་སྤྱི་ཁྱབ་ཧྲུའུ་ཅིའི་གསུང་བཤད་ཀྱི་གོ་དོན་ཕུན་སུམ་ཚོགས་ལ། ཆོད་གཏམ་གསར་པ་དང་རིགས་ལམ་གསར་པ་མི་ཉུང་བ་བཏོན་ཡོད། རྒྱལ་སྲུང་སློབ་ཆེན་གྱི་དགེ་རྒན་ཆེན་མོ་ཡན་ཞའོ་ཧྥུན་སོགས་མཁས་པས་བལྟས་ན། སྤྱི་ཁྱབ་ཧྲུའུ་ཅིའི་གསུང་བཤད་འདིས“རང་ཉིད་ཀྱིས་ཅི་ལྟར་བསྒྲུབ་དགོས་པ་དང”“དཔུང་སྡེར་སྣེ་ཁྲིད་ཅི་ལྟར་བྱེད་པའི” གནད་དོན་རིགས་གཉིས་གསལ་བོར་གསུང་ཡོད་སྙམ།
“ཆབ་སྲིད་གླེང”བ་ལ་ངེས་ཤུགས་བཞི་ཇེ་དྲག་ཏུ་གཏོང་བ་སྟེ། འགོ་ཁྲིད་ལས་བྱེད་པའི་ཆབ་སྲིད་ནུས་པ་དང་འགོ་ཁྲིད་ཀྱི་འགན་འཁྲི་ཕན་ཚུན་ཆ་སྡེབ་ཡོང་དགོས།
ཚད་དང་མཐུན་པའི་ཏང་ཡོན་འགོ་ཁྲིད་ལས་བྱེད་པ་ཞིག་ཇི་ལྟར་བྱེད་དགོས་ཞེ་ན། “ཆབ་སྲིད་གླེང་བ”ནི་སྤྱི་ཁྱབ་ཧྲུའུ་ཅི་ཞིས་ཅིན་ཕིང་གིས་བཏོན་པའི་བླང་བྱ་ཞིག་ཡིན། ན་ནིང་གི་ཟླ1པའི་ཚེས11ཉིན། སྤྱི་ཁྱབ་ཧྲུའུ་ཅི་ཞིས་ཅིན་ཕིང་གིས་བརྒྱད་གཅིག་ཐོག་ཁང་ཆེན་མོ་རུ་ལེགས་སྒྲིག་འཛུགས་གྲུབ་བྱུང་བའི་རྗེས་ཀྱི་དམག་ཨུའི་ལས་ཁུངས་ཀྱི་སྡེ་ཁག་སོ་སོའི་འགན་འཁྲི་པར་མཇལ་འཕྲད་གནང་སྐབས“དམག་ཨུའི་ལས་ཁུངས་ཀྱི་འགོ་ཁྲིད་ལས་བྱེད་པས་ཆབ་སྲིད་གླེང་བ་ནི་བླང་བྱ་དང་པོར་འཇོག་དགོས”ཞེས་ནན་གྱིས་བསྟན། “ཆབ་སྲིད་གླེང་བ་ནི་རང་རེའི་ཏང་གིས་འཚོ་བཅུད་ཁ་སྣོན་གྱིས་ལུས་སྟོབས་རྒྱས་པར་བྱེད་པའི་གཞི་རྩའི་ཁག་ཐེག་ཡིན” དང་། “མཐོ་རིམ་ལས་བྱེད་པས་ཆབ་སྲིད་ཀྱི་ནུས་པ་མཐོར་འདེགས་བྱེད་པ་གཙིགས་སུ་འཛིན་དགོས”ཞེས་ཚེས13ཉིན་གྱི་གསུང་བཤད་ཁྲོད། སྤྱི་ཁྱབ་ཧྲུའུ་ཅི་ཞིས་ཀྱིས་རྒྱ་ཆེ་བའི་ཏང་ཡོན་འགོ་ཁྲིད་ལས་བྱེད་པ་དང་སྒོས་སུ་མཐོ་རིམ་ལས་བྱེད་པར་བྱེ་བྲག་གི་བླང་བྱ་བཏོན་པ་སྟེ། ཆབ་སྲིད་ཀྱི་གོམས་སྦྱོང་བརྡར་གསུམ་ལ་ཤུགས་སྣོན་པ་དང་། ཆབ་སྲིད་ཀྱི་ཉམས་མྱོང་གསོག་འཇོག་བྱས་ཏེ། རང་རྟོགས་སྒོས་ཆབ་སྲིད་གླེང་བ་དེ་ཏང་གཤིས་སྦྱོང་བརྡར་གྱི་གོ་རིམ་ཡོངས་སུ་བསྟར་ལ་བརྒྱུས་ནས། རང་ཉིད་ཀྱི་ཆབ་སྲིད་ནུས་པ་དང་ཁུར་དུ་བླངས་པའི་འགོ་ཁྲིད་ཀྱི་འགན་འཁྲི་ཕན་ཚུན་ཆ་སྡེབ་ཡོང་བར་བྱེད་དགོས། གསུང་བཤད་དེ་ནི་མཐོ་རིམ་ལས་བྱེད་པར་ཡང་བསྐྱར་ཏང་གི་སློབ་ཁྲིད་ཅིག་གནང་བ་དང་མཚུངས་ཏེ།“རང་ཉིད་ཀྱིས་ཅི་ལྟར་བསྒྲུབ་དགོས་པ་དང”“དཔུང་སྡེར་སྣེ་ཁྲིད་ཅི་ལྟར་བྱེད་པའི” གནད་དོན་རིགས་གཉིས་གསལ་བོར་གསུང་འདུག
འགོ་ཁྲིད་ལས་བྱེད་པ་དང་སྒོས་སུ་མཐོ་རིམ་ལས་བྱེད་པས་ཉིན་རྒྱུན་འཚོ་བ་དང་བྱ་བའི་ཁྲོད་ཆབ་སྲིད་ཀྱི་ནུས་པ་མཐོར་འདེགས་ཇི་ལྟར་བྱེད་པའི་ཐད་ནས། སྤྱི་ཁྱབ་ཧྲུའུ་ཅི་ཡིས་གསུང་བཤད་ཁྲོད“ངེས་ཤུགས”བཞི་ཇེ་དྲག་ཏུ་གཏོང་དགོས་པའི་གྲོས་གཞི་བཏོན་པ་མ་ཟད། “མི་རུང་བ་གསུམ”གྱི་བླང་བྱ་བཏོན་པ་སྟེ། “ཆབ་སྲིད་ངེས་ཤུགས་དང་སྒྲིག་ཁྲིམས་ངེས་ཤུགས། ཀུན་སྤྱོད་ངེས་ཤུགས། རུལ་འགོག་ངེས་ཤུགས” བཅས་ཇེ་དྲག་ཏུ་གཏོང་བ་དང་། དུས་ནམ་ཡང“མི་ལྷོད་པ་དང་སྒྲིག་ལམ་དང་མི་འགལ་བ། ལམ་སྲོལ་དང་མི་འགལ་བ”བཅས་བྱེད་དགོས། སྒོས་སུ་སྒེར་ལྐོག་གང་རུང་དང་མི་མེད་ས། དོན་བྱ་ཕྲན་བུ་བཅས་ཀྱི་སྟེང་ནས་རང་ཞིབ་གཟབ་ནན་བྱེད་པ་དང་། ནམ་ཡང་ཞེད་སྣང་ཡོད་པ་དང་ལག་ཏུ་ཚད་ཤིང་ཐོགས་དགོས།
རང་ཉིད་གསར་བརྗེ་བྱེད་ཕོད་པ་སྟེ། རྙིང་དོར་གསར་འཛུགས་བྱས་ཏེ་ཏང་དང་མི་དམངས་ཀྱི་ལས་དོན་ལ་སྐྱེ་སྟོབས་གསར་པ་སྣོན་པ།
རང་ཉིད་གསར་བརྗེ་བྱེད་ཕོད་པ་ནི་རང་རེའི་ཏང་གི་ཆེས་ཁྱད་ཆོས་ལྡན་པའི་གཤིས་ཀ་ཡིན་ལ། རང་རེའི་ཏང་གི་ཆེས་ཆེ་བའི་ལེགས་ཆ་ཞིག་ཀྱང་ཡིན། ན་ནིང་གི་ཟླ7པའི་ཚེས1ཉིན་ཏེ། ཀྲུང་གོ་གུང་ཁྲན་ཏང་དབུ་བརྙེས་ནས་ལོ་འཁོར95འགོར་བའི་ཚོགས་ཆེན་སྟེང་། སྤྱི་ཁྱབ་ཧྲུའུ་ཅི་ཡིས་ང་ཚོས་རང་ཉིད་གསར་བརྗེ་བྱེད་ཕོད་པའི་སྙིང་སྟོབས་དང་། བློ་བརྟན་འགྱུར་མེད་ཀྱི་སེམས་ཤུགས་ལ་བརྟེན་ནས་བཅོས་བསྒྱུར་སྐུལ་སྤེལ་བྱེད་དགོས་ཞེས་བསྟན། ཚེས13ཉིན་གྱི་གསུང་བཤད་ཁྲོད། སྤྱི་ཁྱབ་ཧྲུའུ་ཅིས་ཡང་བསྐྱར“རང་ཉིད་གསར་བརྗེ་བྱེད་པའི་སྙིང་སྟོབས”ནན་གྱིས་བསྟན་པ་མ་ཟད། ཏང་དར་སྤེལ་དང་ཏང་སྟོབས་ལྡན་དུ་གཏོང་ན། ངེས་པར་དུ་རང་ཉིད་གསར་བརྗེ་བྱེད་ཕོད་པའི་སྙིང་སྟོབས་ཀྱིས་རང་ཉིད་གསར་སྐྲུན་དང་ཞུན་བརྡར་བྱེད་དགོས་ཞེས་གསུང་། རྙིང་དོར་གསར་འཛུགས་དང་དྲང་བདེན་འཛིན་ཞོར་གསར་འཛུགས་བྱེད་པའི་ཁྲོད་རང་ཉིད་མཆོང་བརྒལ་བྱེད་པར་བརྩོན་ན། ད་གཟོད་ཏང་དང་མི་དམངས་ཀྱི་བྱ་གཞག་ལ་རྒྱུན་ཆད་མེད་པར་སྐྱེ་སྟོབས་ལྡན་པའི་གསོན་ཤུགས་བསྩལ་ཐུབ།
ཏང་ཡོན་ཁྲི8800ལྷག་དང་ཏང་རྩ་འཛུགས་ཁྲི440ལྷག་ཡོད་པའི་ཏང་སྲིད་ཅིག་གིས་རང་ཉིད་གསར་བརྗེ་ཇི་ལྟར་བྱེད་དམ། “ཏང་གིས་རང་ཉིད་གཙང་སྒྱུར་དང་རང་ཉིད་འཐུས་ཚང་། རང་ཉིད་གསར་སྒྱུར། རང་ཉིད་མཐོར་འདེགས་བཅས་བྱེད་པའི་ནུས་པ་རྒྱུན་ཆད་མེད་པར་ཇེ་དྲག་ཏུ་གཏོང་བ་ནི། རང་རེ་ཏང་གིས་རང་ཉིད་གསར་བརྗེ་བྱེད་ཕོད་པའི་མཚོན་སྟངས་གལ་ཆེན་ཡིན”
སྨྱན་སྦྱོར་པས་དཔྱད་བརྗོད་སྤེལ་བའི་ནང་བསྟན་པ་ནང་བཞིན། ལོ་རྒྱུས་ཀྱི་ལས་འགན་ཁུར་དུ་ལེན་ཕོད་པའི་ཏང་ཆེན་པོ་ཞིག་ཡིན་པའི་ཆ་ནས། ཀྲུང་གོ་གུང་ཁྲན་ཏང་གིས་རང་ཉིད་གསར་སྒྱུར་བྱེད་པའི་ནང་ཁུལ་གྱི་ནང་རྐྱེན་ཆ་ཚང་ཞིག་བདག་ཏུ་བཟུང་སྟེ། རང་སྟེང་གི་སྟོབས་ཤུགས་ལ་བརྟེན་ནས་རང་ཉིད་ཀྱི་ནོར་འཁྲུལ་ཡོ་བསྲང་བྱེད་བཞིན་འདུག ལོ་རྒྱུས་ལ་ཕྱི་མིག་ཅིག་འཕངས་ཚེ། རང་རེ་ཏང་དེང་རབས་ཀྲུང་གོའི་ཆབ་སྲིད་ཀྱི་སྟོབས་ཤུགས་སྣ་ཚོགས་ཀྱིས་ཉམས་སད་ཡང་ཡང་བྱས་འོག་གཟེངས་སུ་ཐོན་ཏེ། ནམ་ཡང་དུས་རབས་ཀྱི་མདུན་གྲས་སུ་སྐྱོད་པ་དང་། ཀྲུང་གོ་མི་དམངས་དང་ཀྲུང་ཧྭ་མི་རིགས་ཀྱི་གཙོ་གཞིར་གྱུར་དོན་ཡང་རང་རེ་ཏང་གིས་ཐོག་མཐའ་བར་གསུམ་ནས་རང་སྟེང་གི་གསར་བརྗེ་སྙིང་སྟོབས་རྒྱུན་འཁྱོངས་བྱས་པས་རེད།


c: text/html

text:
རང་རེའི་མདོ་སྨད་ཀྱི་ཕྱོགས་སུ་བོད་རང་གི་ཁྱད་ཆོས་ལྡན་ཞིང་གནའ་བོའི་རོ་མ་ཉམས་པའི་ཡུལ་སྲོལ་གོམས་གཤིས་སོགས་སྲོལ་རྒྱུན་རིག་གནས་མོད་པོ་ཞིག་ཡོད་ལ། མདོ་སྨད་ཀླུ་ཆུ་འབབ་ཡུལ་གྱི་ལོ་ཚོ་སྡེ་བའི་སྲིད་པའི་ལབ་ཙེ་བརྩིགས་བསྟོད་བྱེད་ཚུལ་ལ་མི་རིགས་རང་གི་ཐུན་མིན་གྱི་ཁྱད་ཆོས་ལྡན་མོད། མིག་སྔར་འདིའི་སྐོར་ལ་ཞིབ་འཇུག་སོགས་བྱས་མེད་པས། ཕྲན་གུས་པས་ཀློག་པ་པོ་རྣམས་ལ་ལབ་ཙེ་བརྩིགས་བསྟོད་ཀྱི་ཆོ་གའི་རིམ་པ་ངོ་སྤྲོད་དང་དཔྱད་གཞིའི་ཚུལ་དུ། ད་ལོའི་དབྱར་གནང་སྐབས་སུ་ལོ་ཚོ་སྡེ་བའི་ལབ་ཙེ་བརྩིགས་བསྟོད་ཀྱི་རིམ་པར་དངོས་སུ་ཟབ་ཞུགས་བྱས་ནས་དེའི་བྱ་བྱེད་ཀྱི་ཆོ་གའི་རིམ་པར་རྒྱུས་ལོན་བྱས་ཤིང་། དགོན་སྡེ་ཁག་ནས་བཅའ་ཡིག་དང་གཞུང་ཡིག་འཚོལ་བསྡུ་བྱས་པ། རྒན་རབས་རྣམས་ལ་བཅར་འདྲི་དང་། བསང་མཆོད་ཀྱི་འདོན་པ་སྒྲར་ཕབ་ཏེ། ལབ་ཙེ་བརྩིགས་བསྟོད་ཀྱི་ཆོ་གའི་སྐོར་རིམ་པར་གླེང་པ་ལ།
དང་པོ། ལབ་ཙེའི་བྱུང་བ།
སྤྱིར་ལྷ་རྣམས་གནམ་མཁར་གནས་པ་དང་། ཀླུ་རྣམས་ཆུར་གནས་པ། གཞི་བདག་རྣམས་རི་ལ་གནས་པ། བཙན་རྣམས་བྲག་ལ་གནས་པ། གཉན་རྣམས་བར་སྣང་དང་ནགས་ཚལ་ལ་གནས་པ་ཡིན་ཞེས་བརྗོད་པས། དེ་ནི་གདོད་མའི་བོན་གྱི་འདུ་ཤེས་དང་ལབ་ཙེ་མཆོད་པའི་ལུགས་སྲོལ་གྱི་ཐོག་མའི་རྒྱུ་རྐྱེན་རེད་སྙམ། དེ་བས་ལབ་ཙེ་བསྟོད་ཡུལ་གྱི་ཡུལ་ལྷ་དང་གཞི་བདགཆོས་སྐྱོང་སྲུང་མ། མི་མ་ཡིན་ལ་སོགས་པའི་ཆོས་ལུགས་གྲུབ་མཐའི་ངོ་བོའི་ཆ་ནས་དེ་ནི་བོན་ཆོས་ཀྱི་བསམ་བློ་དང་འདུ་ཤེས་ཡིན་པར་སེམས། དེང་སང་བོན་ལ་ཆོས་འདྲེས། ཆོས་ལ་བོན་འདྲེས་ཞེས་གསུངས་པ་བཞིན་གོམས་སྲོལ་འདི་བོད་ཁམས་ཡོངས་སུ་ཁྱབ་ཡོད་པ་རེད། འོ་ན་བོད་སྤྱི་ལ་ཡོད་པའི་ལབ་ཙེ་གཙོས་པའི་ལོ་ཙོ་སྡེ་བའི་ལབ་ཙེ་སོགས་ནི་ཇི་ལྟར་བྱུང་བ་རེད་ཅེ་ན། ཐ་སྙད་ཀྱི་ངེས་ཚིག་ནས་བལྟས་ན། ལ་རྩེ་ཞེས་པ་འདིར་འབྲི་ཚུལ་འགའ་ཡོད་དེ། ལ་ཙེ། ལ་རྩེ། ལབ་ཙེ། ལབ་རྩེ། ལ་བཙས་སོགས་འབྲི་བ་ལྟ་བུ་ཡོད། རང་རེའི་ཁ་རྒྱུན་དུ་ལབ་ཙེ་ཞེས་འབོད་པ་ཤུགས་ཆེ་བས་དེ་ལྟར་བཞག ལབ་ཙེ་ནི་མཁས་པ་ལ་ལས་ཞང་ཞུང་གི་སྐད་ཡིན་ཞིང་ལམ་རྟགས་ཀྱི་དོན་ཡིན་པར་གསུངས།
དེ་ལ་བཞེད་པ་མི་མཐུན་པ་གཉིས་ཡོད་དེ། གཅིག་ནི་དང་པོ་ས་སྟོང་ལུང་སྟོང་དུ་ཕྱུགས་འཚོ་བར་ཕྱིན་ན་ལམ་ནོར་བར་དོགས་ནས་རིའི་རྩེ་དང་ས་མཚམས་སུ་རྡོ་བརྩིགས་བརྒྱབ་པ་རེད་ཟེར། གཞན་ཞིག་ནི། དང་པོ་བོད་མིའི་འཚོ་བ་ཁག་གི་བར་ནས་འཕྲོག་བཅོམ་དང་དམག་འཁྲུག་བྱུང་ན་ཡུལ་ཁམས་ཆ་མེད་མང་པོ་བརྒྱུད་དགོས་པས། རི་མཐོ་ས་དང་ས་མཚམས་སུ་མདའ་དང་མདུང་སོགས་བཙུགས་ནས་ལམ་རྟགས་བཟོས་པ་རེད་ཟེར། གང་ལྟར་ཡང་མདའ་མདུང་བཙུགས་པར་གཞིགས་ན་དམག་འཁྲུག་དང་འབྲེལ་བ་ཡོད་སྙམ་པ་དང་། ལབ་ཙེ་ནི་ཡུལ་ལྷ་གཞི་བདག་གི་གནས་སར་མཐོང་བར་གཞིགས་ན་སྔོན་ཆད་ཞིང་ཕྱུགས་འཚོ་བ་ལའང་འབྲེལ་བ་དམ་པོ་ཡོད་སྙམ། སོག་པོའི་སྐད་དུ་ཨོ་པོ་ཟེར་ཞིང་། དེ་མཆོད་སྲོལ་དང་བསྟོད་སྲོལ་ནི་བོད་དང་འདྲ་མཚུངས་རེད། ལབ་ཙེ་ལ་དབྱེ་ན་གསུམ་སྟེ། ཀྱེ་ཏུ་དང་། ལ་རྩེ། དཔའ་མཁར་བཅས་རིགས་གསུམ་སྟེ། རི་ཡི་མགོ་ནས་བརྩིགས་ན་ཀྱེ་ཏུ་དང་། རི་སྐེད་ནས་བརྩིགས་ན་ལ་རྩེ། མདོ་ནས་བརྩིགས་ན་དཔའ་མཁར་ཟེར་ཞེས་བྱུང་ཡང་། ས་གནས་སོ་སོའི་འབོད་སྟངས་མིང་གི་ཁྱད་པར་ཙམ་ཡིན།
དེ་ལ་ཞྭ་དམར་པ་དགེ་འདུན་བསྟན་འཛིན་རྒྱ་མཚོའི་ལབ་ཙེའི་མཆོད་མཆོག་ལས། བཙན་པོའི་ལབ་ཙེ་རི་ཡི་རྩེ་མོ་དང་། ། འཕན་པོའི་ལབ་ཙེ་རི་ཡི་ཁེལ་ཁ་སྟེ། ། ཕྱུག་པོའི་ལབ་ཙེ་རི་ཤོལ་ཀླུང་དུ་བརྩིགས། ། ཡུལ་མིའི་བཙན་ཕྱུགས་འཕན་གསུམ་དར་བར་བྱས། ། ཞེས་གསུངས་པ་བཞིན་ལབ་ཙེ་བརྩིགས་ཡུལ་མི་འདྲ་བ་དང་། དཔའ་མཁར་གཞི་བསྟོད་ཀྱི་རིམ་པ་དངོས་གྲུབ་འབྱུང་གནས་ལས། ཀྱཻ། དེ་རིང་སྲིད་པའི་ཉི་མ་ལ། ། དཔལ་མཁར་གཉན་པོའི་ཕོ་བྲང་འདིར། ། སྤྱན་འདྲེན་བཞུགས་སུ་གསོལ་བ་ནི། ། བླ་མ་ཡི་དམ་མཁའ་འགྲོ་དང་། ། ཆོས་སྲུང་དམ་ཅན་ཐམས་ཅད་དང་། ། ཡུལ་ལྷ་སྐྱེས་ལྷ་དགྲ་ལྷ་དང་། ། ལྷ་ཀླུ་གཉན་དང་སྡེ་བརྒྱད་ཀུན། ། ཐམས་ཅད་མ་ལུས་བཞུགས་སུ་གསོལ། ། ཞེས་པ་དང་། སྐྱབས་པའི་ལྷ་དགུ་ཐམས་ཅད་བསང་། ། མཁར་གྱི་རྩེ་ལྷ་ཐམས་ཅད་བསང་། ། ཞེས་པ་ལྟ་བུས་དཔའ་མཁར་བསྟོད་པའི་ཚུལ་དང། དེ་བཞིན《གླིང་གེ་སར་རྒྱལ་པོའ་ིསྒྲུང་》གི་འཛམ་གླིང་སྤྱི་བསང་ལས། གླིང་པ་རྣམས་རྨ་རྒྱལ་སྦོམ་རའི་ལབ་ཙེ་བསྟོད་པའི་གྲབས་གཤོམ་བྱེད་པ་ནི་རི་དམུ་ཐག་མ་ཆད་གདོང་རིགས་གཅིགགླིང་དཔོན་རྒྱུད་གསེར་གྱི་སྒྲོམ་བུས་ཉོན། ། སྟེང་དག་པ་ལྷ་ནས་བསྐོས་པའི་བུ། ། བློན་ཁྲི་རྗེ་འདན་མ་སྤྱང་ཁྲ་ཉོན། ། བློན་ཆགས་ཆེན་དགུ་ཐིག་སྐྱ་མོ་ནས། ། གདོང་སྤྱི་དཔོན་རོང་ཚ་ཁྲ་རྒན་ཉོན། ། ཉོན་ཞེས་པས་ཆོས་བཤད་མ་ཡིན་ཡང་། ། ཉན་ཤེས་ན་ཆོས་དང་མཐུན་པ་ཡིན། ། ཟླ་ལྔ་བའི་ཚེས་པ་བཅུ་གསུམ་ཉིན། ། རི་རྨ་རྒྱལ་ལབ་ཙེ་སྟོད་དུ་འགྲོ། ། ཞེས་པྱུང་བ་བཞིན་ནོ། ། མདོར་ན། ལབ་ཙེ་ནི་བོད་རང་ས་རང་ཡུལ་ནས་བྱུང་བའི་རིག་གནས་ཀྱི་ཉིང་བཅུད་དང་། བོད་པའི་ཐུན་མིན་གྱི་རིག་གནས་སྣང་ཚུལ་ཞིག་ཡིན་ལ། ལབ་ཙེ་བསྟོད་པ་ནི་རང་རང་གིས་བསྟེན་ཅིང་བཀུར་བའི་ཡུལ་ལྷ་གཞི་བདག་སོགས་ལ་མདའ་མདུང་འཁོར་གསུམ་གྱི་མཚོན་ཆ་ཕུལ་ནས། རང་ལ་དགྲ་འགོག་གཉེན་སྲུང་གི་སྡོངས་གྲོགས་ཀྱི་སྐྱབས་བཅོལ་བའི་ཆོས་ལུགས་འདུ་ཤེས་ཀྱི་ཆོ་ག་ཞིག་ཡིན་པ་བཞིན། ང་ཚོའི་ལོ་ཚོ་སྡེ་བའི་ལབ་ཙེ་ཡི་བྱུང་བ་ཡང་དེ་ལས་མ་འདས་པར་སེམས་ལ། བོད་རང་གི་ས་སྐྱེས་རྡོ་སྐྱེས་ཀྱི་ཡུལ་སྲོལ་ཁྱད་པར་བ་ཞིག་ཡིན་པ་བསྙོན་དུ་མེད། དེ་བཞིན་ལབ་ཙེའི་རྩ་བའི་སྲོག་ཤིང་ནི་ཡུལ་ལྷ་གཞི་བདག་ཡིན་ཏེ། ལབ་ཙེ་བརྩིགས་པའང་དོན་གྱིས་གཞི་བདག་སོགས་བཞུགས་སའམ་རྟེར་མཁར་བཞེངས་པའི་ཚུལ་ཡིན་ཙང་། ལབ་ཙེ་ཡོད་ས་ཞིག་ན་ཡུལ་ལྷ་གཞི་བདག་མེད་པ་དཔེ་མི་སྲིད་པས། དེ་གཉིས་ཀྱི་འབྲེལ་བའང་གཅིག་ལ་གཅིག་རྟེན་དུ་གནས་མོད། ཡིན་ནའང་། དེ་གཉིས་ལས་གང་སྔ་མ་དང་གང་ཕྱི་མ་ཡིན་པ་ནི་ད་རུང་ཁ་ཚོན་གཅོད་མི་ཐུབ་པས་རེ་ཞིག་དཔྱད་བྱར་ལུས་ཡོད།
གཉིས་པ། ཡུལ་ལྷ་གཞི་བདག་གི་བྱུང་བ།
ང་ཚོའི་བོད་པ་རྣམས་ཀྱིས་རྒྱུན་དུ་ཚེ་འདིའི་རྐྱེན་ངན་བར་ཆད་སེལ་བར་བྱེད་པ་དང་། དགྲ་བགེགས་མ་ལུས་རྡུལ་དུ་བརླག་པའི་གྲོགས་སུ་བརྟེན་པ། བསྟན་འགྲོའི་འཕྲིན་ལས་རྒྱས་ཤིང་། ཆར་དུ་དུས་སུ་བབབ་ཅིང་ལོ་ཕྱུགས་རྟག་ཏུ་འཕེལ། ཡུལ་ཁམས་བདེ་ཞིང་མུ་གེ་མི་ཡོང་བ་སོགས་ཀྱི་ཕྱིར་དུ་ཡུལ་ལྷ་གཞི་བདག་ལ་ལྷ་བསང་རྒྱུན་དུ་གཏོང་བ་རེད། འོ་ན་དོན་གྱིས་ཡུལ་ལྷ་གཞི་བདག་ཅེས་གཟིགས་མེད་ཀྱི་གང་ཟག་ཅིག་ལ་མཆོད་ཅིང་བཀུར་བ་དང་། དེར་དད་མོས་བྱེད་པའི་འདུ་ཤེས་སོགས་ཇི་ལྟར་བྱུང་བ་རེད་ཅེ་ན། དེ་ནི་བསྐལ་བ་ས་ན་ཆགས་པ་ནས་ཡོད་པ་ཞིག་མིན་ཞིང་། མཐོ་རིས་ཀྱི་ལྷ་ས་ལ་བབས་པ་མིན་ལ། ཐུན་མིན་གྱིས་བསྟེན་པའི་ཡི་དམ་གྱི་ལྷའང་མ་ཡིན་ཏེ། སྔོན་ཆད་རང་རང་ས་ཆར་འགྲོ་བ་མིར་དངོས་སུ་སྐྱེས་མྱོང་བའི་ཆོས་ལུགས་པ་དང་། དཔོན་པོ། བློན་པོ། དམག་དཔོན། ཡུལ་ལྷ་གཞི་བདག་ལ་མཆོད་བཀུར་བྱེད་དགའ་བའི་འཇིག་རྟེན་རྒན་པོ་དང་། ཡང་ན་ཡུལ་དང་མི་རིགས་གཞན་ལ་སྔོན་ཆད་སྐྱེས་མྱོང་བའི་དམག་དཔོན་མཐུ་པོ་ཆེ་སོགས་ཡིན་པར་ངེས་ཞེས་བཤད་ཅིང་། དེ་ལ་གཞི་བདག་གི་འབོད་མིང་དང་ཆ་ལུགས། སྐྱབས་གནས་མཐར་ཐུག་ཏུ་མི་འཛིན་པ་སོགས་ཀྱི་སྒྲུབ་བྱེད་བཀོལ་ནས་ཞིབ་འཇུག་གནང་བ་ནི་དོན་གྱི་ཚད་མར་གྲུབ།
འོ་ན་ཡུལ་ལྷ་གཞི་བདག་གི་ཆེས་སྔ་བ་ནི་གང་ཞིག་ཏུ་འདེད་ཐུབ་ཅེ་ན། མཁར་རྨེའུ་བསམ་གཏན་ལགས་ཀྱིས་ལོ་རྒྱུས་ཡིག་ཚང་དུ་གསལ་བ་ཡིན་ན། ཀོང་པའི་གཡུང་དྲུང་འཛིན་གྱི་རྡོ་བརྐོས་ཡི་གེའི་ཐོག་ཏུ་དྲི་གུམ་བཙན་པོའི་སྲས་གཉིས་ཀྱིས་སྐུ་བླ་གཉེན་པོ་ལ་གསོལ་མཆོད་བྱས་ཚུལ་འཁོད་ཡོད་པ་དེ་ནི་ཡུལ་ལྷ་ལ་དད་མོས་བྱེད་པའི་སྲོལ་གྱི་ཁུངས་ལྟ་བུ་ཡིན་པར་གསུངས་ལ། སྐབས་དེའི་དུས་ནས་བཟུང་ཕལ་ཆེར་ཡུལ་ལྷ་མཆོད་པའི་གོམས་སྲོལ་ཡོད་པར་སེམས་ལ། ཕྲན་གྱི་ལྟ་ཚུལ་ཡིན་ན་གྲི་གུམ་བཙན་པོའི་སྐབས་སུ་གདོད་མའི་རུས་བླའི་རྒྱུན་ཀྱང་ཡོད་པས། ཕལ་ཆེར་འདི་དག་ཀྱང་རུས་བླ་དང་འབྲེལ་བ་ཆེ་བར་འདོད་ལ། དེ་ལྟར་ཡིན་ན་འདི་ལས་སྔ་བའི་ཁུངས་འདེད་ཐུབ་སྙམ། ཏུན་ཧོང་ནས་རྙེད་པའི་ཤོག་དྲིལ་ཞིག་ཏུ་ཡུལ་གནུབས་ཤུལ་གླིང་དྲུག་ན། རྗེ་གནུབས་རྗེ་སྲིབས་པ་བཞུགས། སྲིན་གནུབས་ནི། རྐང་ཕྲན། ཀྱིས་སྲིན་ཡུལ་མྱེ་མྱི་དགུ་ཆུ་མྱི་རླང་ཀྱི་ཡུལ་དུ་བཀྲི་ཞེས་པགྱིས་ནའ། རོང་བོ་ལྡེ་མཁར་གྱིས། སྲིན་གང་དུ་གླུད་བོར་ན་གནུབས་སྲིན་རྐང་པྲན་གྱི་ནང་དུ་གླུད་བོར། ལྷ་ལ་ཉན་དུ་བཙུགས་ན། གནུབས་ལྷ་མཐོན་དྲུག་ལ་ཉན་དུ་བཙུགས། ཡུངས་ཀར་ནི་དགང་ཅིག་དང་གཡུ་སླག་ཅེན་དང་བསེ་བྱང་པང་པཱ་མྱིག་དང་། ལྷ་ལ་ནི་ཉན་དུ་བཙིགསོ། ཞེས་པར་བརྟག་ན་འདི་ལས་བྱུང་བའི་ལྷ་ལ་ཉན་དུ་བཙུགས་ཞེས་པའི་ལྷ་ནི་ཡུལ་ལྷ་གཞི་བདག་གི་ཁྱད་ཆོས་ལྡན་པར་སྙམ་པས། དེ་ལྟར་ཡིན་ན་རྒྱལ་ཕྲན་སིལ་མ་བཅུ་གཉིས་ཀྱི་སྐབས་དང་དེའི་སྔོན་ནས་བཟུང་བྱུང་ཡོད་པ་ལོ་རྒྱུས་ཡིག་ཚང་རིག་པས་སྒྲུབ་ཆོགཕྲན་གྱི་ཕ་ཡུལ་གྱི་ཡུལ་ལྷ་གཞི་བདག་ཨ་མྱེས་རི་རྒྱལ་ནི་གོང་དུ་སྨྲས་པ་བཞིན། གནམ་ལས་བབས་པའམ་ཡང་ན་ས་ལས་འབུས་པ་ཞིག་མིན་པར། སྤྱིར་བཏང་གི་གཞི་བདག་དང་འདྲ་བར་ལོ་ངོ་བརྒྱ་ཕྲག་འགའི་ཡར་སྔོན་དུ་བྱུང་བར་བཞེད་དེ། སྔོན་གྱི་དུས་སུ་ང་ཚོའི་ཟམ་ཚའི་ཡུལ་དུ་དབེན་གནས་རི་ཁྲོད་པ་འཕགས་ཀེ་བླ་མ་ཟེར་བའི་མཁས་གྲུབ་གཉིས་འཛོམས་ཀྱི་མཁན་པོ་ཞིག་ཡོད་ལ། ཁོང་སྐུ་ཆུང་ངུའི་དུས་སུ་དབུས་སུ་ཕེབས་ཏེ། མཁན་པོའི་མཚན་རྟགས་བླངས། ཕྱིར་ཕ་ཡུལ་དུ་ཕེབས་སྐབས་སུ་དགའ་ལྡན་གྱི་ཆོས་སྐྱོང་ཀ་སྡོང་ནང་གི་ཨ་མྱེས་ཏཱ་རི་ཁྲིད་དེ་རང་ཡུལ་གྱི་གཞི་བདག་ཏུ་བཀོད་པ་མ་ཟད། མཁན་པོ་རང་གི་སྲུང་མ་འང་ཡིན། དེ་ལྟར་ཨ་མྱེས་ཏཱ་རི་ནི་ཟམ་ཚ་རོང་འབྲོག་ཚོ་དྲུག་སྤྱི་མཐུན་གྱི་ཡུལ་ལྷ་གཞི་བདག་ཏུ་གྱུར་ལ། རི་སྐེད་ནགས་ཀྱིས་བརྒྱན་པ། རི་འདབས་ཀླུ་ཆབ་སྔོན་མོས་མཆོད་པ་འབུལ་བཞིན་དུ་ཆགས་ཡོད། དེ་ལ་ནང་བློན་བརྒྱད་དང་ཕྱི་བློན་བརྒྱད་ཡོད་པ་ལས། ནང་བློན་བཞི་ནི་ཤར་གྱི་ཨ་མྱེས་རི་རྒྱལ་དང་། ལྷ་ཡི་རྨོག་ལྡེ། ནུབ་ཀྱི་གཉན་ཐོག་རྒྱབ་རི་བྲག་སྔོན་སེངེ། བྱང་གི་ཨ་མྱེས་གསེར་རི་བཅས་ཡོད་པ་ལས། ཤར་གྱི་ཨ་མྱེས་རི་རྒྱལ་ནི་ལོ་ཚོ་སྡེ་བའི་ཡུལ་ལྷ་གཞི་བདག་ཡིན། རྒན་པོ་རྣམས་ཀྱི་བཤད་ཚུལ་ལ་ཨ་མྱེས་རི་རྒྱལ་ནི་ས་འདིའི་མི་དཔའ་བོ་ཞིག་ཡིན་ལ། རྗེས་སུ་ཡུལ་ལྷར་བཀོད་པ་རེད་ཟེར་ལ། ཨ་མྱེས་རི་རྒྱལ་གྱི་གཏེར་བདག་ཐོག་མ་ཎི་གཞུང་ལུགས་ལ་སྦྱངས་བརྩོན་འཚེངས་པའི་བླ་མ་ལུང་བཟང་ནང་བ་སྐུ་ཕྲེང་གཉིས་པ་ཡིན་པར་བཤད། དེ་ནས་བཟུང་ང་ཚོའི་ལྷ་སྲུང་ཆོས་སྐྱོང་སྲུང་མར་བསྐོས་ནས། རྒྱུན་དུ་ཚེ་འདིའི་རྐྱེན་ངན་བར་ཆད་སེལ་བར་བྱེད་པ་དང་། དགྲ་བགེགས་མ་ལུས་རྡུལ་དུ་བརླག་པའི་གྲོགས་སུ་བརྟེན་པ། བསྟན་འགྲོའི་འཕྲིན་ལས་རྒྱས་ཤིང་། ཆར་དུ་དུས་སུ་བབབ་ཅིང་ལོ་ཕྱུགས་རྟག་ཏུ་འཕེལ། ཡུལ་ཁམས་བདེ་ཞིང་མུ་གེ་མི་ཡོང་བ་སོགས་ཀྱི་ཕྱིར་དུ་ང་ཚོས་ཀྱང་ལོ་རེའི་ཟླ་ལྔ་པའི་ཚེས་བཞི་ཉིན་ལ་ལབ་ཙེ་བརྩིགས་བསྟོད་ཀྱི་ཆོ་གའི་རིམ་པ་དུས་རྒྱུན་དུ་སྤེལ་བཞིན་ཡོད།
གསུམ་པ། ལབ་ཙེ་བརྩིགས་བསྟོད་ཀྱི་ཆོ་གའི་རིམ་པ།
(གཅིག) བླ་མ་གདན་འདྲེན་དང་ས་དཔྱད།
བོད་ཀྱི་ཡུལ་གྲུ་གང་ཞིག་ཡིན་རུང་ལབ་ཙེ་མ་བརྩིགས་པའི་སྔོན་ལ། ས་དེའི་ས་བདག་གམ་ཡང་ན་ཡུལ་དེའི་མགོན་སྐྱབས་ཏེ་ཚེ་འདི་ཕྱིའི་གཉིས་ཀྱི་སྐྱབས་ཀྱི་རྟེན་ས། རྩ་བའི་གཏེར་བདག་བླ་མ་གདན་འདྲེན་ཞུ་དགོས། གཏེར་བདག་བླ་མ་གདན་འདྲེན་བྱེད་སྟངས་ཀྱང་། སྔོན་ཡིན་ན་རྟར་ཆིབས་པ་དང་འཇོག་ཤིང་དུ་འཁུར་བ་སོགས་བྱེད་ལ། དེང་སང་རླངས་འཁོར་དུ་གོས་གཙང་མའི་རྒྱ་རིས་དང་། རས་འཇམ་པོའི་གདན་སོགས་ལས་ཏེ་དེ་རུ་ཕེབས་བསྒྱུར་གནང་བ་རེད། ཕེབས་པའི་ཉི་མར་བརྟག་དགོས་ཏེ་ངེས་པར་དུ་ཉིན་བཟང་སྐར་བཟང་ཞིག་འདེམ་དགོས་པ་རེད། གཏེར་བདག་བླ་མ་གདན་འདྲེན་བྱེད་པའི་དགོས་པ་གཙོ་བོ་སྟེ། གཅིག་ནས་ལབ་ཙེ་བརྩིགས་སར་ས་དཔྱད་གནང་དགོས་པ་དང་།
(གཉིས། ) ཡུལ་ལྷ་གཞི་བདག་ལ་མཆོད་བསྟོད་དང་བཀའ་བསྒོ་གནང་བ།
(གསུམ། ) ལབ་ཙེ་བརྩིགས་གཏོད་བྱེད་པའི་བྱ་བའི་འགོ་སྔ་ཚང་མར་བློ་འདོན་གནང་དགོས་པ་དེ་རེད། དེས་ན་ཐོག་མའི་ས་དཔྱད་ལ། 《ས་དཔྱད་ཕྱོགས་བསྒྲིགས》ལས། བཟང་བོའི་སྤྱི་རི་བརྟག་པ་ནི། ། སྤྱི་བསྡོམས་ལྔ་ལས་རྒྱལ་དམངས་ནི། ། དང་པོར་རི་ཡི་རྒྱལ་པོ་བརྟག རྩེ་མོ་རི་རྒྱལ་གནམ་ལ་སྙེག ལྷུན་སྡུག་ཁོད་སྙོམས་ཡ་ཡོ་མེད། ། གཞུང་ཚུགས་གཡའ་གངས་ནགས་ཀྱང་འཛོམ། ། རོང་དང་ཆུ་ཡི་མདུན་བསྐོར་བ། ། རྩེ་ལ་བྱ་རྒྱལ་ཁྱུང་ཆེན་ལྡིང་། ། ཁྱུང་འདབ་སྤོས་ཀྱི་དྲི་བསུང་འཐུལ། ། རྐེད་པ་མཐུག་ཅིང་ཤ་ཆོགས་པ། ། གནམ་གྱི་འཁོར་ལོས་ཡས་ཕུབ་པ། ། ཉི་ཟླ་གཟའ་སྐར་འོད་འཆར་བ། ། ས་གཞི་པདྨ་འབད་བརྒྱད་ས། ། བར་སྣང་བདུད་རྩིའི་འོད་འཕྲོ་བ། ། ཕུ་ན་དར་དཀར་ཡོལ་བ་བྲེས། ། ལྷ་བྱ་གོང་མོ་གསུང་སྙན་སྒྲོགས། ། མདའ་ན་ཕྱག་རྒྱ་སྙེམ་གྱིས་བསྡམས། ། གཡུ་བྱ་ཁུ་བྱུག་སྐད་འབྱིན་པ་སོགས་ནི་ས་བཟང་བོ་ཞིག་འདེམ་པའི་གཞུང་ལུགས་ཁྲོད་ཀྱི་ས་དཔྱད་ཡིན་ལ། རྗེ་ཞྭ་དམར་པ་དགེ་འདུན་བསྟན་འཛིན་རྒྱ་མཚོས་མཛད་པའི་ལབ་ཙེའི་མཆོད་ཆོག་ཏུ། བཙན་པོའི་ལབ་ཙེ་རི་ཡི་རྩེ་མོ་དང་། ། འཕན་པོའི་ལབ་ཙེ་རི་ཡི་ཁེལ་ཁ་སྟེ། ། ཕྱུག་པོའི་ལབ་ཙེ་རི་ཤོད་ཀླུང་དུ་བརྩིགས། ། ཡུལ་མིའི་བཙན་ཕྱུག་འཕན་གསུམ་དར་བར་བྱས་ཞེས་པ་དང་། 《གསེར་མཁར་གྱི་སྲོག་ཤིང་འབྲི་ཚུལ་གྱི་སྐོར་ཡིག་སྲུངས་བཞི་དང་བྱས་པ་བཞུགས་སོ། ། 》ཞེས་པར་རི་གངས་རྒྱུད་ཆེན་པོ་ལ། གོང་འགབ་མ་ཆད་པ། མདུད་པ་བ་དན་བཏགས་པ་འདྲ་བ། རི་ཕུར་བ་གདབ་པ་འདྲ་བ། རི་ཟུར་གདོང་བསྲུང་བ་འདྲ་བ། རི་སྐེད་པ་མ་ཆད་པ། རི་བཟར་ལ་དཔྱད་པའོ་ཞེས་པ་སོགས་ལས་ཤེས་ཐུབ་པ་བཞིན། ལབ་ཙེ་བརྩིགས་ས་དེ་ངེས་པར་དུ་སའི་དགེ་བཅུ་ཚང་ཞིང་། ས་དཔྱད་ཀྱི་དགེ་མཚན་ཡོངས་སུ་འཛོམས་དགོས་པར་མ་ཟད། བཙན་ཕྱུག་འཕན་གསུམ་གྱི་ཁྱད་བར་ལ་བརྟེན་ནས་ལབ་ཙེ་བརྩིགས་སའི་གནས་ཡུལ་ཀྱང་མི་འདྲ་བ་རེད། དེ་ལྟར་གཏེར་བདག་བླ་མས་རྟེན་འབྲེལ་གྱི་ཕྱིར་དུ་གནས་དེར་སྤྱན་གཟིགས་གནང་ནས་ས་རྟགས་རྒྱགས་དགོས་པ་རེད། ཡོངས་གྲགས་སུ་དེར་སར་ལྟ་བ་ཟེར་ཞིང་དེ་ནི་ལབ་ཙེ་མ་བརྩིགས་པའི་སྔོན་འགྲོ་བྱ་བ་ཧ་ཅང་གལ་ཆེན་ཞིག་རེད།
བཞི་པ། ཐོག་མའི་གྲ་སྒྲིག་དང་འཛེམ་བྱ།
དེ་ནས་གཏེར་བདག་བླ་མས་ས་དཔྱད་གནང་ཚར་རྗེས་སུ། གཏེར་བདག་བླ་མའི་ཐུགས་དགོངས་ལྟར་དུ་ལབ་ཙེ་བརྩིགས་གཏོད་བྱེད་པར་ཐོག་མའི་གྲ་སྒྲིག་བྱེད་དགོས། གྲ་སྒྲིག་བྱེད་དུས་སུ་འཛེམ་བྱའི་རིགས་ཀྱང་འགའ་རེ་ཡོད་པས་ལྷན་དུ་བརྗོད་ན། དང་པོར་ལབ་ཙེ་ཞིག་བརྩིགས་བསྟོད་བྱེད་པར་ངེས་པར་དུ་ཚང་དགོས་པའི་རྟེན་རྫས་པོ་མང་པོ་ཞིག་ཡོད་ཅིང་། གཙོ་བོ་གསུམ་ཎི་ཀླུ་གཏེར་གྱི་བུམ་པ་དང་། ས་གཏེར་གྱི་བུམ་པ། སྲོག་ཤིང་བཅས་རེད། དེ་དག་ལ་ཚང་དགོས་པའི་རྟེན་རྫས་ནི《ལབ་ཙེ་རྩིགས་དགོས་དབང་བསྟོད་མཆོད་རྔོན་བྱེད་ཚུལ་བསམ་དོན་ཀུན་འགྲུབ་ལེགས་པའི་རྩེ་འཛིན》ཞེས་པ་ལས། རབ་རྩེ་འཛིན་ཚེ་རིང་བྱ་གསུམ། དེ་ལྟར་མ་གྲུབ་ན་རྩེ་འཛིན་རྩ་གཙང་མ་ལ་མཁན་བྱ་གང་འཛོམས། རྩི་ཏོག་དཀར་པོའི་བསྒྲུབ་པའི་མཁན་བྱ། ། དར་དཀར་པོ་དར་མཚོན། བལ་མཚོན། གསེར་གཡུ་དུང་སོགས་ཀྱི་བརྒྱན་པ་གཅིག་མེད་དུ་མི་རུང་སྟེ། གཞན་ཡང་རྟེན་རྫས་མདའ་མདུང་། རལ་གྲི། ཁ་ཊཱཾ་རྩེ་གསུམ་གོ་ཁྲབ་མཛེས་པའི་མཚོན་ཆ་སྣ་ཚོགས། མདའ་དར་མེ་ལོང་གིས་བརྒྱན་པ། སྙུགས་མ་དར་སྣའི་བརྒྱན་པ་ཤིང་རིགས་བལ་མཚོན་སྣ་ལྔའི་བརྒྱན་པ། འདོད་པའི་གཟུགས་འགྲོས་སྣ་ཚོགས། མཆོད་གཏོར་འབྲེང་རྒྱས། ། ཞལ་ཟས༑བད་སྡོང་། ཤོག་ཤོག་དུང་རྩེ་སྟོང་ཕྲགརིན་ཆེན་དར་ཟབ། འབྲུ་སྣ། ཟས་ཕུད། ཤ་ཕུད། ཇ་དང་ཞོ། དཀར་གསུམ་མངར་གསུམ། ཕྱེ་མར་བསང་རྫས་སོགས་དགོས་པར་གསུངས། ད་རུང་སྟོང་བའི་ངང་ལས་ཨྃ་ལས་གྲུབ་པའི་རིན་པོ་ཆེའི་སྣོད་ཡངས་ཤིང་རྒྱ་ཆེ་བའི་ནང་དུ་ཨྃ་འོད་དུ་ཞུ་བ་ལས་བྱུང་བའི་ལྷ་རྫས་ལས་གྲུབ་པའི་གཙང་མའི་མཆོད་ཡོན། མཛེས་པའི་མེ་ཏོག དྲི་ཞིམ་བདུག་སྤོས། མུན་སེལ་སྒྲོན་མེ། ངར་ལྡན་དྲི་ཆབ ། རོ་བརྒྱའི་ཞལ་ཟས། སྒྲ་སྙན་རོལ་མོ། ། མཛེས་སྡུག་གི་གཟུགས་ཆོགགདེངས་སྙན་བི་ཝང་། ཚིམ་བྱེད་དྲི་མཆོག བཅུད་ལྡན་རོ་མཆོག འཇམ་གཉེན་རེ་མཆོག་ལ་སོགས་པའི་རྣམས་ངོ་བོ་ཡེ་ཤེས་ལ་རང་བཞིན་རྣམ་པ་མཆོད་རྫས་ཟག་མེད་བདེ་སྟེར་ཟད་མི་ཤེས་པ་ནམ་མཁའི་མཐའ་དང་མཉམ་པར་གྱུར་པ། སྟོང་བའི་ངང་ལས་རང་རང་གི་མིང་ཡིག་དང་པོ་ཐིག་ལེའི་བརྒྱན་པ་ཡོངས་སུ་གྱུར་བ་ལས་ཕྱི་ནང་གསང་བའི་དམ་རྫས་སྤྱན་གཟིགས་བསམ་གྱིས་མི་ཁྱབ་པ། དཀར་གསུམ་འོ་མས་རྒྱ་མཚོ། མངར་གསུམ་སྨན་གྱི་རིལ་བུ་བཅུད་ལྡན་པདུད་རྩིས་ཞལ་ཟས་པད་སྡོང་དཔག་བསམ་ལྗོན་པ། འབྲང་རྒྱས་ཞལ་ཟས་དམ་པ། གཏེར་མཛོད་ནམ་མཁའི་མཐའ་གླས་པ། འདོད་དགུ་འབྱུང་བའི་ནོར་བུ། མི་ཟད་གཏེར་གྱི་བུམ་པ། གསལ་བྱེད་ཉི་ཟླའི་ཟུང་འཇུགམ་རྨོས་འཁྲུངས་པའི་ལོ་ཏོགཡིད་བཞིན་འདོད་འཇོའི་བ་མོ། རི་རབ་གླིང་བཞི་གླིང་ཕྲན། སྟོབས་ཀྱི་དབང་བསྒྱུར་འཁོར་ལོ། བསམ་པའི་དོན་འགྲུབ་ནོར་བུ། ཤེས་རབ་གཟུགས་མཛེས་པཙུན་མོ། བཟོད་ལྡེན་མཚུང་མེད་བློན་པོ། མྱུར་མགྱོགས་ཤུགས་ལྡན་རྟ་མཆོགཐེག་མཆོག་ལྟོབས་ལྡན་གླང་བོ། ཕས་རྒོལ་འཇོམས་མཛད་དམག་དཔོན། ཁྱུང་དང་གཡུ་འབྲུག་སེང་ཀྱི་ལིང་གསེར་རྟ་དངུལ་གཡགདུང་ལུག་མཆོད་འབྲི་ཤེལ་རྭ། བྱོང་ཁྲ་གླག་དང་དུར་སྟག་གཟིགདོམ་དྲེད་གཡི་སྦྱང་། སྲིད་པའི་རང་རྟག་ཕྱག་རྒྱ། ངོ་མཚར་བཀྲ་ཤིས་རྟག་བརྒྱད། ཤོག་ཤོག་དུང་རྩེ་སྟོང་ཕྲགམདའ་མདུང་རལ་གྲི་གོ་ཁྲབ་སྣ་ཚོགས་མཚོན་ཆ་གྲངས་མང་ལྷ་ཤིང་ཤུག་པའི་རྩེ་རྒྱལ། གཉན་ཤིང་སྟག་པའི་ཕོ་ཐོར། ཀླུ་ཤིང་ཤིང་ཆེན་སེ་བ། སྤ་སྙུག་ཤིང་རྩི་སྣ་ཚོགས། དར་མཚོན་བལ་མཚོན་སྣ་ཚོགས་རིན་ཆེན་འབྲུ་སྣ་སྨན་སྣ་ཤེལ་ཚིགས་ཁྲི་དཀར་སྟོང་ནག་བདུད་རྩི་གསེར་སྐྱེམས་མཆོདཔ་ཕྱེ་མར་མཁན་ཤུག་དྲི་སྤོས་འཕུར་མ་བླ་རི་ཡོལ་བ། དར་ཟབ་འཕན་གདུགས་ལ་སོགས་པ་རྣམས་ཟད་མི་ཤེས་པ་གྲ་སྒྲིག་བྱེད་དགོས་ལ། འདི་དག་ནི་ཀླུ་གཏེར་གྱི་བུམ་པ་དང་། ས་གཏེར་གྱི་བུམ་པ། སྲོག་ཤིང་སོགས་བཅའ་དུས་སུ་ངེ་སཔར་དགོས་པའི་རྟེན་རྫས་འབའ་ཞིག་རེད།
འདི་དག་གྲ་སྒྲིག་བྱེད་དུས་སུ་འཛེམ་བྱ་རིགས་གཉིས་ཡོད་དེ། གཅིག་ནི་གྲ་སྒྲིག་བྱེད་མཁན་གྱི་ཕྱོགས་དང་། གཉིས་ནི་མཆོད་རྫས་ཀྱི་སྐོར་རེད། གྲ་སྒྲིག་བྱེད་མཁན་དེ་ངེས་པར་དུ་ཆང་མི་འཐུང་དང་དུ་བ་མི་འཐེན་པ། དབང་པོ་ཆ་ཚང་བ། རྐང་ཡག་ཡན་ལག་ལ་སྐྱོན་མེད་པ། ལག་དམར་སོགས་མིན་པ་ཞིག་གིས་གཏེར་རྫས་སོགས་གྲ་སྒྲིག་བྱེད་དགོས། དེ་མིན་པའི་ཆང་འཐུང་བ་དང་དུ་བ་འཐེན་པ། དབང་པོ་མི་ཚང་བ། དམེ་བོ་སོགས་ལ་འཛེམ་དགོས་པ་རེད། རྒྱུ་མཚན་ནི་གཞི་བདག་ཞིག་ཡིན་ན་གཙང་མའི་མཆོད་བསྟོད་བྱེད་རྒྱུ་ནི་རྩ་བའི་བླང་བྱ་ཡིན་པའི་ཕྱིར་རེད། གཏེར་རྫས་སྐོར་གྱི་འཛེམ་བྱ་ལ། སྤྱིར་བཏང་དུ་མི་གཙང་བའི་དངོས་པོ་དག་ནི་འཛེམ་བྱ་ཡིན་ཏེ། བྱེ་བྲག་ཏུ་དམར་གསུམ་དང་ཚ་གཡེར་སྒོག་གསུམ་སོགས་དང་། ལྕགས་དང་དུགགླ་རྩི་དང་ཆང་། ཁྱུང་དཀར་མཛོ་ར་སོགས་ལ་འཛེམ་དགོས་པ་རེད། རྒྱུ་མཚན་དམར་གསུམ་ཎི་ནང་བསྟན་གྱི་དགག་བྱ་ཡིན་པ་དང་། སྒོག་པ་སོགས་ནི་དྲི་མི་གཙང་བའམ་ངན་པ་ཡིན་པས་ཀླུ་ལ་གནོད་པ་རེད། ལྕགས་ནི་རིན་པོ་ཆེ་མིན་པའི་ཕྱིར་དང་། ཁྱུང་དཀར་མཛོ་ལ་བུ་མེད་པའི་ཕྱིར་འཛེམ་དགོས་པ་རེད། གལ་ཏེ་འདི་དག་ཡོད་ན་ལྷ་ཀླུ་གཉན་གསུམ་མི་དགའ་བ་དང་ལབ་ཙེ་མནོལ་གྲིབ་ཀྱིས་འདོན་པར་བཤད་པས། འདི་དག་ལ་ངེས་པར་དུ་འཛེམ་དགོས་པ་རེད།
ལྔ་བ། ཆོ་གའི་རྫས་སྣ་དང་མཚོན་དོན།
ལབ་ཙེ་བརྩིགས་གཏོད་ཀྱི་ཆོ་གའི་ཁྲོད་དུ་རྟེན་རྫས་གཙོ་བོ་འགའ་སྟེ་ཀླུ་གཏེར་གྱི་བུམ་པ་དང་། ས་གཏེར་གྱི་བུམ་པ། སྲོག་ཤིང་སོགས་རེད། དེ་ལས་ཀླུ་གཏེར་གྱི་བུམ་པ་ནི་གསེར་དངུལ་ཟངས་གསུམ་མམ་རྫ་གསར་བུམ་པའི་ནང་དུ། ཛ་ཏི་དང་གཟེ་མ། འཕང་ཆེན། བུ་ཤི་རྩེ། རྡོ་རྒྱུས། ཁྲ་བོ་གཟི། རྒྱ་སྤོས། མགྲོན་བུ་དཀར་པོ། སྙིང་ཞོ་ཤགུ་གལ་དཀར་པོ། ཤིང་ལྕང་མ། ཐང་ལོ། ར་དཀར་མོའི་འོ་མ་སོགས་དྲི་ལྔ་དང་། འབྲུ་ལྔ། སྙིང་བོ་ལྔ། བདུད་རྩི་ལྔ། དར་སྣ་ལྔ། འདོད་ཡོན་ལྔ་རྣམས་ཀྱིས་གཏེར་བུམ་གང་བར་བྱེད་དགོས། དེའི་དགོས་པ་ནི་ཀླུ་རྒྱལ་པོ་ནོར་རྒྱས་རྟེན་འདི་ལ་བརྟན་པར་བཞུགས་ནས་བདག་ཅག་སློབ་དཔོན་སྦྱིན་བདག་འཁོར་དང་བཅས་པ་རྣམས་ལ་ནོར་དང་འབྲུ་རིན་པོ་ཆེ། འདོད་དགུའི་ལོངས་སྤྱོད་རྒྱུན་མི་ཆད་པར་འབྱུང་བར་སྩོལ་བའི་དོད་དུ་ཡིན། ས་གཏེར་བུམ་པ་ནི་རིན་པོ་ཆེ་རྫ་གསར་གྱི་ནང་དུ་ཨ་རུ་ར་དང་སྐྱུ་རུ་ར། ཛ་ཏི། ལི་ཤི། ཅུ་གང་། གུར་གུམ། ཀ་ཀོ་ལ། ལུང་ཐང་། ག་བུམ། ཙནྡན་དཀར་དམར། རྒྱ་མཚོའི་ཝུ་བ། ལི་ཁྲི། ཤིང་ལོ་སྣ་ཚོགས། སྤོར་དཀར། གསེར་རྡོ། གཡུ་བྱུར། ཟངས། མཆོང་། ནས་འབྲས་གྲོ་སྲན་ཏིལ་དང་ཟབ་སྣ་དགུ། སྦྲང་དང་ཀ་ར་བུ་རམ། ཞོ་འོ་མར། ཁྲབ་བྱང་མིག་དགུ། སྟག་གི་སྡེར་མོ། ཕག་རྒོད་ཀྱི་མཆེ་བ། དོམ་གྱི་སྣ། གཟིག་གི་ཐིག་ལེ། ཉའི་མགོ་རྣམས་ཀྱིས་གཏེར་རྫས་བྱེད་དགོས་ལ། དེའི་དགོས་པ་ནི་ས་ལ་གནས་པའི་གཞི་བདག་ནི་འཇིག་རྟེན་སྐྱོང་བའི་བདག་པོ་དང་། ས་འོག་ཏུ་རིན་ཆེན་འདོད་དགུའི་གཏེར་སྣ་ཕུན་སུམ་ཚོགས་པས་ཕྱུག་ཡོད་པ་དེ་དག་གི་བདག་པོ་ཡིན་པ་དང་། འཇིག་རྟེན་ན་རྩ་ཆེ་བའི་རྫས་སྣ་ཚོགས་གཞི་བདག་གི་གཏེར་དུ་བཅུག་པས་ཡུལ་ལ་བཀྲ་ཤིས་པ་དང་། ཁྱིམ་ལ་གོ་ཁ་མི་འབྱུང་བར་སྡོངས་གྲོགས་མཛོད་པའི་དོད་དུའང་ཡིན་པ་རེད། སྲོག་ཤིང་ནི་ལབ་ཙེའི་རྟེན་གྱི་གཙོ་བོ་དེ་ཡིན་ལ། ལབ་ཙེ་ཡི་རྩ་བ་དང་དབུ་མའི་མཚོན་དོན་ཡིན།
སྐུའི་རྟེན་དང་ཐུགས་ཀྱི་རྟེན་དུ་བྱེད་པ་རེད། དེས་ན་ས་བཟང་བོ་ཞིག་ལ་བརྩིགས་པའི་གསེར་མཁར་གྱི་སྲོག་ཤིང་འབྲི་ཚུལ་ནི་ཤུག་པའི་ཤིང་འདོམས་ཤར་གླིང་བཞི་པྱས་ལ་དྲི་བཟང་དང་བཟང་དྲུག་སྨན་རྣམས་བྱུ་གླ་པའི་རྩེ་ལ་ཉི་ཟླ་ཟླ་གམ་དང་འཁྱུར་བཞི་འབྲི། དེའི་བར་དུ་བཀྲ་ཤིས་རྟགས་བརྒྱད་འབྲི། ཤར་དུ་པདྨའི་སྟེང་བུམ་པའི་སྟེང་རིན་ཆེན་ཟུར་བརྒྱད། དེའི་ཉི་ཟླ་ནོར་བུའི་བརྒྱན་པ། ལྷོར་གདུགས་དཀར་གསེར་ཉ། ནུབ་ཏུ་དཔལ་བེའུ། བྱང་དུ་རྒྱལ་མཚན་འཁོར་ལོ། འོག་ཏུ་སྟག་སེང་འཁྱུང་འབྲུག་བཞི་འབྲི་ལ། འདི་ནི་གསེར་མཁར་སྲོག་ཤིང་གི་སྒོ་སྲུང་བཞི་ཡིན། ཤར་དུ་སེང་གེ་དང་ལྷོར་གཡུ་འབྲུགནུབ་ཏུ་སྟག་དང་བྱང་དུ་ཁྱུང་འབྲི། ད་རུང་མི་ནོར་དབང་ཐང་སྤེལ་བའི་ཕྱིར་དུ་ཕྱོགས་བཞི་རུ་སྔགས་ཚིག་མི་འདྲ་བ་འབྲི་དགོས། དེ་ལྟར་བླ་མ་དང་དགེ་འདུན་རྣམས་ཀྱིས་གསེར་མཁར་སྲོག་ཤིང་གི་ཁ་བསྒྱུར་བ་ནི། བླ་མ་དང་དགེ་འདུན་རྣམས་ཀྱི་སྐུ་ཚེ་བརྟན་ཅིང་ཡུལ་མི་གཞིས་བྱེས་ཀུན་གྱི་ཞི་རྒྱས་དབང་དྲག་གི་འཕྲིན་ལས་རྣམས་དར་ཞིང་རྒྱས་པར་མཛོད་པའི་དོན་དུའོ། ད་རུང་ལབ་ཙེ་བརྩིགས་བསྟོད་ལ་མདའ་མདུང་གྲི་གསུམ། གཞུ་དང་མེ་མདའ། ཁྲབ་རྨོགརྡེའུ་དཀར། དམུ་ཐགདར་ལྩོག་གམ་དཔུང་རྒྱན་དགོས། འོ་ན་འདི་དག་ལ་མཚོན་དོན་གང་འདྲ་ལྡན་ཞེ་ན། གསེར་མཁར་སྲོག་ཤིང་དུ་འབྲི་བའི་ཉི་མ་ཎི་གསུང་གི་ངོ་བོ་དང་། ཟླ་གམ་ཎི་སྐུའི་རྣམ་པའི་ངོ་བོ། ན་དཱ་ཐུགས་ཀྱི་རྣམ་པའི་ངོ་བོ་ཡིན། རླུང་རྟའི་སྟེང་གི་མཚོན་དོན་གཞིར་བཟུང་ན་ཤར་དུ་སེང་གེ་འབྲི་བ་ནི་རླུང་རྟ་དར་བའི་མཚོན་རྟགས་དང་། གངས་རི་དང་འོད་ཟེར་གྱི་མཚོན་དོན་ལྡན་པར་བཤད། ལྷོར་གཡུ་འབྲུག་འབྲི་བ་ནི་དབང་རྒྱས་པའི་མཚོན་རྟགས་ལྡན་ཞིང་མཚོ་དང་ཁེངས་པའི་མཚོན་དོན་ཀྱང་མཆིས་པར་བཤད། ནུབ་ཏུ་སྟག་འབྲི་བ་ནི་ལུས་དར་བ་དང་བསྐྱེད་པའི་མཚོན་རྟགས་ཡིན་ལ། ནགས་ཚལ་གྱི་མཚོན་དོན་ལྡན་པར་བཤད། བྱང་དུ་ཁྱུང་བྲི་བ་ནི་སྲོག་བརྟན་པའི་མཚོན་བྱེད་དེ། ནམ་མཁའ་དང་རྟག་གཏན་གྱི་མཚོན་དོན་ཀྱང་མཆིས་པ་རེད། ད་རུང་སྟག་སེང་ཁྱུང་འབྲུག་ནི་འབྱུང་བ་བཞིའི་སྒོ་ནས་མཚོན་པ་ཡང་ཡོད་དེ་མང་པར་དོགས་ནས་མ་བྲིས་ལ། གསར་མཁར་སྲོག་ཤིང་སྟེང་གི་སྟག་སེང་ཁྱུང་འབྲུག་གི་མཚོན་དོན་གཙོ་བོ་ས་བདག་ཡིན་པར་སྙམ།
རྒྱུ་མཚན་ནི་སྲོག་ཤིང་དེ་རིན་པོ་ཆེ་གོས་སྣ་ལྔ་ཡིས་ལེགས་པར་དཀྲིས་ཤིང་དར་ཡུག་དར་ཚོན་སྣ་ལྔས་ལེགས་པར་བཅིངས་ནས། དམུ་ཐག་དཀར་སེར་དམར་སྔོན་བཞི་ཀས་ཕྱོགས་མདོག་དང་མཐུན་པར་འདོགས་ཤིང་འདི་སྐད་ཅེས་ཟེར་བ་རེད། ཀྱེ་ཐག་དཀར་ཤར་དུ་འཐེན་པ་འདིར། ། ས་བདག་ཆེན་པོ་སྟག་སྐྱ་བཞུགས། ། ཐག་སེར་ལྷོ་རུ་འཐེན་པ་འདིར། ། ས་བདག་གཡུ་འབྲུག་སྔོན་པོ་བཞུགས། ། ཐག་དམར་ནུབ་ཏུ་འཐེན་པ་འདིར། ། ས་བདག་ཆེན་མོ་བྱ་དམར་བཞུགས། ། ཐག་སྔོན་བྱང་དུ་འཐེན་པ་འདིར། ། ས་བདག་རུས་སྦལ་ནག་པོ་བཞུགས་ཞེས་པར་བརྟག་ན་ཕལ་ཆེར་སྒོ་སྲུང་ས་བདག་གི་དོན་ཡིན་པར་ངེས། མདའ་ནི་སྐྱེས་པ་ཕོ་ཡི་མཚོན་བྱེད་ཡིན་པར་གསུངས་ལ། ཚུལ་དེ་ལས་སྐྱེས་པ་ཕོ་རྣམས་ནི་ཡུལ་ལྷའི་སྲུང་སྐྱོབ་འོག་གནས་ཡོད་པར་སེམས་ཏེ། བསང་མཆོད་དུ་སྐྱེས་དམན་རྣམས་འགྲོ་མི་ཆོག་པ་རེད། མདུང་ནི་དགྲ་བགེགས་སྙིང་ལ་གཟེར་བའི་ཚབ་དང་། གྲི་ནི་དགྲ་བགེགས་སྲོག་གཅོད་པའི་དོད་དང་། ད་རུང་མེ་མདའ་ནི་ཐོག་གི་ཤུགས་དང་ལྡན་པའི་མཚོན་རྟགས་སུ་འཇོག་པ་རེད། རྡེའུ་དཀར་ནི་སེམས་དཀར་པོ་དང་སེམས་བརྟན་པ། ཕོ་ལྷ་དར་བའི་མཚོན་བྱེད་ཡིན་ཏེ། རྡོ་དཀར་དྲུག་གསུམ་བཅོ་བརྒྱད་འདི། ། ཕོ་ལྷ་བརྩིས་པའི་བརྩིས་རྡོ་ཡིན། ། དགྲ་ལྷ་བརྩིས་པའི་བརྩིས་རྡོ་ཡིན། ། ཅང་སེ་གཉན་གྱི་བླ་རྡོ་ཡིན་ཞེས་པ་བཞིན་ཕོ་ལྷ་དར་བའི་དོད་དུ་འཇོག་པ་རེད། དམུ་ཐག་ནི་གཙོ་བོ་བལ་གྱིས་སླས་ཡོད་ལ། དེའི་མཚོན་དོན་ནི་མཁས་དབང་མཁར་རྨེའུ་བསམ་གཏན་ལགས་ཀྱིས་“དམུ་ཐག་ནི་བོད་ཀྱི་བཙན་པོའི་རྣམས་ལྷ་ཡུལ་ནས་མི་ཡུལ་དུ་ཕེབས་པའི་ཡོ་བྱད་འབའ་ཞིག་མ་ཡིན་པར། དེ་ནི་མི་རྣམས་སྐྱེ་དུས་སུ་རང་བཞིན་ལྷན་སྐྱེས་སུ་ཡོད་པའི་དངོས་པོ་ཞིག་ཡིན་པར་འདོད་”ཅེས་གསུངས་ལ། རྡོ་གཉན་དཀར་པོ་བཅུ་གསུམ་གྱིས། ། ལབ་ཙེ་བཅུ་གསུམ་ངོ་སོ་བསྟོད། ། དམུ་ཐག་དཀར་པོ་བཅུ་གསུམ་གྱིས། ། ལབ་ཙེ་བཅུ་གསུམ་ངོ་སོ་བསྟོད། ། མདའ་གདུང་རལ་གྲི་བཅུ་གསུམ་གྱིས། ། ལབ་ཙེ་བཅུ་གསུམ་ངོ་སོ་བསྟོད། ། མཛེས་པའི་སྤྱན་གཟིགས་བཅུ་གསུམ་གྱིས། ། ལབ་ཙེ་བཅུ་གསུམ་ངོ་སོ་བསྟོད། ། ཅེས་པར་བརྟག་ན་དམུ་ཐག་བཅུ་གསུམ་གྱི་གྲངས་ཀ་ཚང་དགོས་པ་དེ་ནི་ལབ་ཙེ་བཅུ་གསུམ་ཡོད་པ་དེ་དག་གི་སྐལ་ཡིན་པ་རེད། དར་ལྩོག་གམ་དཔུང་རྒྱན་ནི་དབང་ཐང་ཆེ་བ་དང་བཀྲ་ཤིས་པ། བསམ་ཐོག་ལ་རྟ་རྒྱུགས་པ་དང་འདོད་ཐོག་ལ་ཆར་འབབ་པ། དཀོན་མཆོག་གསུམ་གྱི་འཕྲིན་ལས་མི་ཉམས་པ་སོགས་ཀྱི་དོན་མཚོན་པ་རེད། རླུང་རྟ་ནི་ཁ་ལས་དར་བའི་དོད་དུ་ཁྲི་རྟ་དང་འབུམ་རྟ་བྱས་ནས་སྤུར་བ་རེད། མདོར་ན་ལབ་ཙེ་བརྩིགས་པའི་གཏེར་རྫས་དང་རྫས་སྣ་གང་རུང་ཞིག་ཡིན་རུང་དེར་བོད་རང་གི་ཐུན་མོང་མ་ཡིན་པའི་ཤེས་རིག་གི་མཚོན་དོན་ཁྱད་པར་ཅན་ལྡན་པས། ང་ཚོས་འདིའི་རིགས་ལ་སྔར་ལས་ལྷག་པར་འཚོལ་བསྡུ་དང་ཞིབ་འཇུག་བྱེད་རྒྱུ་གལ་ཆེ་བར་སེམས།
དྲུག་པ། དངོས་སུ་བསྟོད་པ་དང་གསོལ་མཆོད།
ཐོག་མའི་གྲ་སྒྲིག་གི་རིམ་པ་ཚར་ན། ལབ་ཙེ་དངོས་སུ་བརྩིགས་བསྟོད་བྱེད་དགོས་པ་རེད། ལབ་ཙེ་བརྩིགས་བསྟོད་བྱེད་པའི་ཉིན་མ་དེ་ནི། ཉི་མ་བཟང་བོ་སྐར་མ་བཟང་བོ་ཞིག་ཡིན་དགོས་ཏེ། དཔེར་ན་དྲུག་པའི་ཚེས་བཅུ་གཅིག་ལྟ་བུ་རེད། ཉིན་འདི་ནི་གཟའ་སྐར་འཕྲོ་སྦྱོར་འགྲིག་ཅིང་། ཡུལ་ལ་རང་བྱུང་གནོད་འཚེ་མི་ཡོང་བ་དང་། བཀྲ་ཤིས་ཤིང་བྱ་བ་ཐམས་ཅད་ལམ་འགྲོ་ཡོང་བའི་ཉི་མ་ཁྱད་པར་བ་ཞིག་པ་རེད། དེ་ནས་ཀླུ་གཏེར་དང་ས་གཏེར། སྲོག་ཤིང་སོགས་ས་རྟགས་བརྒྱབ་ཡོད་པའི་གནས་དེར་འཁུར་ནས། ལབ་ཙེ་བརྩིགས་བསྟོད་ཀྱི་འགོ་རྩོམས་པ་རེད། དེའི་སྐབས་སུ་བླ་མའི་རྗེས་ཀྱི་གྲྭ་བ་སོགས་ཀྱིས་དང་པོར་དེ་བཞིན་གཤེགས་པ་བཞིའི་མཚན་བརྗོད་བཞིན། ཀྱཻ་སངས་རྒྱས་རྐང་གཉིས་གཙོ་སྟེ་བདེན་པའི་མཆོག ཆོས་ཉིད་ཆགས་དང་བྲལ་བའི་བདེན་པའི་མཆོག དགེ་འདུན་འདུས་པའི་གཙོ་སྟེ་བདེན་པའི་མཆོག བདེན་པའི་མཆོག་ནི་དཀོན་མཆོག་གསུམ་དག་གིས། ། ཉི་མ་ཐམས་ཅད་དགེ་བ་ཡིན། རྒྱུ་སྐར་ཐམས་ཅད་བཟང་བོ་ཡིན། ། སངས་རྒྱས་ཐམས་ཅད་རྫུ་འཕྲུལ་ཆེ། ། བདེན་པའི་བདེན་ཚིག་འདི་བརྗོད་པས། ། བཅོལ་བའི་ལབ་ཙེ་ལེགས་འགྲུབ་ཕྱིར། ། དེ་རིང་བདག་སོགས་མགོན་སྐྱབས་སུ། ། བླ་མ་ཡི་དམ་དཀོན་མཆོག་གསུམ། ། སངས་རྒྱས་ཆོས་དང་དགེ་འདུན་དང་། ། བྱང་སེམས་ཉན་ཐོས་རང་ལ་སོགས། ། དཔའ་བོ་མཁའ་འགྲོ་ལ་སོགས་པའི། ། བཀའ་སྡོད་ཅན་སྲུང་མ་དང་། ། སྟེང་འོག་ཕྱོགས་བཅུ་དག་གནས་པས། ། ལྷ་ཀླུ་གཞི་བདག་ཕྱོགས་སྐྱོང་བཅུ། ། སྡེ་བརྒྱད་བྲན་གཡོག་འཁོར་དང་བཅས། ། ཁྱད་པར་ཡུལ་ཕྱོགས་འདི་དག་གིས། ། སྐྱོབས་བྱེད་ལྷ་ཀླུའི་རིགས་ལ་སོགས། ། གཉུག་མར་གནས་པ་ཐམས་ཅད་ཀུན། ། རྣལ་འབྱོར་བདག་གིས་སྤྱན་འདྲེན་ནོ། ། ཐོགས་པ་མེད་པར་འདིར་བྱོན་དང་། ། ལབ་ཙེ་དཀྱིལ་འཁོར་གནས་འདི་རུ། ། བདག་གིས་མཆོད་རྫས་དགའ་སྟོན་བཤམས། ། རང་དང་མོས་པའི་རྟེན་རྫས་འབུལ། ། དགྱེས་པའི་ཚུལ་གྱིས་བཞུགས་སུ་གསོལ། ། རབ་འབྱམས་རྒྱ་མཚོ་དཔག་མེད་ན། ། མཆོད་ཡོན་ཞབས་བསིལ་མེ་ཏོག་བདུག་སྤོས་དང་། ། སྣང་གསལ་དྲི་ཆབ་ཞལ་ཟས་རོལ་མོ་སོགས། ། ཡིད་འོང་གཟུགས་གྲུབ་མཆོག་རྣམས་བསྩལ་དུ་གསོལ། ། སྣ་ཚོགས་འབྲུ་དང་གནག་རྟ་རྐང་འགྲོས་ཡིས། ། བྱུང་བའི་མྱོས་བྱེད་བཏུང་བའི་རྒྱ་མཚོ་འདི། ། ཨོྃ་ཨཱ༵ཿཧཱུྃ་གིས་བདུད་རྩི་བྱིན་རླབས་ནས། ། བླ་མ་ཡི་དམ་མགྲོན་རིགས་ཚོགས་ལ་འབུལ། ། ལེགས་པར་བཞེས་ལ་དོན་ཀུན་མྱུར་དུ་བསྒྲུབ། ། ཅེས་སྐྱབས་གནས་དཀོན་མཆོག་གསུམ་ལ་ཐོག་མའི་མཆོད་པ་འབུལ་དགོས་པ་དང་། བཅོལ་བའི་ལབ་ཙེ་ལེགས་པར་འགྲུབ་པར་དཔའ་པོ་ཡི་དམ་མཁའ་འགྲོལྷ་ཀླུ་གཞི་བདག་སོགས་ཀྱིས་མགོན་སྐྱབས་མཛད་དགོས་པར་འདོན་མཆོད་བྱེད་པ་རེད།
དེ་ནས་སྔོན་དུ་བརྐོས་ཡོད་པའི་ཀླུ་གཏེར་དང་ས་གཏེར་སྦས་སར་ཤུག་པ་སོགས་བཟང་དྲུག་བདུག་ནས་མི་གཙང་བའི་དྲི་ཐམས་ཅད་མེད་པར་བྱས་ཤིང་། དེ་ནས་ཐོག་མར་ཀླུ་གཏེར་འབུལ་ཞིང་། དེ་ནས་ས་གཏེར་དང་། དེ་ནས་སྲོག་ཤིང་འཛུགས་པ་རེད། སྲོག་ཤིང་འཛུགས་པའི་ལག་ལེན་གྱི་རིམ་པ་ནི་རས་དཀར་དྲི་མ་མེད་པའི་སྟེང་དུ་ནས་དཀར་ཀྱིས་གཡུང་དྲུང་གཡས་འཁྱིལ་བྲིས་ལ། དེའི་སྟེང་དུ་རིན་པོ་ཆེ་གཏེར་བུམ་དང་རྫ་བུམ་གསར་བའི་ནང་དུ་གསེར་དངུལ་གཡུ་བྱུར། མུ་མེན་སོགས་རིན་པོ་ཆེ་སྣ་ཚོགས། བཟང་དྲུགཀླུ་སྨན་འབྲུ་སྨན། དཀར་གསུམ། མངར་གསུམ། རྫས་བཟང་བོ་བསགས་ཏེ་གཏེར་བུམ་དར་ཚོན་སྣ་ལྔས་དཀྲིས་ཏེ། དེའི་སྟེང་དུ་སྲོག་ཤིང་འཛུགས་པ་རེད། སྲོག་ཤིང་འཛུགས་དུས་ངེས་པར་དུ་དོ་སྣང་བྱེད་དགོས་ས་ནི་གཏེར་སྒོ་གང་དུ་བསྐོར་མིན་དེ་རེད། གཏེར་སྒོ་གང་དུ་འཇོག་མིན་དེ་གནད་གཙོ་བོ་གཅིག་ཡིན་པས། གཏེར་བདག་བླ་མས་ས་དཔྱད་ལེགས་པར་གནང་རྗེས་སུ་རི་བོ་ནགས་ཀྱིས་བཀླུབས་པ་ཞིག་གི་ཕྱོགས་སུ་བསྐོར་བ་རེད། དེ་བས་སྲོག་ཤིང་གི་ཕྱོགས་གཙོ་བོ་དེ་ཡང་དེའི་ཕྱོགས་སུ་བསྐོར་དགོས་པ་རེད། སྲོག་ཤིང་བཙུགས་ཚར་རྗེས་སུ་དར་ཚོན་སྣ་ལྔའི་དམུ་ཐག་ཕྱོགས་བཞིར་འཐེན་ལ། སྒོས་སུ་སྲོག་ཤིང་གི་མདུན་དུ་ཆུའི་མཆོད་པ་དང་དཀར་གསུམ་གྱི་མཆོད་པ་འབུལ་དགོས་པ་རེད། སྐབས་དེར་གཏེར་བདག་བླ་མས་ཀྱཻ་སྲིད་པ་རྒྱུད་ཀྱི་ལབ་ཙེ་ཁྱོད། ། རིགས་དྲུག་སེམས་ཅན་སྨོན་པའི་གནས། ། ལྷ་དང་སྲུང་མའི་གཞལ་ཡས་ཁང་། ། ཕོ་ལྷ་དགྲ་ལྷའི་རྟེན་ས་ཡིན། ། ཀླུ་དང་ས་བདག་འདྲས་ས་ཡིན། ། གཉན་དང་བཙན་རྣམས་འཁོར་གནས་ཡིན། ། ཡོན་བདག་རྣམས་ཀྱི་མགོན་སྐྱབས་ཡིན། ། རྣལ་འབྱོར་བདག་གིས་ཁ་འཛིན་ཡིན། ། བྱེས་སུ་འགྲོ་བའི་ལམ་སྣ་ཡིན། ། ཡུལ་དུ་འདུག་ན་རྒྱབ་རྟེན་ཡིན། ། དགྲ་གནོན་འབྱུང་བོའི་ཁ་གནོན་ཡིན། ། དེ་རིང་བདག་གིས་ཁྱེད་མཆོད་པས། ། བདག་གི་མགོན་རར་སྐྱབས་མཛོད་ཅིག། གཞི་མགྲོན་རྣམས་ཀྱི་རྫེའུ་མཛོད། ། འོག་རྟ་བཙན་ད་དང་དགྲ་ལ་མ་སྐུར་ཅིག། སྲབ་མདའ་མི་ལ་མ་བཞིན་ཅིགབདག་མགྲོན་ནོར་འདོད་ནོར་དང་སྤྲོད། ། རྒྱལ་འདོད་བདག་ཅག་རྒྱལ་དང་སྤྲོད། ། ཇི་ལྟར་བསམ་པའི་དོན་རྣམས་ཀུན། ། བདག་སོགས་ཁ་འཛིན་རྒྱབ་རྟེན་མཛོད། ། ཅེས་ཡུལ་ལྷ་གཞི་བདག་ལ་རེ་བཅོལ་དང་བཀའ་བསྒོ་གནང་བ་རེད། དེ་དུས་ཡུལ་མི་རྣམས་ཀྱིས་ཀྭི་སོའི་ངར་སྒྲ་སྒྲོག་ཅིང་། མེ་མདའ་འཕེན་པ་དང་ཞོག་པགས་སོགས་འཕེན་པར་བྱེད། དེ་ནི་རང་ཡུལ་ལྷའི་མགོ་འཕང་མཐོ་ཞིང་ཕྱོགས་བཞིའི་དགྲ་མགོ་གནོན་ཞིང་དགྲ་ལ་འཇིགས་པ་སྟེར་བའི་དོད་དུ་ཡིན་པར་བཤད།
དེ་ཚར་རྗེས་སུ་ད་གཟོད་མདའ་འཇོག་པ་རེད། མདའ་ལ་རིགས་སྣ་ཚོགས་ཡོད་དེ་ཁྱིམ་ཚང་རེ་ལ་མདའ་དཀར་བཅུ་གསུམ་རེ་དགོས་ལ་དེའི་འཕྲོ་ནས་རང་གི་དཔལ་འབྱོར་གྱི་ནུས་ཚོད་ཀྱིས་མདའ་དམར། མདའ་ཆེན། སྒྲོ་མདའ། ལྕགས་མདའ་སོགས་མང་པོ་ཡིས་ལབ་ཙེ་བསྟོད་པ་རེད། དེའི་ཁྲོད་དུ་རང་གི་རྩ་བའི་བླ་མ་གཏེར་བདག་ལ་མདའ་ཆེན་པོ་ཞིག་ཡོད་ལ། དེ་ནི་མདའ་ཀུན་གྱི་གཙོ་བོ་ཡིན་པས་གཞན་པའི་མདའ་ནི་དེ་ལས་རིང་བོ་བྱེད་མི་ཆོགཞོར་དུ་དར་ལྕོག་འཕེན་པ་དང་། རླུང་རྟ་སྤུར་བ་རེད། རླུང་རྟ་སྤུར་བའི་དགོས་པ་སོགས་བཤད་རྒྱུ་མང་ཀྱང་། ཡིག་ཚོགས་ཀྱི་རྐྱེན་པས་མ་བཀོད། ལབ་ཙེ་བརྩིགས་བསྟོད་བྱས་ཚར་མ་ཐག་ཏུ་ཤུག་བསང་གཏོང་བ་རེད། བསང་རྫས་ལ་འང་མར་དང་རྩམ་པ། ཡས། ཉིན་གྱི་ཤུག་པ་དང་། སྲིབ་ཀྱི་ཁམས་པ། མེ་ཏོག་སྣ་ཚོགས་སོགས་དགོས་ལ། ཤུག་པ་མ་ཡིན་པའི་ཚེར་མ་དང་དམར་གསུམ་སོགས་ལ་འཛེམ་དགོས་པ་རེད། དེ་བཞིན་ཤུག་བསང་གཏོང་པ་དང་མཉམ་དུ་རི་རྒྱལ་གྱི་གསོལ་མཆོད་འདོན་པ་རེད། 《རི་རྒྱལ་གྱི་བསང་མཆོད་བསྡུས་པ》་ཞིག་ཡོད་པ་དེ་དཀྱུས་སུ་བཀོད་ན། ཀྱེ་ཕྱི་ལྟས་ས་འཛིན་དབང་བོའི་རྣམ་པ་ལ། ། ནང་དུ་རིན་ཆེན་ལས་གྲུབ་གཞལ་མེད་ཁང་། ། དེའི་དབུས་ཡུལ་ལྷའི་རྒྱལ་པོ་རི་བོ་ཆེ། ། སྐུ་མདོག་མར་གད་མདངས་ལྡན་ཁྲོ་ཚུལ་ཅན། ། ཕྱག་གཡས་དར་མདུང་དཀར་པོ་མཁའ་ལ་འཕྱར། ། གཡོན་པ་དགྲ་བགེགས་འཆིང་བྱེད་ཞགས་པ་འཛིན། ། སྐུ་ལ་དར་དཀར་ལྷབ་ལྷུབ་མཛེས་པར་གསོལ། ། རྟ་མཆོག་ངང་བའི་སྟེང་ན་རབ་འགྱིངས་པའི། ། རེ་འགར་ཞོལ་གཡག་ནམ་མཁའི་མདངས་འདྲ་ཆིབས། ། གཡས་པས་ཐོག་རྒོད་དང་མཚུངས་མདའ་འཛིན་ཅིང་། ། གཡོན་པས་གློག་དམར་འཁྱུག་འདྲའི་གཞུ་མཆོག་འཛིན། ། མཐའ་བསྐོར་རི་དང་ནགས་ཚལ་ཆུ་མིག་ལ། ། གནས་པའི་ཀླུ་བདུད་བཙན་གསུམ་འཁོར་བཅས་ཀྱིས། ། སྔོན་ཚེ་པད་འབྱུང་སྤྱན་སྔར་ཁས་བླངས་བཞིན། ། བདག་ཅག་བསམ་དོན་བསྒྲུབ་ཕྱིར་གནས་འདིར་བྱོན། ། མདུན་དུ་དཀར་གསུམ་མངར་གསུམ་བསང་རྫས་སོགས། ། བརྒྱ་ཕྲག་བསྲེགས་པའི་དུ་པའི་སྤྲིན་ཕུང་གིས། ། ཡུལ་སྐྱོང་ཆེན་པོ་འཁོར་དང་བཅས་པ་བསང་། ། ཐུགས་རྒྱུད་ཟག་མེད་བདེ་བས་ཚིམས་གྱུར་ནས། ། བདག་གི་ཡིད་ལ་བསམ་པའི་རེ་འབྲས་རྣམས། ། མཐུ་རྩལ་རབ་ལྡན་ཡུལ་སྐྱོང་འཁོར་བཅས་ཀྱིས། ། འབད་མེད་བདེ་ལེགས་འགྲུབ་པའི་འཕྲིན་ལས་མཛོད། ། ཅེས་པ་དང་།
གང་གི་མཐུ་སྟོབས་རྡོ་རྗེ་རྩེ་བརྒྱ་བ། ། ལེགས་པར་ཁུར་བས་སྡང་དགྲ་བཅོམ་པ་དང་། ། ཁྱོད་ཀྱི་མཚན་སྙན་གྲགས་པའི་བ་དན་དཀར། ། ཕྱོགས་བཅུར་བསྒྲེང་པའི་འཕྲིན་ལས་མ་ལུས་སྒྲུབས། ། ཁྱད་པར་མི་ནོར་ཕྱུགས་གསུམ་མཐའ་དག་གི། མགོན་སྐྱབས་དཔུང་གཉེར་གཡེལ་བ་མ་མཛད་པར། ། གཞི་ལམ་བྱེས་གསུམ་ཀུན་ཏུ་མཐུན་པའི་རྐྱེན། ། ཇི་བཞིན་སྒྲུབ་པའི་འཕྲིན་ལས་མ་ལུས་སྒྲུབས། ། ཞེས་པ་འདི་ཡིན་ལ། འདི་ནི་གཞུང་ཡིག་ཁྲོད་ཀྱི་རི་རྒྱལ་གྱི་བསང་མཆོད་ཡིན་ལ། རང་རེའི་རྒན་པ་རྣམས་ཀྱི་བསང་མཆོད་ནི་དེ་དང་ཅུང་མི་འདྲ་བར། ཤར་ཕྱོགས་དུང་རི་དཀར་པོའི་རྩེ་མོ་ན་བཞུགས་པའི། རི་རྒྱལ་ལྷུན་པོ་བརྩེགས་པའི་ཕོ་བྲང་ན་བཞུགས་པའི། འཇའ་ཚོན་སྣ་ལྔ་འཁྱིལ་བི་གུར་ཁང་ན་བཞུགས་པའི། ལྷ་ཆེན་གཉན་རྒོད་སྨུག་པོ། ཀླུ་བདུད་བློན་ཆེན་བདུད་འདུལ། དཔའ་བོ་གཡུལ་རྒྱལ། གྲོགས་བྱེད་ཀི་གཞི་བདགགྲོགས་བཅའ་ནིའི་གཞི་བདགགྲོགས་མཐུན་ནིའི་གཞི་བདགརྟ་མཆོག་ངང་དཀར་བཅིབས་པའི་ཡུལ་སྐྱོང་དགྲ་ལྷའི་རྒྱལ་པོ། ཤར་གྱི་བློན་པོ་རྟ་སྔོན་ཅན། ཡུམ་ཆེན་དུང་སྐྱོང་དཀར་མོ། ཀླུའི་རྒྱལ་པོ་བུ་ག་སྟོང་གི་ཐོར་གཙིགསཅན་མ་འབྲུལ་ལ་བཅིབས་པ། སྲས་མཆོག་དགྲ་འདུལ་ཐོག་འབེབ་སྟག་བཞོན་ཅན། ཀླུ་བདུད་བཙན་གྱི་བློན་པོ་དོམ་བཞོན་ཅན། དགྲ་ལྷའི་རྟ་ཐིག་དཀར་པོ། སྨན་དེའུ་ལྷ་མོ་མཆེད་གསུམ་ཤྭ་ལ་ཆིབས་པ། སྐྱས་ལ་ཕ་མ་འདྲ་འདྲ་བོ། ཕ་མས་བུ་ཕྲུག་སྐྱོང་སྐྱོང་བྱོས། དོང་ཆུ་ཐག་པས་འཐེན་འཐེན་བྱོས། ཟས་དང་ཟ་མ་ཁ་གཏུགས་དགོས། རྒྱུ་དང་ནོམ་པ་ལ་གཏུགས་དགོས། ས་བཀུག་ཆེན་ཕུ་མདོ་ན་གནས་པའི་ལྷ་ཀླུ་གཞི་བདག་ཁྱེད་དམ་པ་རྣམ་གསུམ་གྱིས། ལོ་བསྐོར་ཟླ་བ་བཅུ་གཉིས། ཕྱག་བསྐོར་གསུམ་བརྒྱ་དྲུག་ཅུར། ཐུགས་དམ་དང་སྐྱབས་འོག་ཏུ་འཛིན་དགོས། མི་ལ་མི་འདོད་གི་ན་ཚ་ཡོང་གི་མ་འཇུགཟོག་ལ་མི་འདོད་གི་གོ་ཁ་ཡོང་གི་མ་འཇུགདགྲ་ཁ་རྐུན་ཁ་སྡང་གི་མ་འཇུགཁྱི་ཁ་སྤྱང་ཁ་ལྡང་གི་མ་འཇུགགར་སོང་ས་ནས་བཀྲ་ཤིས་དགོས། གར་བསྡད་ས་ནས་དོན་འགྲུབ་དགོས། བསམ་ཐོག་ལ་རྟ་རྒྱུག་དགོའོདད་ཐོག་ལ་ཆར་འབབ་དགོ མི་རབས་ལ་རྡུལ་རྩུབས་དགོ རྟ་རབས་ལ་ཁྲལ་འཇལ་དགོ འགོག་མཁན་ལ་འགོན་གིན་མ་འཇུག གཡིབ་མཁན་ལ་གཡིབ་གི་མ་འཇུག བསྐོར་བསྐོར་བྱས་ན་དཀྱིལ་ནས་འདུག་ནི། ཤུར་ཤུར་བྱས་ན་མགོ་ནས་འདུག་ནི། བསྒོ་ན་སྐལ་ཅན་བཟི། བོས་ན་མྱིང་ཅན་བཟི་ཡིན་དགོས་སོགས་དང་། མཇུག་ཏུ་དེ་རིང་ཉི་མ་བཟང་བོ་བསྐུར་ནི་ཡིན། ཟླ་བ་བཟང་བོར་མཆོད་ནི་ཡིན། ལྷ་བཏང་གི་ཉི་མར་མཆོད་ན། སེམས་དྲིས་པའི་ཉིན་ལ་ཡོད་འདུག་དགོཀྭི་ཀྭི་སྭོ་སྭོ་ལྷ་རྒྱལ་ལོ། བར་སྣང་གི་ལྷ་རྒྱལ་ལོ། ས་སྟེང་གི་མི་རྒྱལ་ལོ། ས་འོག་གི་ཀླུ་རྒྱལ་ལོ་ཞེས་པསང་འབོད་ཡ་མཚན་པ་བྱེད་ལ། ཡིག་ཚོགས་ཀྱི་དབང་གིས་འདི་ཙམ་གྱིས་ཆོག་པར་བྱ། མཇུག་ཏུ་གཏེར་བདག་བླ་མས་ལབ་ཙེ་ལ་རབ་གནས་ཆེན་མོ་བྱས་ཙ་ན། དགུང་ནས་བྱ་རྒོད་འཁོར་ན་དགྲ་ལྷ་འཁོར་བ་དང་། ཆར་བབས་ན་ཁྲུས་གསོལ་གནང་བ། འཛའ་ཚོན་ཤར་ན་ཡུལ་ལྷ་གཞི་བདག་དགའ་བའི་ལྟས་སུ་བཤད་ཚུལ་ཡོད་པས་ཡུལ་མི་རྣམས་ཀྱིས་དེ་ལ་བརྩི་མཐོང་དང་རེ་སྒུག་བྱེད་པའི་སྲོལ་ཡོད་ལ། དེ་ནི་མི་རིགས་ཤིག་གི་རྟེན་འབྲེལ་རིག་གནས་ཀྱི་ཆོས་ཉིད་ཅིག་ཀྱང་ཡིན་པར་སེམས།
བདུན་པ། ལབ་ཙེ་བརྩིགས་བསྟོད་ཀྱི་ཁྱད་ཆོས།
རང་རེའི་བོད་ཀྱི་སྟོད་མངའ་རིས་སྐོར་གསུམ་དང་བར་དབུས་གཙང་རུ་བཞི། སྨད་མདོ་ཁམས་སྒང་དྲུག་སོགས་གང་ཡིན་རུང་། ལབ་ཙེ་མི་བརྩིགས་པའི་ས་ནི་མེད་པར་འཁུམས་ལ། ཡུལ་ལུང་སོ་སོའི་ལབ་ཙེ་བརྩིགས་ཚུལ་ལ་རང་བྱུང་གི་ཁོར་ཡུག་དང་དངོས་པོའི་ཐོན་སྐྱེད། ཡུལ་སྲོལ་གོམས་གཤིས་སོགས་ཀྱི་དབང་གིས་གཅིག་མཐུན་དུ་མ་ངེས། འོ་ན་མདོ་སྨད་ཀླུ་ཆུ་འབབ་ཡུལ་གྱི་ལོ་ཚོ་སྡེ་བའི་ལབ་ཙེ་བརྩིགས་པར་ཐུན་མིན་གྱི་ཁྱད་ཆོས་ག་འདྲ་ལྡན་ཞེ་ན།
(གཅིག) རི་མཐོན་པོར་བརྩིགས་པའི་ཁྱད་ཆོས། སྤྱིར་བཏང་དུ་བཙན་པོའ་ིལབ་ཙེ་རི་ཡི་རྩེ་མོ་དང་། ། འཕན་པོའི་ལབ་ཙེ་རི་ཡི་ཁེལ་ཁ་སྟེ། ། ཕྱུག་པོའི་ལབ་ཙེ་རི་ཤོལ་ཀླུང་དུ་བརྩིགས། ། ཡུལ་མིའི་བཙན་ཕྱུགས་འཕན་གསུམ་དར་བར་བྱས། ། ཞེས་གསུངས་ཡོད་མོད། ང་ཚོའི་ཡུལ་ལུང་ལ་མཚོན་ན། ལབ་ཙེ་ཕལ་ཆེ་བ་རི་མཐོན་པོའི་རྩེ་མོར་བརྩིགས་ཡོད། ས་དཔྱད་ལ་བརྟག་ནས་ས་བཟང་ལྟས་བཟང་ཡིན་ན་རི་ཤོལ་དང་ཁེལ་ཁ་རུ་བརྩིགས་པའང་ཡོད། རི་རྩེར་འཛུགས་པའི་དགོས་པ་ནི་རྫ་རི་ལྟར་མཐོ་ན་དེའི་དབང་ཐང་དེ་ལྟར་མཐོ་བའི་རྟགས་སུ་འདོད་པས་ཡིན། ངག་རྒྱུན་དུ་ཤིག་བསང་གཏོང་དུས་སུ། ནམ་ཉི་མ་རྩེ་ཤར་གྱི་དུས་སུ་ལྷ་བསང་བཏང་ན་ཤེས་རབ་རྒྱས་ཤིང་འཕྲིན་ལས་དར་བར་བཤད་ལ། ཉིན་གུང་དུ་ལྷ་བསང་བཏང་ན་ཕྱུག་པོ་ཆགས་པར་ཕན་པར་བཤད། དགུང་ཕྱི་དྲོར་ཤུག་བསང་བཏང་ན་རྐུན་ཇག་ལ་སོང་ན་འདོད་དོན་འགྲུབ་པ་དང་། ཕ་རོལ་གྱི་དགྲ་དཔུང་བཅོམ་པར་གྲོགས་བྱེད་ཐུབ་པར་བཤད། དེ་བས་རང་ལ་གང་ཞིག་གི་གྲོགས་དགོས་དུས་སུ་ངེས་པར་དུ་དུས་ཚོད་མ་ནོར་བར་ལྷ་བསང་གཏོང་པ་རེད།
(གཉིས། ) ལབ་ཙེ་བསྟོད་པའི་གོ་རིམ་གྱི་ཁྱད་ཆོས། ང་ཚོའི་ཡུལ་ཕྱོགས་སུ་སྡེ་བ་གཅིག་ལ་མཚོན་ན་ལབ་ཙེ་མི་འདྲ་བ་གསུམ་རེ་མེད་མཁན་ཕལ་ཆེར་མེད། རྒྱུ་མཚན་ཡུལ་ལྷ་གཞི་བདག་ལ་དང་པོ་སྐྱེས་ལྷ་ཨ་མྱེས་རི་རྒྱལ་ཡོད་པ་དང་། དེའི་སྲས་མཆོག་དགྲ་འདུལ་དང་། ཡུལ་སྐྱོང་བའི་ཀླུ་བདུད་བཙན་གྱི་བློན་པོ་གཉིས་ཡོད་པས་ཡིན། ལབ་ཙེ་བརྩིགས་བསྟོད་བྱེད་དུས་སུའང་ཐོབ་ཐང་གི་རིམ་པ་ལྟར་བསྟོད་པ་ཡིན། དང་པོ་ཡུལ་གྱི་གཞི་བདག་གི་གཙོ་བོ་དགྲ་ལས་རི་རྒྱལ་བརྩིགས་བསྟོད་བྱེད་པ་ལ། མདའ་དང་དཔུང་རྒྱན། རླུང་རྟ། བསང་ཤུགབསང་རྫས། མུ་ཐགམདའ་དར། བསྟོད་རྡེའུ། བསྟོད་ནས་སོགས་གྲ་སྒྲིག་བྱས་ཚར་ན། དང་པོ་ཤུག་པ་ནི་གཙང་མའི་མཆོག་དང་དྲི་ཡི་མཆོག་ཏུ་བརྩི་བས་ཐོག་མར་བསྟོད་རྫས་ཐམས་ཅད་ལ་ཤུག་བདུག་བྱེད་དགོས། དེ་ནས་རིམ་གྱིས་དཔུང་རྒྱན་འཐེན་པ་དང་། ལྷ་བསང་གཏོང་བ། མདས་བསྟོད་པ། བསང་འབོད་བྱེད་པ། རྡེའུ་དཀར་དང་ནས་འབྲུས་བསྟོད་པ། རླུང་རྟ་སྤུར་བ། མུ་ཐག་འཐེན་པ་སོགས་གོ་རིམ་མ་ནོར་བར་བྱེད་དགོས། དེ་ནས་གཉིས་པ་ལ། དགྲ་འདུལ་བཙན་གྱི་བློན་པོ་བརྩིགས་བསྟོད་བྱེད་པ་ལ། བསྟོད་པའི་རིམ་པ་གོང་དང་འདྲ་རུང་མི་འདྲ་བའི་གནད་གཅིག་ནི། དཔུང་རྒྱན་དང་མདའ་གང་ཡིན་རུང་མདོག་དམར་པོ་ལས་དཀར་སེར་ལྗང་སྔོན་སོགས་ཀྱིས་རྩ་བ་ནས་བརྩིགས་བསྟོད་བྱེད་མི་ཆོགརྒྱུ་མཚན་ནི་དགྲ་འདུལ་བའི་བློན་པོ་ཡིན་ན་དམར་པོ་ནི་གཅིག་ན་དམར་ལས་དང་མི་དགེ་བའི་ལས་ཀྱི་མཚོན་བྱེད། གཉིས་སུ་ན་མདོག་དམར་པོ་ནི་དབང་གི་མཚོན་རྟགས་སུ་འདོད་པས་དབང་དྲག་ཆེ་ཞིང་ཕ་རོལ་པོ་ཟིན་གྱིས་གནོན་པའི་ནུས་པ་ཁྱད་པར་ཅན་ལྡན་པའི་དོད་དུ་འཇོག་པ་ཡིན་པའི་རྐྱེན་རེད། གསུམ་ཎི་ད་གཟོད་ཀླུ་བདུད་བཙན་གྱི་བློན་པོ་བསྟོད་པ་ཡིན་ལ་རིམ་པ་ནི་གོང་དང་འདྲ།
(གསུམ། ) ལབ་ཙེ་བརྩིགས་བསྟོད་དུ་ཤིང་ཆ་མང་པའི་ཁྱད་ཆོས། ཟམ་ཚ་རོང་འབྲོག་ཚོ་དྲུག་གི་ཡ་གྱལ་མཛོད་ཚང་གི་ཁོངས་སུ་གཏོགས་པའི་ལོ་ཚོ་གཡང་སྡེ་ཕྱུག་མོར་མཚོན་ན། རྩྭ་ཆུ་ཤིང་གསུམ་འཛོམས་པའི་ལྕང་གཡོ་ལུང་མདོ་རུ་ཆགས་ཡོད་ལ། དེར་སྟོད་ན་རྩྭ་ཆུའི་རྒྱས་ཤིང་། སྨད་ན་ནགས་ཚལ་ཤིང་རིགས་མོད་པའི་ཡུལ་དགེ་བཅུ་ཚང་བ་ཞིག་ཡིན་པས། ཡུལ་འདིའི་མི་རྣམས་ཀྱིས་ལབ་ཙེ་བརྩིགས་བསྟོད་ཀྱི་སྐབས་སུ་ཤིང་ཆ་རིགས་བཀོལ་བ་ཧ་ཅང་མང། དཔེར་ན། མདའ་ལ་མཚོན་ན། སྤྱིར་བཏང་དུ་ལྕགས་མདའ་དང་གསེར་མདའ། སྒྲོ་མདའ། སྨྱུག་མདའ་སོགས་འགའ་རེ་ཡོད་མོད། མང་ཆེ་བ་ནི་ཤིང་མདའ་རེད། ཤིང་མདའ་ལ་མདའ་དཀར་ཞེས་ཚོན་གྱིས་མ་བྱུག་པའི་མདའ་མང་པོ་ལས་པ་དང་། མདའ་ཆེན་ཞེས་ཚོན་གྱིས་བྱུག་པའི་ཤིང་མདའ་ཆེན་པོ་ལས་པ་རེད། དེ་ནི་ཅུང་དཀའ་ཚེགས་ཆེ་བའི་ལས་ཤིག་ཡིན་ཏེ། དང་པོ་ནགས་ཚལ་ནས་གསོམ་ཤིང་སྦོམ་ཕྲ་ལ་མགོ་ན་ཁྲེ་རྩེ་གསུམ་ནས་བཞི་ཅན་དང་། རྩད་ན་ཁྲེ་རྩེ་གཉིས་ནས་གསུམ་ཅན་འཐུས་ཤིང་བཤགས་ཏེ། ཉི་མར་ལྡེ་ཞིང་དེ་ནས་མདའ་ཡུ་ལས་པ་རེད། མདའ་ཡུའི་སྟེང་གི་རི་མོ་ལ་རིགས་མི་འདྲ་བ་མང་སྟེ། མགོ་ན་ཉི་ཟླ་སྐར་གསུམ་དང་། སྟེང་ན་སྟག་སེང་ཁྱུང་འབྲུགབཀྲ་ཤིས་རྫས་བརྒྱད་སོགས་འབྲི་བ་དང་། བརྐོ་བ་ཡང་ཡོད། དེ་ནས་མདའ་ཡོ་ཡིན་ཏེ། དེ་ནི་རིང་ཐུང་ལ་རྨི་དྲུག་བདུན་ཅན་ཡིན་པས་མི་གཉིས་རེ་ཡིས་མཉམ་དུ་མ་ཁུར་ན་མི་ཐེག དེ་བས་ང་ཚོའི་ལབ་ཙེ་ཡི་དབྱིབས་ནི་ཟླུམ་པོ་ཡིན་ལ། ཕལ་ཆེ་བ་ཤིང་མདའ་ལས་གྲུབ་ཡོད། དེའི་རྒྱུ་མཚན་ཉག་གཅིག་ནི་ཡུལ་ལུང་གི་ཁྱད་ཆོས་སྟེ། ང་ཚོའི་ཡུལ་ན་ཤིང་ཆ་མང་པའི་རྐྱེན་རེད། འདི་ལྟར་ཤིང་མདའ་ཚད་ཇེ་ཆེ་དང་གྲངས་ཇེ་མང་དུ་བཏང་ན་ཡུལ་གྱི་ནགས་ཚལ་དང་ཁོར་ཡུག་སྲུང་སྐྱོབ་ལ་ཅུང་ཚབས་ཆེ་བའི་གནོད་པ་ཐེབས་ཀྱིན་ཡོད་པས། ད་ལྟ་དེའི་རིགས་ལ་དགེ་བཤེས་དང་བླ་སྤྲུལ་སོགས་ཀྱིས་བཀག་འདོམས་དང་བསླབ་བྱ་གནང་གི་ཡོད།
བརྒྱད་པ། ལབ་ཙེ་བརྩིགས་བསྟོད་ཀྱི་དགེ་མཚན།
ལབ་ཙེ་ནི་གདོད་མ་ནས་དར་ཞིང་། ཡུལ་ལྷ་གཞི་བདག་ནི་ལབ་ཙེ་གང་དེའི་སྲོག་གི་རྟེན་དུ་བཞུགས་ཤིང་། གང་ཞིག་ལབ་ཙེ་ཡིན་པ་དེ་ནི་ཡུལ་ལྷ་གཞི་བདག་ཀྱང་ཡིན་པས། དེ་གཉིས་ངོ་བོ་དབྱེར་མེད་དུ་གྲུབ་ཡོད། འོ་ན་ལབ་ཙེ་བརྩིགས་བསྟོད་ལ་དགེ་མཚན་གང་འདྲ་ལྡན་ཞེ་ན། གཅིག་ནས་ལབ་ཙེ་བརྩིགས་བསྟོད་ནི་བོད་མི་རིགས་ཀྱི་ཐུན་མོང་མ་ཡིན་པའི་ཡུལ་སྲོལ་ཁྱད་པར་བ་ཞིག་ཡིན་པས། དེ་ལ་རང་མི་རིགས་ཀྱི་ཡུལ་སྲོལ་གོམས་གཤིས་དང་། ཐོན་སྐྱེད་འཚོ་བ། ཆོས་ལུགས་དད་མོས་སོགས་མི་རིགས་ཀྱི་སྲོག་ཏུ་གྱུར་བའི་ཁྱད་ཆོས་མང་པོ་སྲུང་འཛིན་བྱས་ཡོད་པས། བོད་པ་ཞིག་གི་རྟགས་མཚན་ངོ་མ་དང་། གང་ན་ལབ་ཙེ་ཡོད་ན། དེ་ནི་བོད་པ་ཡིན་པའི་བདེན་དཔང་ཡ་མེད་ཅིག་ཡིན་པར་དགེ་མཚན་ཐོན་ཡོད། གཉིས་ནས་ལབ་ཙེ་བརྩིགས་བསྟོད་བྱེད་པ་ལས། ཡུལ་གྱི་མི་རྣམས་ཁ་འཆམ་གྲོས་མཐུན་དང་། རྡོག་རྩ་གཅིག་སྒྲིལ། ཕན་ཚུན་བརྩི་བཀུར་སོགས་ཡ་རབས་སྤྱོད་བཟང་གི་གཤིས་སྤྱོད་ཆགས་པར་དགེ་མཚན་ཐོན་ཡོད། གསུམ་ནས་ལབ་ཙེ་བརྩིགས་པའི་གནས་ཤིག་ཡིན་ན་དེར་ལྷ་ཡོད་པ་དང་ཡུལ་ལྷ་གཞི་བདག་ཡོད་པའི་འདུ་ཤེས་ཀྱིས་གང་འདོད་དུ་གཏེར་ཁ་སློག་མི་ཆོག་པ་དང་། ས་མཐོ་ཆུ་གཙང་། རི་བྲག་ལ་ནགས་ཚལ་གྱིས་བརྒྱན་པ། ས་འོག་ཏུ་རིན་ཆེན་འོད་དགུའི་གཏེར་ཁ་ཕུན་སུམ་ཚོགས་པ་ཕྱུར་བའི་བཏམས་ཡོད་པ་འདི་དག་ཐ་ན་ས་ཁེམ་གང་བརྐོ་མི་ཆོག་པ་དང་། ཤིང་ཆ་ཐུར་གཅིག་ཀྱང་གཅོད་མི་ཆོག་ལ། བྲག་རྡེའུ་གཅིག་ཀྱང་གཤིག་མི་ཆོག་པ། རི་དྭགས་གཅིག་ལ་ལག་པའང་ཐུག་མི་ཆོག་པ་སོགས་བོད་གངས་ཅན་གྱི་མེས་པོ་སྔ་མ་དག་གིས་ཐབས་མཁས་ཀྱིས་མཛད་པས། རྩྭ་ཆུ་ཤིང་གསུམ་རྒྱས་པའི་རང་བྱུང་ཁོར་ཡུག་དང་རི་སྐྱེས་སྲོག་ཆགས་རྩ་ཆེན་སྲུང་སྐྱོབ་བྱེད་པའི་རྐྱེན་དུ་གྱུར་ནས་ཡུལ་གྱི་ཆར་ཆུ་དུས་སུ་འབབ་ཅིང་། རྩྭ་ལོ་ཤིང་གསུམ་རྒྱས་པ། འདུལ་བ་ཆ་སྙོམས་པའི་འཕེལ་རྒྱས་ཕྱོགས་སུ་དགེ་མཚན་བླ་མེད་ཐོན་ཡོད། བཞི་ནས། དཀོན་མཆོག་གསུམ་ལ་དད་པའི་རྩེ་མོ་མཐོ་ཞིང་ཡིད་ཆེས་ཡོད་པ་དང་། ཡུལ་གྱི་འཇིག་རྟེན་པའི་ལྷ་ལ་ཚེ་འདི་ཕྱིའི་གཉིས་ཀྱི་སྐྱབས་སུ་མི་རེ་བར་ཚེ་འདིའི་བྱ་བ་དོན་དུ་གཉེར་བར་སྐྱབས་སུ་འཛིན་པའི་བློ་ཡོད་པ་ལས། དམ་པའི་ཆོས་ཀྱི་དགོངས་དོན་རྟོགས་པར་དགེ་མཚན་ཐོན་བཞིན་ཡོད་སྙམ། ལྔ་ནས་བསང་མཆོད་བགྱི་བའི་སྟེང་ནས་བལྟས་ན། དཀོན་མཆོག་གསུམ་ལ་སྲི་ཞུའི་མགྲོན་ལ་མཆོད་པའི་ཚུལ་དང་། མགོན་པོ་ཡོན་ཏན་གྱི་མགྲོན་ལ་བཏང་རག་གི་ཚུལ་དང་། རིགས་དྲུག་སྙིང་རྗེའི་མགྲོན་ལ་གྲོགས་པོ་སྦྱིན་གཏོང་གི་ཚུལ་དང་། གདོན་བགེགས་ལན་ཆགས་ཀྱི་མགྲོན་ལ་བུ་ལོན་གྱི་ཚུལ་དུ་གཏོང་པ་དང་། དེ་ཡང་རང་གི་ཏིང་ངེ་འཛིན་བརྟན་པོ་དང་སྔགས་ཀྱི་ནུས་པ་ལྷག་བསམ་རྣམ་པར་དག་པའི་ཆོས་ཀྱི་དབྱིངས་ཀྱི་སྟོབས་དང་བྱིན་རླབས་ཀྱིས་དེ་དེ་བཞིན་དུ་འགྲུབ་པ། རླབས་ཆེན་གྱི་ཚོགས་རྫོགས་པ། སྒྲིབ་པ་སྦྱོང་པ་ལ་སོགས་པའི་ཕན་ཡོན་དང་། ལྷ་བསང་གི་དྲི་བཟང་བོ་བདུག་པའི་ནུས་པས་ཡུལ་ཁམས་སུ་ནད་རིམས་ཞི་བ་དང་མི་གཙང་བའི་མནོལ་བ་སེལ་བ་ལ་སོགས་པའི་དགེ་མཚན་མང་དུ་མཆིས་སོ། །
མཇུག་བསྡུ་བ།
མདོར་ན། མདོ་སྨད་ཀླུ་ཆུའི་འབབ་ཡུལ་ལོ་ཚོ་སྡེ་བའི་སྲིད་པའི་ལབ་ཙེ་བརྩིགས་བསྟོད་བྱེད་པའི་ཆོ་གར་མཚོན་ན། ཡུལ་ལྷ་གཞི་བདག་དང་ང་ཚོའི་བར་གྱི་འབྲེལ་བ་ནི་མེས་པོ་དང་རྗེས་རབས་པ། སྔོན་རབས་པ་དང་ཕྱིས་རབས་པ། གཤིན་པོ་དང་གསོན་པོ་བཅས་ཀྱི་འབྲེལ་བ་ཡིན་པར་མ་ཟད། མེས་པོ་མེས་པོའི་ངོ་བོར་གྱུར་པའི་གཞི་བདག་ལ་ལབ་ཙེ་བརྩིགས་བསྟོད་བྱེད་པ་ནི་མེས་པོ་རྗེས་སུ་དྲན་པའི་རྟེན་དང་། ཉིན་བཟང་སྐར་བཟང་ཞིག་ལ་ཡུལ་ལྷ་གཞི་བདག་ལ་བསང་མཆོད་བྱེད་བྱེད་ཅིང་། འཇིག་རྟེན་འདིའི་སྐྱབས་སུ་བཀུར་བ་ནི་མི་རིགས་ཀྱི་མེས་པོ་དྲན་ཞིང་དེར་མཆོད་བཀུར་དང་སྐྱབས་རེ་བའི་ལུགས་སྲོལ་ཁྱད་པར་ཅན་ཞིག་ཡིན་པར་མ་ཟད། ལབ་ཙེ་བརྩིགས་བསྟོད་ཀྱིས་ཁོར་ཡུག་སྲུང་སྐྱོབ་དང་ཡུལ་མི་འཆམ་མཐུན་སོགས་ལ་དགེ་མཚན་མང་པོ་ཐོན་བཞིན་ཡོད་དོ། །

robotstxt: allowed

filter: keep


text:
བདག་གི་བྱིས་པའི་ལོ་རབས།(གཉིས་པ)
དགོད་སྒྲས་ཁེངས་པའི་ཉིན་མོ།
སློབ་གྲྭར་ཐོན་རྗེས་ཀྱི་ཆེས་ཐོག་མའི་སློབ་ཁྲིད་ནི་འཛིན་བདག་བཀྲ་ཤིས་ཀྱི་སློབ་ཁྲིད་རེད། འཛིན་བདག་བཀྲ་ཤིས་ནི་ཕལ་ཆེར་ཕོ་ལོ་སུམ་ཅུར་བུད་མ་ཐག་གི་གསར་བུ་ཞིག་ཡིན་ཞིང་། ཁོའི་གྲལ་དག་པའི་གོན་པ་དང་དངུལ་མདོག་འཕྲོ་བའི་ལག་འདོགས་ཆུ་ཚོད། ལྟག་ཀར་བཤད་པའི་ནག་ཀྱུག་ཀྱུག་གི་སྐྲ་ལོ་སོགས་ནི་དངོས་གནས་མིག་ལ་མཛེས་ཤིང་། སྒོས་སུ། གསེར་འོད་ཀྲིག་ཀྲིག་བྱེད་པའི་ཡ་ཁའི་མདུན་སོ་གཉིས་ནི། དགེ་རྒན་གཞན་ལ་མེད་པའི་ཁྱད་ཆོས་ཤིག་སྟེ། འཛིན་གྲྭ་གཞན་གྱི་སློབ་མ་མང་ཤོས་ཀྱིས། ཁོའི་མིང་ལ་དགེ་རྒན་བཀྲ་ཤིས་མི་ཟེར་བར། ཁྱེད་ཚང་གི་དགེ་རྒན་གསེར་སོ་ཞེས་འབོད་པ་ཡིན།
ང་ཚོ་ཐོག་དང་པོར་སློབ་ཁྲིད་འཚོགས་དུས། བསླབ་བྱ་སོ་སོའི་དགེ་རྒན་རྣམས་ཀྱིས། སློབ་མ་རེ་རེ་གྲལ་མགོར་བོས་ནས་རང་ཉིད་ངོ་སྤྲོད་དུ་འཇུག་ལ། དེའི་སྐབས་སུ། ང་ཚོའི་འཛིན་གྲྭའི་ནང་ནས་དགོད་བྲོ་བའི་གཏམ་རྒྱུད་དང་སེམས་སྐྱིད་པའི་དོན་དག་མང་བོ་བྱུང་ཡོད། འཛིན་བདག་ཀྱིས་ཀྱང་ཐོག་མར་རང་ཉིད་ངོ་སྤྲོད་རགས་ཙམ་བྱས་རྗེས། ང་ཚོ་སློབ་མ་རྣམས་ལ་རང་ཉིད་ཀྱི་ཕ་ཡུལ་དང་ལོ་ཚོད། ཁྱིམ་མི་དང་དགའ་ཕྱོགས་སོགས་རེ་རེ་བཞིན་ངོ་སྤྲོད་བྱེད་དུ་བཅུག
སློབ་མ་ཚོ། འདི་འདྲའི་མི་མང་གི་ཁྲོད་ནས་རང་ཉིད་ངོ་སྤྲོད་བྱེད་པར་ལོབས་མེད་པས། ཁོ་ཚོ་ངོ་ཚ་བ་དང་། སེམས་ལ་འཚབ་སྣང་དང་སྐྲག་སྣང་སྣ་ཚོགས་སྐྱེ་བཞིན་འདུག དཔེར་ན། སློབ་གྲོགས་རྡོ་རྗེ་སྒྲོལ་མ་གྲལ་མགོར་སོང་ནས་སྐར་མ་གསུམ་ཙམ་འགོར་ཡང་། མོས་མཚམས་རེར་ལག་པས་མགོ་ལ་འཕྲུག་པ་དང་། སྐབས་རེར་ལག་པས་འགྲམ་པ་སྐྱོར་བ། ལན་རེར་མིག་གིས་ང་ཚོར་ལྟ་བ་དང་མགོ་བསྒུར་ནས་རྐང་སྣེར་ཅེར་ནས་འདུག་པ་ལས། སྐད་ཆ་གཅིག་ཀྱང་མ་ཤོད་པ་དང་། ཡང་དཔེར་ན། སློབ་གྲོགས་ཉི་མ་ཚེ་རིང་གིས། ང་ད་ལོ་ལོ་བརྒྱད་ཡིན་ཟེར་བའི་ཚབ་ཏུ་བཤད་ཉེས་ཤོར་ཏེ། "ངའི་མིང་ལ་ཉི་མ་ཚེ་རིང་ཟེར། ང་ད་ལོ་ལོ་བརྒྱད་བཅུ་ཡིན།"ཟེར་བས། སློབ་གྲོགས་ཚང་མ་ཧབ་ཆ་བརྒྱབ་ཅིང་། འཛིན་བདག་བཀྲ་ཤིས་ཀྱང་། ཁ་ནང་གི་གསེར་སོ་མངོན་བཞིན་ལྷུག་ལྷུག་གིས་བགད་བྱུང་།
ཡང་སློབ་གྲོགས་ལ་ལས། "ང་རང་བཙན་མོ་ཞང་རེབ་གོང་རྫོང་གི་ཡིན།"ཟེར་ནས་གོ་རིམ་ལྡོག་སྟེ་བརྗོད་པ་དང་། ལ་ལས། "ངའི་ཨ་ཕའི་མིང་ལ་སྙིང་མོ་སྐྱིད་ཟེར། ཨ་མའི་མིང་ལ་བདེ་མཆོག་རྒྱལ་ཟེར།"ཞེས་བཤད་མ་ཐག མྱུར་དུ་ལྕེ་སྣར་བྱེད་ཞོར། "མ་རེད་མ་རེད། ངའི་ཨ་ཕའི་མིང་ལ་བདེ་མཆོག་རྒྱལ་ཟེར། ཨ་མའི་མིང་ལ་སྙིང་མོ་སྐྱིད་ཟེར།"ཟེར་ནས་མྱུར་དུ་དག་བཅོས་བྱེད་པ་ཡིན།
ཉིན་དེའི་དགོད་སྒྲ་དང་སྤྲོ་སྣང་གི་ཁྲོད་ནས། ངས་ཉིན་སྔོན་མར་མིང་ཐོ་འགོད་སྐབས། སེམས་ཚེགས་དང་སེམས་ཁུར་བྱས་པ་དེ་དག་གར་སོང་ཆ་མེད་དང་ཤུལ་མེད་རྗེས་མེད་དུ་གྱུར་ཅིང་། སློབ་གྲྭ་ནི་གྲོགས་པོ་མང་ཞིང་དགོད་སྒྲ་མོད་སའི་ཚོགས་ར་སྐྱིད་པོ་ཞིག་དང་། རྩེད་མོ་སྣ་ཚོགས་རྩེ་ཆོག་སའི་གནས་ཚང་ཡག་པོ་ཞིག་རེད་འདོད་བྱུང་།
ང་ཚོས་རེ་རེ་བཞིན་ངོ་སྤྲོད་བྱས་ཚར་རྗེས། འཛིན་བདག་བཀྲ་ཤིས་ཀྱིས་སློབ་མ་རྣམས་ཀྱི་འདུག་ས་དང་འདུག་རོགས་གཏན་ཁེལ་བྱས་པ་དང་། དེ་ནས་སློབ་གྲྭའི་སྒྲིག་ལམ་དང་དུས་ཚོད་བཀོད་སྒྲིག་གི་རིམ་པ་སོགས་གསལ་བོར་བཤད་རྗེས། གདོང་ལ་གཟབ་ནན་གྱི་ཉམས་ཤིག་བསྡུས་ཏེ། "དེ་རིང་ནས་བཟུང་། ང་ཚོ་ཁྱིམ་ཚང་གཅིག་གི་བཟའ་མི་ལྟ་བུ་ཡིན། བཟའ་མི་ཕན་ཚུན་དབར་དུ་རོགས་རམ་དང་རྒྱབ་སྐྱོར་བྱེད་པ་མ་གཏོགས། ཕན་ཚུན་ལ་བརྙས་བཅོས་དང་དམའ་འབེབས་སོགས་གཏན་ནས་བྱེད་མི་རུང་། ང་ནི་ཁྱོད་ཚོའི་བཟའ་དཔོན་ལྟ་བུ་ཡིན། དོན་དག་ཅི་ཞིག་ཡོད་ཀྱང་ང་རང་བཙལ་ནས་རྒྱུ་མཚན་བཤད་ཆོག"ཅེས་བཤད་བྱུང་།
ཁོ་རང་ཅོག་ཙེའི་གྲལ་ཤར་གྱི་བར་ནས་ཡར་འགྲོ་མར་འགྲོ་བྱེད་པ་དང་། མཚམས་རེར། གཡས་ཕྱོགས་ཀྱི་སློབ་གྲོགས་ག་གེ་མོའི་དཔེ་ཁུག་དང་ལྕགས་སྨྱུག་ལ་རེག་རེག་བྱས་ནས། "ཁྱོད་ཀྱི་དངོས་པོ་འདི་དག་ཅི་འདྲའི་ཡག་པ་ལ། སུ་ཡིས་ཉོས་པ་ཡིན།"ཞེས་འདྲི་བ་དང་། ཡང་སྐབས་རེར། གཡོན་ཕྱོགས་ཀྱི་སློབ་གྲོགས་ཤིག་གི་རྐང་སྣམ་དང་ཚི་ལེན་ལ་བལྟས་ནས། "ཁྱོད་ཀྱི་ལྭ་བ་འདི་ཅི་འདྲའི་གཙང་མ་ཞིག་རེད། ལྭ་བ་འདི་ཁྱོད་ཀྱི་ཨ་མས་བཀྲུས་པ་ཡིན་ནམ།"ཞེས་པར། སློབ་གྲོགས་ཚོས་ཡིན་པའི་བརྡ་ལ་མགོ་བོ་ནང་དུ་ལྡེམ་ཚེ། ཁོས་ཡང་བསྐྱར། "ངོ་མ་ཡག་པོ་རེད། འོན་ཀྱང་ངས་བལྟས་ན། ད་ནས་བཟུང་། རང་གི་ལྭ་བ་རང་གིས་བཀྲུས་ན་འདི་ལས་ཀྱང་ཡག་པོ་དང་གཙང་མ་ཡིན་རྒྱུ་རེད།"ཟེར།
གང་ལྟར། ཉིན་དེ་ནི་ཧ་ཅང་སྤྲོ་སྣང་ལྡན་པ་ཞིག་ཡིན། ཕྱི་དྲོར་ཡུལ་ལ་ཡོང་ནས། ངས་ངེད་ཚང་གི་བཟའ་མི་རྣམས་ལ་སློབ་གྲྭའི་ནང་གི་མཐོང་ཐོས་མྱོང་གསུམ་བཤད་སྐབས། ཁོ་ཚོ་བགད་བགད་ནས་མིག་ཆུ་བཞུར་བ་དང་། ཕོ་བསྐྱོར་ནས་འགྲེ་ལོག་རྒྱག་ཞོར། "དབྱངས་བྷ་ལེ་ལེ། ད་མ་བཤད། ང་བགད་བགད་ནས་རྒྱུ་མ་ན་ཡིན་འདུག དབྱངས་བྷ་ལེ་ལེ། ད་མ་བཤད། ... ...."ཟེར་ནས་ཞུ་བ་བྱས་སོང་།
ཟས་ཕོར།
སློབ་གྲྭར་སོང་ནས་ཡུན་རིང་མ་འགོར་བའི་ཉིན་ཞིག་ལ། ངས་ཨ་མ་ལགས་ལ། སང་ཉིན་ང་རང་སློབ་གྲྭ་ནས་བསྡད་དེ། ཉིན་གུང་སློབ་གྲོགས་ཚོ་དང་མཉམ་དུ་ཟ་མ་ཟ་འདོད་པའི་རེ་བ་ཞུས་པར། ཨ་མས་ཁས་ལེན་བྱས་པ་མ་ཟད། ཟ་མ་ཟ་སྤྱད་ཀྱི་ཟས་ཕོར་དང་ཐུར་མ་གྲ་སྒྲིག་བྱས་ནས་ངའི་དཔེ་ཁུག་ནང་ལ་བཞག ང་སློབ་གྲོགས་ཚོ་དང་མཉམ་དུ་རྩེད་མོ་རྩེ་བ་དང་ཁ་བརྡ་བྱེད་པ། གནའ་གཏམ་བཤད་ནས་འགྲན་སྡུར་བྱེད་རྒྱུར་ཧ་ཅང་དགའ་བས། དགོང་མོ་དེར། སང་ཉིན་སློབ་གྲོགས་ཚོ་དང་ལྷན་དུ། སློབ་གྲྭའི་ཟ་མའང་ཟོས་ཆོག་སྙམ་ནས་སེམས་པ་དགའ་སྤྲོ་ཡིས་ཁེངས།
མཚན་མོ་དེར། ངས་རྨི་ལམ་ཞིག་རྨིས་བྱུང་། རྨི་ལམ་ནང་དུ། ང་རང་སློབ་གྲྭར་འགྲོ་དུས་བྱ་རྒྱལ་རྒོད་པོ་བཞིན་དུ་བར་སྣང་ནས་འཕུར་ཏེ་འགྲོ་བ་དང་། སློབ་གྲྭའི་སྒོ་ཆེན་དང་གྱང་ར་སོགས་ལ་ཐོགས་རྡུགས་མེད་པར། སྐབས་རེར་འཕུར་ནས་འགྲོ་བ་དང་། མཚམས་རེར་འཛུལ་ནས་སོང་ཆོག་པ་ཞིག་རེད། མ་ཟད། ངའི་སློབ་གྲོགས་སྐོར་ཞིག་གིས་ཀྱང་། དཔེ་ཁུག་དང་ལྭ་བ་གང་རུང་གཤོག་པ་བྱས་ནས་མཁའ་ལ་འབའ་འབུ་འཕུར་འཕུར་དང་། ཆུ་ལ་ཉ་མོ་རྐྱལ་རྐྱལ་བྱེད་ཐུབ་པ་རེད། ཉིན་གུང་། རང་རང་གི་ཟས་ཕོར་བཟུང་ནས་སྡོང་རྒན་ཆེན་པོ་ཞིག་གི་སྟེང་ཏུ་བབས་ཏེ་ཟ་མ་ཟ་སྐབས། སློབ་གྲོགས་ཤིག་གི་ཇ་ཕོར་ལག་ནས་ཤོར་ཏེ་ངའི་རྐང་བ་ཆུ་ཁོལ་གྱིས་བསྲེགས་པ་དང་། ངས་ཁ་ནས། "ཨ་ཚ་ཚ། ཨ་ཚ་ཚ།"ཤོར་བ་དང་མཉམ་དུ་གཉིད་ལས་སད། དེ་ནི། ནམ་གུང་གི་རྨི་ལམ་སྟོང་བ་ཡིན། གཅིན་རྡོ་ཐོག་ཏུ་བཏང་ན་བརླ་སྒང་དུ་བཞུར་ཟེར་བ་ལྟར། ཆ་འཇོག་མེད་པའི་རྨི་ལམ་ཞིག་རེད་མོད། དོན་དངོས་སུ། གཉིད་ལས་སད་དུས་ངའི་ལྒང་བུ་གཅིན་གྱིས་གང་ནས་ཤོར་ལ་ཁད་བྱེད་ཀྱིན་འདུག
ཕྱི་ཉིན་སྔ་དྲོའི་སློབ་ཐུན་བཞི་བ་གྲོལ་རྗེས། སློབ་གྲོགས་ཚོས་རང་རང་གི་ཟས་ཕོར་དང་ཐུར་མ་བཟུང་ནས་ཇ་ཁང་གི་སྒོ་ཁར་བཤར། ངས་ཀྱང་། དེ་རིང་སློབ་གྲྭའི་ཟ་མ་ཟོས་ན་ཅི་འདྲའི་སྐྱིད་པ་ལ་ཨང་སྙམ་ཞོར། དཔེ་ཁུག་ནང་གི་ཟས་ཕོར་ལེན་རྩིས་བྱེད་སྐབས། ཨ་ཙི། དཔེ་ཁུག་ཡར་སློག་མར་སློག་ཅི་ལྟར་བྱས་ཀྱང་ཟས་ཕོར་མི་འདུག ཟས་ཕོར་གྱི་གྲིབ་མ་ཙམ་ཡང་མི་འདུག ངས་ལམ་བར་ནས་བོར་སོང་བ་ཡིན་ནམ། ཡང་ན་་་ ་་་།
ཟས་ཕོར་གང་སོང་ཆ་མེད་དུ་གྱུར་བས། ང་ཇ་ཁང་གི་སྒོ་འགྲམ་ནས་ལངས་ཏེ་སློབ་གྲོགས་ཚོས་ཟ་མ་འཛེད་པའི་རྣམ་པར་བལྟས་ནས་བསྡད། ཁོ་ཚོའི་ཟས་ཕོར་ནང་གི་ཁ་རླངས་ཐོལ་ཐོལ་བྱེད་པའི་ཟ་མ་དེ་ཅི་འདྲའི་གཙང་བ་ལ་ཨང་། གལ་སྲིད། ང་ལ་ཟས་ཕོར་ཡོད་ཚེ། ངས་ཀྱང་ཁོ་ཚོ་དང་མཉམ་དུ་ཟ་མ་ཟོས་ན་ཅི་འདྲ་ཞིམ་ཨང་སྙམ་མོད། ང་ལ་བྱ་ཐབས་ཟད་དེ། ཇ་ཁང་གི་སྒོ་ཁ་ནས་བཀྲེས་ལྟོགས་ཀྱིས་མནར་བའི་ཞི་ལ་ཞིག་དང་འདྲ་བར་ཡུན་རིང་དུ་མི་འདུག་ཐབས་མེད་བྱུང་།
བྱ་ཐབས་ཟད་དེ། ང་རང་ཕྱིར་སློབ་ཁང་དུ་ཡོང་ནས་ལས་བྱ་འབྲི་འགོ་བརྩམས། ངས་གཟབ་ནན་གྱིས་ལས་བྱ་འབྲི་འདོད་ཀྱང་། མིག་ལམ་དུ། ད་སོ་མ་མཐོང་བའི་ཇ་ཁང་སྒོ་ཁར་ཡོད་པའི་སློབ་མ་རྣམས་དང་། སློབ་མ་དེ་དག་གི་ཟས་ཕོར། ཟས་ཕོར་ནང་གི་ཟ་མ་དེ་དག་གི་སྣང་བརྙན་ཤར་ཞིང་། ཁ་ཆུ་བཞུར་ནས་འབྲི་དེབ་ཀྱི་ཐིག་ཕྲེང་རེ་གཉིས་ཀྱང་རློན་པ་བྱས། མཚམས་ཤིག་ལ། ངའི་མིག་ལམ་དུ་རླངས་པ་ཐོལ་ཐོལ་བྱེད་པའི་ཟ་མ་ཞིག་དངོས་སུ་ཤར་བྱུང་། "དབྱངས་བྷ། འདིར་ཤོག་དང་། འུ་གཉིས་ཀྱིས་མཉམ་དུ་ཟ།" འདི་ནི་ངེད་འཛིན་གྲྭའི་སློབ་གྲོགས་སྙིང་ལྕགས་ཚེ་རིང་གི་སྐད་ཆ་རེད།
ཁོས་དེ་རིང་ངས་ཟས་ཕོར་བོར་བ་དང་། ཟས་ཕོར་མེད་ན་ཟ་མ་ཟ་མི་ཐུབ་པའི་རྒྱུ་མཚན་ཤེས་ཏེ། བསམ་གཟས་ནས་སློབ་ཁང་དུ་ཡོང་ནས་ང་དང་ལྷན་དུ་སྐྱིད་སྡུག་མཉམ་མྱོང་གིས་ཟ་མ་ཟ་འདོད་པ་རེད། སློབ་གྲོགས་སྙིང་ལྕགས་ཚེ་རིང་ནི་གྲལ་ཤར་གཡོན་མའི་གྲལ་མགོར་བསྡད་ཡོད་ལ། ཁོ་ནི་མིག་གཅིག་གིས་གཏན་ནས་མི་རིག་པའི་དབང་བོ་སྐྱོན་ཅན་ཞིག་ཡིན། ཁོ་རང་དེ་ལྟར་དབང་བོ་སྐྱོན་ཅན་ཞིག་ཡིན་ནའང་། ཁོ་ལ་ཡོད་པ་ནི། སློབ་གྲོགས་གཞན་ལ་མེད་པའི་བསམ་པ་དཀར་པོ་ཞིག་དང་གཤིས་ཀ་བཟང་བོ་ཞིག་ཡོད་པ་དེ་ཡིན། སྒོས་སུ་ཉིན་དེར། ཁོས་ང་དང་མཉམ་དུ། སྡུག་དུས་ཀྱི་འདུག་རོགས་དང་ལྟོགས་དུས་ཀྱི་ཟ་རོགས་བྱས་པས། ང་ཁོ་ལ་བརྩེ་འདང་ཟབ་མོ་ཆགས་པ་དང་། ངའི་སེམས་སུ་རང་གི་ཨ་ཕར་བཤད་དེ། ནམ་ཞིག་ལ་སྒོར་མོ་ཡོད་དུས་ཁོའི་མིག་ལ་སྨན་བཅོས་བྱེད་དགོས་སྙམ།
ངེད་གཉིས་ཀྱིས་སློབ་ཁང་ནང་དུ། ཟ་མ་ཟ་ཞོར་དང་ལབ་གླེང་བྱེད་ཞོར་སྡོད་སྐབས། འཛིན་བདག་བཀྲ་ཤིས་ཀྱིས། ངའི་ཟས་ཕོར་ནང་དུ་རླངས་པ་ཐོལ་ལོ་ལོ་བྱེད་པའི་ཟ་མ་ཁྱེར་ནས་ཐོན་བྱུང་། ང་རང་ཡ་མཚར་ནས། ཟས་ཕོར་འཛིན་བདག་གིས་ཁྱེར་བའི་རྒྱུ་མཚན་འདྲི་རྩིས་བྱེད་སྐབས། ཁོང་གིས། "ངས་ཁྱོད་ཀྱི་ཟས་ཕོར་བརྐུས་པ་མིན། ངས་སློབ་གྲོགས་སུ་ཞིག་དཀའ་ཁག་ལ་ཕྲད་སྐབས། སུ་ཞིག་གིས་རོགས་རམ་བྱེད་མིན་ལ་བལྟ་འདོད་པ་ཡིན།"ཞེས་དང་། ངའི་རྩིབ་ཀྱི་སློབ་གྲོགས་སྙིང་ལྕགས་ལ་བལྟས་ནས། "ཕ་བཟང་གི་བུ་དང་། གཡག་བཟང་གི་ཀོ་ཟེར་བ་ནི་ངོ་མ་ཁྱོད་ལྟ་བུ་ཞིག་རེད། དངོས་གནས་ངར་བ་རེད། ཡ། ད་ཟ་མ་འཁྱག་གི་མ་འཇུག ཟོ་ཟོ།"ཟེར་ཞོར། རླངས་པ་ཐོལ་ཐོལ་བྱེད་པའི་ཟས་ཕོར་དེ་ངེད་གཉིས་ཀྱི་མདུན་ཅོག་སྟེང་ལ་བཞག་སོང་།
རྩོམ་སྒྲིག་པ། དབང་མོ།
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


text:
རང་རེའི་ཐོུང་མ་ཡིན་པའི་སྟོབས་ཤུགས་རྒྱ་དམར་གྱི་དབུ་ཁྲིད་རྣམས་དང་མཉམ་དུ་འཇིགས་ཞུམ་མེད་པར་སྟོབས་ཤུགས་འདྲ་མཉམ་མ་ཟད། ཆེ་བར་མངོན་ཐུབ་པའི་རང་ཕྱོགས་ཀྱི་ནུས་པ་ནི་བདེན་པ་དང་འཚེ་བ་མེད་པ་འདི་གཉིས་ཁོ་ན་ཡིན།
- ཟམ་གདོང་རིན་པོ་ཆེ་མཆོག
གལ་ཏེ་དྲང་བདེན་གྱི་བྱ་བ་ཞིག་ཕམ་ཉེས་སོང་བ་ན་དེ་ནི་འགྲོ་བ་མིའི་རིགས་མཐའ་དག་གི་ཕམ་ཉེས་ཡིན་པས་དྲང་བདེན་གྱི་བྱ་བར་རྒྱལ་ཁ་ཐོབ་ཐབས་བྱ་རྒྱུའི་ཐོག་ཚང་མས་འབད་བརྩོན་ཆེན་པོས་ཤུགས་སྣོན་རྒྱུག་རྒྱུ་གལ་ཆེན་པོ་ཡིན།
- སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག
བདེན་པ་དང་འཚེ་བ་མེད་པ་གཉིས་ཀྱི་ནུས་ཤུགས་ཚད་རྫོགས་པ་ཞིག་བྱུང་བའི་ཉིན་མོ་དེར་རྒྱ་དམར་དང་མཉམ་དུ་ཞི་མོལ་ཙམ་མ་ཟད། ཕན་ཚུན་གཉིས་ཕན་གྱི་འགྲིགས་ཆགས་ཡོང་ཐུབ་པ་ལ་ཐེ་ཚོམ་སྤུ་ཙམ་མེད།
- ཟམ་གདོང་རིན་པོ་ཆེ་མཆོག
བོད་དོན་དཀའ་རྙོག་སེལ་ཐབས་ཀྱི་ཐབས་ལམ་བཟང་ཤོས་གྲོས་མོལ་བརྒྱུད་དབུ་མའི་ལམ་གྱི་སྲིད་བྱུས་གཞི་བཟུང་གཉིས་མོས་འགྲིག་ཆགས་ཡོང་ཐབས་བྱེད་རྒྱུ་དེ་ཉིད་ཡིན་པའི་ཡིད་ཆེས་བརྟན་པོ་ཞུ་བཞིན་ཡོད། ང་ཚོས་བོད་ཁ་བྲལ་རྩོད་ཀྱི་མེད་པ་མ་ཟད། ཚད་མཐོའི་རང་སྐྱོང་སྐོར་ཡང་བཤད་མེད། ང་ཚོའི་དགོས་འདུན་ནི་མིང་དོན་མཚུངས་པའི་རང་སྐྱོང་ཡིན།
- སྲིད་སྐྱོང་བློ་བཟང་སེང་གེ་མཆོག
བོད་རྒྱ་ཞི་མོལ་གྱི་ལམ་ནས་བོད་དོན་བདེན་མཐའ་གསལ་ཐབས་ཀྱི་ལས་འགུལ་འདི་ལམ་དུ་ལྷོང་དང་མི་ལྷོང་བོད་མི་རྣམས་དངོས་དོན་དུ་ཇི་ཙམ་གྱིས་འཚེ་བ་མེད་པ་དང་། ཞི་བའི་ལམ་ལ་བློ་གོམས་པ་དེ་ལ་རག་ལུས་པ་ཡིན་པས་བོད་དོན་བདེན་མཐའ་གསལ་བའི་རེ་འདོད་ཡོད་མཁན་ཚང་མས་ཁོང་ཁྲོ་དང་སྡང་སེམས་དོར་ཏེ་རང་རེས་ཉམས་ལེན་བྱེད་བཞིན་པའི་འཚེ་མེད་ཞི་བའི་ཐབས་ལམ་འདི་ལ་ནུས་པ་བཏོན་ཐབས་ལ་གཞིས་བྱེས་བོད་མི་ཡོངས་ཀྱིས་ཉིན་མཚན་ཁོར་ཡུག་ཏུ་འབད་བརྩོན་བྱེད་དགོས་པ་དེ་ཧ་ཅང་གལ་གནད་ཆེ་བ་ཞིག་ཡིན།
- ཟམ་གདོང་རིན་པོ་ཆེ་མཆོག
ང་ཚོས་གཉིས་སྨན་དབུ་མའི་ལམ་གྱི་སྲིད་བྱུས་གཞི་བཟུང་མིང་དོན་མཚུངས་པའི་རང་སྐྱོང་གི་ལམ་ནས་བོད་ནང་ཆབ་སྲིད་དྲག་གནོན་གྱི་ཚབ་ཏུ་མང་ཚོགས་ཀྱི་གཞི་རིམ་རང་དབང་དང། དཔལ་འབྱོར་དབྱེ་འབྱེད་ཀྱི་ཚབ་ཏུ་དཔལ་འབྱོར་ཡར་རྒྱས། སྤྱི་ཚོགས་དབྱེ་འབྱེད་ཀྱི་ཚབ་ཏུ་སྤྱི་ཚོགས་འདྲ་མཉམ། རིག་གཞུང་རྩ་གཏོར་གྱི་ཚབ་ཏུ་རིག་གནས་སྲུང་སྐྱོབ། ཁོར་ཡུག་གཏོར་གཤིག་གི་ཚབ་ཏུ་ཁོར་ཡུག་སྲུང་སྐྱོབ་བཅས་ཡོང་ཐབས་བྱེད་བཞིན་ཡོད། གཉིས་སྨན་དབུ་མའི་ལམ་གྱི་སྲིད་བྱུས་འདི་བོད་དོན་དཀའ་རྙོག་སེལ་ཐབས་ཀྱི་ཐབས་ལམ་བཟང་ཤོས་ཡིན་སྟབས་མུ་མཐུད་དམ་འཛིན་བྱ་རྒྱུའི་ཆོད་སེམས་བརྟན་པོ་ཡོད།
- སྲིད་སྐྱོང་བློ་བཟང་སེང་གེ་མཆོག
རང་རེ་ཚང་མས་སྙིང་སྟོབས་དང་། མ་འོངས་རྒྱང་རིང་གི་བལྟ་ཚུལ། དཀྱེལ་ཆེའི་བློ་གྲོས་བཅས་ལ་བརྟེན་པ་ཡིན་ན། བོད་རྒྱ་ཕྱོགས་གཉིས་བར་ཕན་ཚུན་བརྩི་བཀུར་དང་། མཛའ་གྲོགས་གཉིས་ཕན་གྱི་འབྲེལ་བ་ཞིག་འཛུགས་ཐུབ་རྒྱུ་ཡིན་པར་ངས་ཡིད་ཆེས་བྱེད་ཀྱི་ཡོད།
- སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག
བོད་དོན་དཀའ་རྙོག་སེལ་ཐབས་སུ་དབུ་མའི་ལམ་འདི་དངོས་ཡོད་གནས་ཚུལ་དང་མཐུན་ཞིང༌། ལག་ལེན་འཁེལ་ཐུབ་པ་ཞིག་ཡིན་པར་ངོས་ནས་ངོས་འཛིན་བྱེད་ཀྱི་ཡོད།
- སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག
ངོས་རང་འཚེ་མེད་ཞི་བ་དང་། མཛའ་མཐུན། མཉམ་ལས་བཅས་ལ་ཡིད་ཆེས་བརྟན་པོ་ཡོད་མཁན་ཞིག་ཡིན་པའི་ཆ་ནས་ངོས་ཀྱིས་ཐོག་མཐའ་ བར་གསུམ་དུ་མི་གསོད་ཁྲག་སྱོར་གྱི་གནས་ཚུལ་མི་ཡོང་བ་དང་། ཞི་བའི་ཐབས་ལམ་ཞིག་རྙེད་ཐབས་ཀྱི་འབད་བརྩོན་བྱས་ཡོད
- སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག
བོད་དོན་ནི་དྲང་བདེན་ལ་གཞི་རྩ་བཅོལ་བ་ཞིག་ཡིན་སྟབས་མཐའ་དོན་བདེན་པར་རྒྱལ་ཁ་ཐོབ་རྒྱུ་ངེས་པ་ཡིན། བོད་མི་རིགས་ཀྱི་སྙིང་སྟོབས་དང་ལ་རྒྱ་ནམ་ཡང་ཞུམ་པ་མེད་པ་མ་ཟད། དྲང་བདེན་དང་ཞི་བདེ་ནི་བོད་མི་ཙམ་མ་ཡིན་པར་འགྲོ་བ་མིའི་རིགས་སྤྱི་ཡོངས་ཀྱི་བདེ་དོན་དང་འབྲེལ་བ་ཆགས་ཡོད
- སྲིད་སྐྱོང་བློ་བཟང་སེང་གེ་མཆོག
རྒྱ་ནག་མི་དམངས་སྤྱི་མཐུན་རྒྱལ་ཁབ་དབུ་བརྙེས་ཤིང་། མི་དམངས་བཅིང་འགྲོལ་དམག་གིས་བོད་ནང་བཙན་འཛུལ་དང་བཙན་བཟུང་བྱེད་འགོ་ཚུགས།
༡༩༥༡ ལོར་རྒྱ་ནག་གཞུང་གིས་བོད་མིར་བཙན་དབང་གི་སྒོ་ནས་གྲོས་མཐུན་དོན་ཚན་བཅུ་བདུན་ལ་མིང་རྟགས་འགོད་དུ་བཅུག་པ་དང་། ལོ་དགུའི་རིང་མཉམ་གནས་ཡོང་ཐབས་བྱས་ཀྱང་རྒྱ་ཕྱོགས་ནས་གྲོས་མཐུན་གྱི་དོན་ཚན་ཁག་བསམ་བཞིན་རྩིས་མེད་རྡོག་རོལ་བཏང་།
ཆིག་སྟོང་དགུ་བརྒྱ་ལྔ་བཅུ་ང་གྲངས་ནས་བོད་ཀྱི་ས་ཁུལ་མང་པོར་བཙན་རྒོལ་གྱི་ལས་འགུལ་རིམ་པ་བྱུང་ཞིང་། མཐར་ཕྱི་ལོ་ ༡༩༥༩ ཟླ་ ༣ ཚེས་ ༡༠ ཉིན་བོད་ཀྱི་རྒྱལ་ས་ལྷ་སར་ཞི་བའི་གྱེན་ལངས་བྱུང་། དེ་དག་ལ་རྒྱ་དམག་གིས་དྲག་གནོན་ཚབས་ཆེན་བྱས་རྐྱེན་ཟླ་བ་བདུན་གྱི་ནང་བོད་མི་བརྒྱད་ཁྲི་བདུན་སྟོང་ཙམ་དམར་བསད་བཏང་། དེ་བཞིན་བོད་མི་ཁྲི་བརྒྱད་ཙམ་༸གོང་ས་༸སྐྱབས་མགོན་ཆེན་པོའི་༸ཞབས་རྗེས་སུ་འབྲང་ནས་རྒྱ་བལ་འབྲུག་གསུམ་ནང་བཙན་བྱོལ་བྱ་དགོས་བྱུང་།
རྒྱ་གར་གཞུང་མང་གཉིས་ཀྱི་མཐུན་འགྱུར་རོགས་རམ་ལ་བརྟེན་ནས་༸གོང་ས་༸སྐྱབས་མགོན་ཆེན་པོ་མཆོག་གིས་ཐོག་མར་མ་སུ་རི་དང་། དེ་རྗེས་དྷ་རམ་ས་ལར་སྐུའི་བཞུགས་སྒར་མཛད་དེ། བཙན་བྱོལ་བོད་མིའི་སྒྲིག་འཛུགས་བཙུགས་གནང་མཛད་ཅིང་། ༸གོང་ས་༸སྐྱབས་མགོན་ཆེན་པོ་མཆོག་དང་བོད་མིའི་སྒྲིག་འཛུགས་ཀྱི་དབུ་ཁྲིད་ལམ་སྟོན་འོག་བཙན་བྱོལ་བོད་མི་ཚོས་འཛམ་གླིང་གང་སར་བཙན་བྱོལ་བོད་མིའི་སྤྱི་ཚོགས་སྲ་བརྟན་ཡུན་གནས་ཡོང་ཐབས་ཀྱི་འབད་རྩོལ་གཙོ་འདོན་གནང་། དུས་ཡུན་དེ་དག་གི་རིང་མཉམ་འབྲེལ་རྒྱལ་ཚོགས་ནང་ཕྱི་ལོ་ ༡༩༥༩ དང་ ༡༩༦༡ དེ་བཞིན་ ༡༩༦༥ བཅས་སོ་སོར་བོད་དོན་སྐོར་གྲོས་ཆོད་འཇོག་ཐུབ་པ་བྱུང་།
བཙན་བྱོལ་དུ་འབྱོར་ནས་ལོ་བཅོ་ལྔ་རྗེས་བོད་ནང་གི་ཛ་དྲག་གནས་སྟངས་སྤྱི་དང་། ཁྱད་པར་བོད་མིའི་དཀའ་སྡུག་གང་མྱུར་སེལ་ཐབས་བཅས་ལ་དགོངས་ཏེ་༸གོང་ས་༸སྐྱབས་མགོན་ཆེན་པོ་མཆོག་གིས་སྐབས་དེའི་བཀའ་ཤག་དང་། སྤྱི་འཐུས་ཚོགས་གཙོ་བགྲེས་གཞོན། གཞན་ཡང་མི་མང་གི་སྐུ་ཚབ་དང་མཁས་མྱོང་ཅན་ཁག་དང་གྲོས་བསྡུར་རིམ་པ་གནང་རྗེས་ཕྱོགས་གཉིས་ཀ་ལ་ཁེ་ཕན་ཡོད་པའི་དབུ་མའི་ལམ་གྱི་སྲིད་བྱུས་ཤིག་བཟུང་རྒྱུའི་ནང་དོན་གཏན་འཁེལ་བྱུང་ཞིང་། རང་བཙན་བསྐྱར་གསོའི་ཚབ་ཏུ་རང་སྐྱོང་འཐོབ་ཐབས་བྱ་རྒྱུའི་སྲིད་བྱུས་བཟུང་བ་འདི་ལ་རྗེས་སུ་དབུ་མའི་ལམ་གྱི་སྲིད་བྱུས་ཞེས་གྲགས།
རྒྱ་ནག་གི་གཙོ་འཛིན་ཏེང་ཞའོ་ཕིང་གིས་༸གོང་ས་༸སྐྱབས་མགོན་ཆེན་པོ་མཆོག་ལ་བོད་རང་བཙན་མ་གཏོགས་གནད་དོན་གཞན་ཚང་མ་གྲོས་མོལ་བརྒྱུད་ཐག་གཅོད་བྱེད་ཆོག་ཚུལ་གྱི་གྲོས་འགོ་བཏོན་སྐབས། སྔོན་ཚུད་ནས་དབུ་མའི་ལམ་གྱི་སྲིད་བྱུས་གཏན་འཁེལ་ཡོད་སྟབས་བཀའ་ལན་གནང་ཆོག་བྱུང་བ་མ་ཟད། ཕན་ཚུན་དབར་ཐད་ཀའི་འབྲེལ་ལམ་འཛུགས་ཐུབ་པ་བྱུང་།
བོད་ནང་གི་དངོས་ཡོད་གནས་སྟངས་རྟོག་ཞིབ་ཆེད་༸གོང་ས་༸སྐྱབས་མགོན་ཆེན་པོའི་སྐུ་ཚབ་ལྟ་སྐོར་ཚོགས་ཆུང་སྔ་རྗེས་ཐེངས་བཞི་ཕྱི་ལོ་ ༡༩༧༩ ཟླ་ ༨ དང་། ཕྱི་ལོ་ ༡༩༨༠ ཟླ་ ༥ ཕྱི་ལོ་ ༡༩༨༠ ཟླ་ ༦ ཕྱི་ལོ་ ༡༩༨༥ ཟླ་ ༦ བཅས་སོ་སོའི་ནང་ཆེད་གཏོང་གནང་བར། གཞིས་བཞུགས་བོད་མི་ཚོས་སེམས་ཚོར་ཆེན་པོའི་སྒོ་ནས་ཡིད་ཆེས་གུས་བཀུར་ཚད་མེད་ཞུས། སྐུ་ཚབ་ཚོགས་ཆུང་རྣམས་དབུས་གཙང་ནང་ལྷ་ས་དང་། གཞིས་ཀ་རྩེ། ལྷོ་ཁ། ཀོང་པོ་ཉིང་ཁྲི། ས་སྐྱ། ལྷུན་རྩེ། མཚོ་སྣ། རྩེ་ཐང་། རྒྱལ་རྩེ། ཆོས་འཁོར་རྒྱལ། གསང་སྔགས་ཆོས་གླིང་། ཡར་འབྲོག་སྣང་དཀར་རྩེ་སོགས་དང་། མདོ་སྨད་ནང་ཀན་ལྷོ། ཟི་ལིང་། འགོ་ལོག རྨ་ལྷོ། རྔ་པ། མཛོད་དགེ་སོགས། མདོ་སྟོད་ནང་ནག་ཆུ། ཆབ་མདོ། སྡེ་དགེ དཀར་མཛེས། ཉག་རོང་། རྒྱལ་ཐང་། རྨར་ཁམས་བཅས་སོགས་ནང་ལྟ་སྐོར་ལ་ཕེབས་ཡོད། དེ་མཚུངས་ཕྱི་ལོ་ ༡༩༨༢ དང་ ༡༩༨༤ ལོར་པེ་ཅིང་དུ་གྲོས་མོལ་རྟོག་ཞིབ་ཚོགས་ཆུང་ཐེངས་གཉིས་ཆེད་གཏོང་གནང་། དེ་རྗེས་རྒྱ་ཕྱོགས་ནས་སྐུ་ཚབ་ལྟ་སྐོར་ཚོགས་ཆུང་ཕེབས་རྒྱུར་ངོས་ལེན་མ་བྱས།
༸གོང་ས་༸སྐྱབས་མགོན་ཆེན་པོ་མཆོག་གིས་ཨ་རིའི་གྲོས་ཚོགས་ཀྱི་འགྲོ་མིའི་ཐོབ་ཐང་ཚོགས་ཆུང་ཐོག་ཞི་བའི་དོན་ཚན་ལྔ་གསལ་བསྒྲགས་དང་འབྲེལ། དབུ་མའི་ལམ་གྱི་སྲིད་བྱུས་ལ་བརྟེན་ནས་རྒྱ་ནག་གཞུང་དང་མཉམ་གང་མྱུར་གྲོས་མོལ་འགོ་འཛུགས་དགོས་པའི་གྲོས་འགོ་བཏོན་གནང་མཛད།
ཕྱི་ལོ་ ༡༩༨༧ ནང་བོད་ཀྱི་རྒྱལ་ས་ལྷ་སར་བོད་མི་ཚོས་གཞི་རྒྱ་ཆེ་བའི་ངོ་རྒོལ་སྐད་འབོད་བྱས་པར་རྒྱ་ནག་གཞུང་གིས་དྲག་གནོན་ཚབས་ཆེ་བྱས་རྐྱེན། བོད་མི་མང་པོ་འཛིན་བཟུང་དང་དམ་བསྒྲགས་ཤུགས་ཆེ་བྱས་པ་མ་ཟད། ཕྱི་ལོ་ ༡༩༨༩ ཟླ་ ༣ ནང་ལྷ་སར་དྲག་པོའི་ཁྲིམས་གཞི་བསྡམས།
བོད་ནང་ངོ་རྒོལ་སྐད་འབོད་ཀྱི་ཟིང་ཆ་ཡོད་བཞིན་པའི་སྐབས། ༸གོང་ས་༸སྐྱབས་མགོན་ཆེན་པོ་མཆོག་གིས་ཞི་བའི་དོན་ཚན་ལྔའི་ནང་དོན་རྒྱས་བཤད་ཀྱི་ཚུལ་དུ་སི་ཏྲས་སྦག་གྲོས་འཆར་གསལ་བསྒྲགས་བསྐྱངས། རྒྱ་ཕྱོགས་ནས་དང་ཐོག་གྲོས་མོལ་བྱ་རྒྱུའི་ས་གནས་དང་ཚེས་གྲངས་༸གོང་ས་མཆོག་གི ཐུགས་འདོད་བཞིན་ཐག་གཅོད་གནང་འཐུས་ཞེས་བཟང་ཕྱོགས་ཀྱི་རྣམ་འགྱུར་བསྟན་པ་ལྟར་གྲོས་མོལ་གནང་མཁན་ཚོགས་ཆུང་མི་འགྲོ་དྲུག་གསལ་བསྒྲགས་གནང་ཡང་། རྗེས་སུ་རྒྱ་ཕྱོགས་ནས་མུ་མཐུད་སྲིད་བྱུས་མཁྲེགས་འཛིན་གྱིས་སི་ཏྲས་སྦག་གི་གྲོས་འཆར་གྲོས་གཞིར་ཡོང་ཐབས་མེད་པར་བཤད།
ནོ་སྦེལ་གཟེངས་རྟགས་ཚོགས་ཆུང་གིས་༸གོང་ས་༸སྐྱབས་མགོན་ཆེན་པོས་འཚེ་མེད་ཞི་བ་དང་། གཉིས་ཕན་གྱི་ལམ་ནས་བོད་དོན་དཀའ་རྙོག་སེལ་ཐབས་གནང་བའི་མཛད་རྗེས་ལ་དམིགས་བསལ་གཟེངས་བསྟོད་དང་འབྲེལ་ནོ་སྦེལ་ཞི་བདེའི་གཟེངས་རྟགས་འབུལ་བཞེས་མཛད།
རྒྱ་ཕྱོགས་ནས་བཟང་ཕྱོགས་ཀྱི་ཡ་ལན་མ་བྱུང་བའི་དབང་གིས་༸གོང་ས་༸སྐྱབས་མགོན་ཆེན་པོ་མཆོག་ནས་སི་ཏྲས་སྦག་གི་གྲོས་འཆར་རང་བཞིན་ནུས་མེད་དུ་གྱུར་པའི་གསལ་བསྒྲགས་བསྐྱངས།
༸གོང་ས་༸སྐྱབས་མགོན་ཆེན་པོ་མཆོག་གིས་འབད་རྩོལ་རིམ་པ་གནང་བར་བཟང་ཕྱོགས་ཀྱི་ཡ་ལན་མ་བྱུང་བ་མ་ཟད། ལོ་བཅུ་བཞིའི་རིང་བྱུང་བའི་ཕན་ཚུན་དབར་གྱི་གཞུང་འབྲེལ་གྱི་འབྲེལ་ལམ་ཡོངས་སུ་ཆད། དེའི་ལོ་རྗེས་མ་ཕྱི་ལོ་ ༡༩༩༤ ལོར་རྒྱ་ནག་གཞུང་གིས་བོད་ཀྱི་ལས་དོན་ཚོགས་འདུ་ཐེངས་གསུམ་པའི་སྐབས་བོད་ནང་སྔར་ལྷག་མཁྲེགས་འཛིན་ཆེ་བའི་སྲིད་བྱུས་ལག་བསྟར་བྱེད་འགོ་ཚུགས་ཤིང་། ཚོགས་འདུ་སྔ་མའི་སྐབས་ཀྱི་ཅུང་ཟད་གུ་ཡངས་ཅན་གྱི་སྲིད་བྱུས་རྣམས་བསྒྱུར་བཅོས་བཏང་།
༸གོང་ས་མཆོག་གིས་མ་འོངས་པའི་བོད་ཀྱི་ཆབ་སྲིད་ལམ་ཕྱོགས་གང་འདྲ་ཞིག་ཏུ་འགྲོ་རྒྱུའི་སྐོར་མང་མོས་ཐག་གཅོད་འོས་བསྡུ་གནང་རྒྱུའི་ལམ་སྟོན་གནང་།
མང་ཚོགས་ཀྱི་བསམ་ཚུལ་ནང་མང་མོས་ཐག་གཅོད་འོས་བསྡུ་མ་དགོས་པར་དབུ་མའི་ལམ་གྱི་སྲིད་བྱུས་རྒྱུན་འཛིན་ནམ། ༸གོང་ས་མཆོག་གིས་ཆབ་སྲིད་ཀྱི་འགྱུར་འགྲོས་དང་བསྟུན་ཏེ་ཐག་གཅོད་གནང་སྐྱོང་ཡོང་བའི་གསོལ་འདེབས་ཞུ་དགོས་གསལ་བ་ལྟར། བོད་མི་མང་སྤྱི་འཐུས་ལྷན་ཚོགས་ཀྱིས་ཕྱི་ལོ་ ༡༩༩༧ ཟླ་ ༩ ཚེས་ ༡༨ ཉིན་༸གོང་ས་༸སྐྱབས་མགོན་ཆེན་པོས་རྒྱལ་སྤྱི་དང་རྒྱལ་ནང་གི་གནས་བབ་ལ་གཟིགས་ཏེ་དུས་ནས་དུས་སུ་ཐག་གཅོད་མཛད་གནང་ཡོང་བ་དང་། ཐག་གཅོད་གང་གནང་ལ་མང་མོས་ཐག་གཅོད་འོས་བསྡུའི་ལམ་ནས་ཐག་གཅོད་གནང་བ་དང་གཅིག་གྱུར་བརྩི་རྒྱུ་ཡིན་པའི་སྤྱི་མོས་གྲོས་ཆོད་གཏན་འབེབས་གནང་།
མང་ཚོགས་ཀྱི་མང་མོས་དང་སྤྱི་ལྷན་གྱིས་སྤྱི་མོས་ཀྱི་ཐོག་ནས་༸གོང་ས་༸སྐྱབས་མགོན་ཆེན་པོ་མཆོག་ལ་གསོལ་འདེབས་ཞུས་དོན་ལ་༸གོང་ས་༸སྐྱབས་མགོན་ཆེན་པོས་ལོ་དེའི་གསུམ་དུས་གསུང་འཕྲིན་ནང་དབུ་མའི་ལམ་གྱི་སྲིད་བྱུས་རྒྱུན་སྐྱོང་གནང་རྒྱུའི་གསལ་བསྒྲགས་མཛད།
༸གོང་ས་༸སྐྱབས་མགོན་ཆེན་པོས་ཡོ་རོབ་གྲོས་ཚོགས་ཀྱི་ཚོགས་འདུ་རྒྱས་འཛོམས་ཐོག་གསུང་བཤད་གནང་བ་དང་། འབྲེལ་མོལ་བསྐྱར་མཐུད་ཡོང་ཐབས་ཀྱི་འབོད་སྐུལ་གནང་།
རྒྱ་ནག་གཞུང་དང་མཉམ་ཐད་ཀའི་འབྲེལ་ལམ་བསྐྱར་གསོ་བྱུང་ཞིང་། ༸གོང་ས་༸སྐྱབས་མགོན་ཆེན་པོའི་སྐུ་ཚབ་དང་རྒྱ་ནག་གཞུང་གི་སྐུ་ཚབ་དབར་འབྲེལ་མོལ་ཐེངས་དགུ་དང་ནང་ལུགས་གྲོས་བསྡུར་ཐེངས་གཅིག་བཅས་བྱུང་། དེ་ཡང་ཕྱི་ལོ་ ༢༠༠༢ ཟླ་ ༩ པའི་ནང་པེ་ཅིང་དུ་འབྲེལ་ཐེངས་དང་པོ་དང་། ཕྱི་ལོ་ ༢༠༠༣ ཟླ་ ༥ དང་ ༦ པའི་ནང་པེ་ཅིང་དུ་འབྲེལ་མོལ་ཐེངས་གཉིས་པ། ཕྱི་ལོ་ ༢༠༠༤ ཟླ་ ༩ པའི་ནང་པེ་ཅིང་དུ་འབྲེལ་མོལ་ཐེངས་གསུམ་པ། ཕྱི་ལོ་ ༢༠༠༥ ཟླ་ ༦ དང་ ༧ པའི་ནང་སུད་སི་རྒྱལ་ས་བྷན་ལ་འབྲེལ་མོལ་ཐེངས་བཞི་པ། ཕྱི་ལོ་ ༢༠༠༦ ཟླ་ ༢ པའི་ནང་ཀོང་ཤི་ཀྲོང་རིགས་རང་སྐྱོང་ལྗོངས་ཀྱི་གྲོང་ཁྱེར་ཀེའུ་ལན་དུ་འབྲེལ་མོལ་ཐེངས་ལྔ་པ། ཕྱི་ལོ་ ༢༠༠༧ ཟླ་ ༦ དང་ ༧ ནང་ཧྲང་ཧའེ་དང་ནན་ཅིང་དུ་འབྲེལ་མོལ་ཐེངས་དྲུག་པ། ཕྱི་ལོ་ ༢༠༠༨ ཟླ་ ༥ ནང་ཧྲན་ཀྲེན་དུ་ནང་ལུགས་གྲོས་བསྡུར། ཕྱི་ལོ་ ༢༠༠༨ ཟླ་ ༦ དང་ ༧ པའི་ནང་པེ་ཅིང་དུ་འབྲེལ་མོལ་ཐེངས་བདུན་པ་དང་། ལོ་དེ་རང་གི་ཟླ་ ༡༠ དང་ ༡༡ ནང་པེ་ཅིང་དུ་འབྲེལ་མོལ་ཐེངས་བརྒྱད་པ། ཕྱི་ལོ་ ༢༠༡༠ ཟླ་ ༡ དང་ ༢ པའི་ནང་པེ་ཅིང་དུ་འབྲེལ་མོལ་ཐེངས་དགུ་པ་བྱུང་བ་བཅས་ཡིན།
ལོ་སྟོད་དུ་བོད་རྒྱ་ཁྱབ་ནང་དེ་སྔོན་བྱུང་མ་མྱོང་བའི་ཞི་བའི་གྱེན་ལངས་བྱུང་བ་དང་། ཕྱི་ཟླ་ ༧ པའི་ནང་འབྲེལ་མོལ་ཐེངས་བདུན་པའི་སྐབས་རྒྱ་ནག་གཞུང་གིས་བོད་མིའི་ངོས་ནས་རང་སྐྱོང་གི་རྣམ་པ་ག་འདྲ་ཞིག་རྩོད་ཀྱི་ཡོད་མིན་ཡིག་ཐོག་གསལ་འདོན་བྱེད་དགོས་རེ་འདུན་བཏོན་པ་ལྟར། ཕྱི་ཟླ་ ༡༠ པའི་ནང་འབྲེལ་མོལ་ཐེངས་བརྒྱད་པའི་སྐབས་བོད་རིགས་ཡོངས་ལ་མིང་དོན་མཚུངས་པའི་རང་སྐྱོང་ཡོང་ཐབས་ཀྱི་བསམ་འཆར་ཡིག་ཆ་སྤྲད་ཡོད་ཅིང་། བསམ་འཆར་ཡིག་ཆ་དེ་ནི་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་ནང་གསལ་བའི་རང་སྐྱོང་གི་ཆ་རྐྱེན་ཁག་གཞི་བཟུང་བཟོ་བཀོད་བྱས་ཡོད། དེ་ཡང་‘‘རྒྱ་ནག་མི་དམངས་སྤྱི་མཐུན་རྒྱལ་ཁབ་ནང་ཡོད་པའི་བོད་རིགས་རྣམས་ལ་གཅིག་གྱུར་གྱི་འཛིན་སྐྱོང་དགོས་པ་’’དང་། ‘‘རང་སྐྱོང་གི་ངོ་བོ་དང་སྒྲོམ་གཞི།’’ དེ་མཚུངས་‘‘བོད་མིའི་གཞི་རྩའི་དགོས་མཁོ་རང་སྲིད་རང་སྐྱོང་བྱེད་རྒྱུའི་གནད་དོན་ཁག་’’བཅུ་གཅིག་ངོས་འཛིན་བྱས་ཡོད། རྒྱ་ནག་གཞུང་གི་དབང་འཛིན་པ་ཚོས་བསམ་འཆར་གྱི་ནང་དོན་ཁག་ལ་འཁྱོག་བཤད་ཀྱིས་‘‘བོད་ཆེན་པོ་’’དང་། ‘‘ཚད་མཐོའི་རང་སྐྱོང་།’’ ‘‘མངོན་པར་མི་གསལ་བའི་རང་བཙན་དང་སྦས་པའི་རང་བཙན་’’རྩོད་ཚུལ་གྱི་ཉེས་འཛུགས་དང་། རྩ་ཁྲིམས་དང་མི་རིགས་ས་གནས་རང་སྐྱོང་གི་བཅའ་ཁྲིམས་དང་འགལ་ཚུལ་བཤད།
རྒྱ་ནག་གཞུང་གིས་བོད་ནང་མུ་མཐུད་བཙན་བཟུང་གིས་ཆབ་སྲིད་དམ་བསྒྲགས་དང་། ཆོས་ལུགས་ལ་སྡང་འཛིན། རིག་གཞུང་རྩ་གཏོར། དཔལ་འབྱོར་དབྱེ་འབྱེད། ཁོར་ཡུག་གཏོར་བཤིག་བཏང་བ་སོགས་གདུག་རྩུབ་དྲག་གནོན་ཚབས་ཆེ་བྱས་དང་བྱེད་བཞིན་པར་ངོ་རྒོལ་བྱེད་ཆེད་བོད་མི་ཚོས་རང་ལུས་མེར་སྲེག་གནང་བ་མ་ཟད། ད་བར་བོད་མི་ ༡༣༠ ཡིས་རང་ལུས་མེར་སྲེག་གནང་བ་ཚང་མས་མགྲིན་དབྱངས་གཅིག་གྱུར་ཐོག་༸གོང་ས་༸སྐྱབས་མགོན་ཆེན་པོ་མཆོག་བོད་ལ་གདན་འདྲེན་ཞུ་དགོས་པ་དང་། བོད་མིར་རང་དབང་དགོས་པའི་མངོན་འདོད་གསལ་བཏོན་བྱས་ཡོད།
བསམ་འཆར་ནང་གསལ་བའི་གནད་དོན་ཁག་ལ་རྒྱ་ནག་དབུས་གཞུང་གིས་མ་རྟོགས་པའམ་ལོག་པར་རྟོགས་པའི་འགྲེལ་བརྗོད་བྱས་པ་ཁག་ལ་གསལ་བཤད་བྱ་ཆེད་བོད་རིགས་ཡོངས་ལ་མིང་དོན་མཚུངས་པའི་རང་སྐྱོང་ཡོང་ཐབས་ཀྱི་བསམ་འཆར་གྱི་འགྲེལ་བརྗོད་ཡིག་ཆ་འབྲེལ་མོལ་ཐེངས་དགུ་པའི་སྐབས་སྤྲད་ཡོད་པ་དང་། འགྲེལ་བརྗོད་ཡིག་ཆའི་ནང་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་སྒྲོམ་གཞིའི་ནང་མིང་དོན་མཚུངས་པའི་རང་སྐྱོང་ལག་བསྟར་བྱེད་ཕྱོགས་སྐོར་འགྲེལ་བརྗོད་བྱས་ཡོད་ཅིང་། རྒྱལ་ཁབ་ཀྱི་རྩ་ཁྲིམས་དང་། བདག་དབང་དང་ས་ཁྱོན་གཅིག་གྱུར། རྒྱུན་འཁྱོངས་གསུམ།༡ དབུས་གཞུང་གི་གོ་རིམ་བཅས་ལ་ཆ་འཛིན་ཡོད་པ་གསལ་ཡོད། ཁྱད་པར་གནད་དོན་བྱེ་བྲག་པ་རང་སྐྱོང་འཛིན་སྐྱོང་གཅིག་གི་སྐོར་དང་། ཆབ་སྲིད་དང་། དཔལ་འབྱོར། སྤྱི་ཚོགས་བཅས་ཀྱི་ལམ་ལུགས་སྐོར། མང་ཚོགས་ཀྱི་བདེ་འཇགས། ཕྱོགས་མི་དོ་དམ་བྱེད་ཐབས་ཀྱི་སྲོལ་ཡིག སྐད་ཡིག ཆོས་ལུགས་བཅས་སྐོར་འགྲེལ་བརྗོད་བྱས་ཡོད། འོན་ཀྱང་རྒྱ་ནག་གཞུང་ནས་མུ་མཐུད་མཁྲེགས་འཛིན་གྱིས་ངོས་ལེན་བྱས་མེད།
༸གོང་ས་༸སྐྱབས་མགོན་ཆེན་པོ་མཆོག་དང་ཨ་རིའི་སྲིད་འཛིན་ཨོ་བྷ་མ་རྣམ་གཉིས་ཕྱི་ལོ་ ༢༠༡༡ ཟླ་ ༧ དང་ཕྱི་ལོ་ ༢༠༡༤ ཟླ་ ༢ བཅས་སོ་སོར་མཇལ་འཛོམས་ཐེངས་གཉིས་གནང་སྐབས་ཕོ་བྲང་དཀར་པོའི་གཞུང་འབྲེལ་གསར་འགོད་གསལ་བསྒྲགས་སྤེལ་བའི་ནང་‘‘༸གོང་ས་མཆོག་གི་དབུ་མའི་ལམ་གྱི་དགོངས་བཞེས་དང་། འཚེ་མེད་ཞི་བ། རྒྱ་ནག་གཞུང་དང་མཉམ་གྲོས་བསྡུར་མུ་མཐུད་གནང་རྒྱུའི་ཆོད་སེམས་ལ་སྲིད་འཛིན་གྱིས་གཟེངས་བསྟོད་གནང་གི་ཡོད།’’ ཅེས་དང་། ‘‘ཐད་ཀར་འབྲེལ་མོལ་བརྒྱུད་ཕན་ཚུན་དབར་གྱི་མི་མཐུན་པ་རྣམས་སེལ་ཐབས་བྱེད་པ་དང་། དོན་སྙིང་ལྡན་པའི་འབྲེལ་མོལ་བྱེད་རྒྱུ་དེ་རྒྱ་ནག་དང་བོད་མི་མང་གཉིས་ཀའི་ཁེ་ཕན་ཡིན།’’ ཞེས་སོགས་གསུངས་ཡོད། སྲིད་སྐྱོང་བློ་བཟང་སེང་གེས་འགོ་ཁྲིད་པའི་བོད་མིའི་སྒྲིག་འཛུགས་ཀྱི་ངོས་ནས་གཉིས་སྨན་དབུ་མའི་ལམ་གྱི་སྲིད་བྱུས་མུ་མཐུད་རྒྱུན་འཛིན་བྱ་རྒྱུའི་ཆོད་སེམས་བསྐྱར་ནན་དང་། ༸གོང་ས་༸སྐྱབས་མགོན་ཆེན་པོ་མཆོག་གི་སྐུ་ཚབ་དང་རྒྱ་ནག་གཞུང་གི་འགོ་ཁྲིད་གསར་པའི་སྐུ་ཚབ་དབར་འབྲེལ་མོལ་བྱ་རྒྱུ་དེ་ཉིད་ལས་ཐབས་ལམ་གཞན་མེད་པ་གསལ་འདོན་བྱས་ཡོད།
ཕྱི་ལོ་ ༢༠༠༩ ནས་འགོ་ཚུགས་ཏེ་ ༢༠༡༤ ཟླ་ ༤ བར་བོད་ནང་བོད་མི་ ༡༣༠ ཡིས་རང་ལུས་མེར་སྲེག་གནང་བ་དང་། བོད་ནང་གནས་སྟངས་ཛ་དྲག་ཇེ་ཆེར་འགྲོ་བཞིན་ཡོད་ཀྱང་ད་བར་༸གོང་ས་༸སྐྱབས་མགོན་ཆེན་པོའི་སྐུ་ཚབ་དང་རྒྱ་ནག་གཞུང་གི་སྐུ་ཚབ་དབར་འབྲེལ་མོལ་མཐུད་ཐུབ་མེད། ཨ་རི་དང་། ཡོ་རོབ་སྤྱི་མཐུན། ཕ་རན་སི། ཉི་ཧོང་། ཨོ་སི་ཀྲོ་ལི་ཡ། བྷ་ར་ཛིལ། ནེའུ་ཛི་ལེཎཌ་བཅས་ནས་རྒྱ་ནག་གཞུང་ལ་གྲོས་མོལ་བརྒྱུད་བོད་དོན་དཀའ་རྙོག་སེལ་ཐབས་བྱ་རྒྱུ་དེ་ཉིད་ཐབས་ལམ་བཟང་ཤོས་ཡིན་པའི་སྐུལ་འདེབས་བྱས་ཡོད། བོད་མིའི་སྒྲིག་འཛུགས་ཀྱི་ངོས་ནས་དབུ་མའི་ལམ་གྱི་སྲིད་བྱུས་མུ་མཐུད་འགྱུར་བ་མེད་པར་ལག་བསྟར་བྱེད་བཞིན་པ་མ་ཟད། རྒྱལ་སྤྱིའི་སྤྱི་ཚོགས་དང་། ཁྱད་པར་རྒྱ་རིགས་མི་མང་གི་རྒྱབ་སྐྱོར་ཆེ་རུ་འགྲོ་བཞིན་པ་རེད།


text:
རྗོ་གྷའི་ཝ་རའི་ལམ་ (Jogiwara Road) གྱི་གད་སྙིགས་གཙང་བཟོ།
- Details
- དཔར་འགྲེམས་ཟླ་ཚེས།: Monday, 29 May 2017 10:33
ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གིས་གོ་སྒྲིག་དང་འཆར་འགོད་འོག་བཞུག་སྒར་དྷ་སའི་ཁོར་ཡུག་གཙང་བཟོའི་བྱ་འགུལ་སྤེལ་བ། ཕྱི་ཟླ་ ༥ ཚེས་ ༢༠ ཉིན་ཚོགས་པའི་ཟླ་རེའི་ཁོར་ཡུག་གཙང་བཟོའི་ལས་གཞིའི་འོག་བཞུག་སྒར་དྷ་སའི་ཁོར་ཡུག་གཙང་བཟོ་བྱས།
དེ་ཡང་དང་པོར་ཚོགས་པའི་ལས་བྱེད་བློ་བཟང་ལགས་ཀྱིས་སྤྱིར་ཁོར་ཡུག་གལ་ཆེ་ཚུལ་དང་། ལྷག་པར་དུ་དྷ་ས་ནི་༧གོང་ས་མཆོག་གི་བཞུག་གནས་དང་། རྒྱལ་ཁབ་འདྲ་མིན་ནས་མི་སྣ་གལ་ཆེན་མང་པོ་ཡང་ཡང་ཕེབས་ཀྱི་ཡོད་པ་སོགས་ཀྱིས་གཙང་མར་ཉར་རྒྱུ་ཧ་ཅང་གལ་ཆེ་བའི་སྐོར་བོད་ཨིན་གཉིས་ཐོག་ནས་དེར་འཛོམས་པའི་མི་མང་ལ་འགྲེལ་བརྗོད་གནང་།
དེ་ནས་ཚོགས་པའི་སྐད་ཡིག་འཛིན་གྲྭ་སོགས་ལ་དང་བླངས་ཀྱིས་སློབ་ཁྲིད་གནང་མཁན་ཕྱི་རྒྱལ་བ་རྣམས་དང་། སློབ་ཕྲུག དེ་བཞིན་ལས་བྱེད་སོགས་ལས་འགུལ་ལ་མཉམ་ཞུགས་གནང་སྟེ་དྷ་ས་མེག་གྷན་ནས་རྗོ་གྷའི་ཝ་རའི་ལམ་ (Jogiwara Road) གྱི་གཡས་གཡོན་གྱི་གད་སྙིགས་དང་། མེག་ལོར་གྲོང་སྡེའི་གཤམ་ན་ལམ་གྱི་འོག་ཏུ་གད་རྙིགས་མང་པོ་གཡུགས་ཡོད་པ་དེ་དག འགྱིག་སྒྱེ་ཆེ་ཆུང་སྣ་ཚོགས་ཀྱི་ནང་དུ་བརྫངས་ཏེ་ཕྱོགས་གཅིག་ཏུ་སྤུངས་པ་དང་། (དྷ་སྟེང་གཙང་བཟོའི་བྱ་འགུལ) Clean Upper Dharamsala Programme (CUDP) ཞེས་པ་དྷ་ས་གཙང་མ་བཟོ་བར་གད་སྙིགས་ལེན་མཁན་གྱི་སྙིགས་འདྲེན་རླངས་འཁོར་གྱིས་གད་སྙིགས་གཡུག་སར་དབོར་བ་རེད།
དེ་རྗེས་མཉམ་ཞུགས་གནང་མཁན་ཡོངས་དང་། སྙིགས་འདྲེན་རླངས་འཁོར་གྱི་ཁ་ལོ་བ་སོགས་ལ་ལྷའི་ཞི་བའི་ཚལ་དུ་གུང་ཚིགས་ཕུལ་བ་སོགས་ཚོགས་པའི་ངོས་ནས་ ཟླ་རེ་བཞིན་ཁོར་ཡུག་གཙང་བཟོ་བྱེད་པའི་བྱ་འགུལ་ལེགས་གྲུབ་བྱུང་།
{hits}153{/hits}


text:
ལོ་རྒྱུས་ཐོག་བོད་ཀྱི་ས་ཁམས་ཆགས་ཚུལ་གྱི་སྒོ་ནས་སྟོད་མངའ་རིས་བསྐོར་གསུམ།བར་དབུས་གཙང་རུ་བཞི། ལྷོ་མོན་ཁ་བཞི། སྨད་མདོ་ཁམས་སྒང་དྲུག་ཅེས་འབོད་སྲོལ་ཡོད་པ་རེད། སྐབས་འདིར་མདོ་ཁམས་ཆུ་བཞི་སྒང་དྲུག་ཅེས་པ་དེ་ངོ་སྤྲོད་ཞུ་རྒྱུ་ཡིན། ཆུ་བཞི་སྒང་དྲུག་ཅེས་པ་དེ་བོད་ཀྱི་ས་གཤིས་ཆགས་ཚུལ་གྱི་སྒོ་ནས་དབྱེ་བ་ཞིག་རེད། ཆུ་བཞི་ནི། ཚ་བ་རྒྱལ་མོ་རྔུལ་ཆུ།(怒江) ཆབ་མདོ་ཟླ་ཆུ། (རྫ་ཆུ澜沧江) འབྲི་ཆུ། (金沙江) རྨ་ཆུ་(黄河) དང་བཞི་ལ་ཟེར། །
1. སྟག་ཚང་དཔལ་འབྱོར་བཟང་པོས་མཛད་པའི་རྒྱ་བོད་ཡིག་ཚང་ལས། སྒང་གསུམ་ཞེས་གསུངས།འདིར་ཆུ་བཞིའི་བར་ན་སྒང་གསུམ་ཡོད་པ་ལ་སྨད་མདོ་ཁམས་སྒང་གསུམ་ཟེར།འོན་ཀྱང་མདོ་ཁམས་སྒང་གསུམ་གྱི་སོ་སོའི་མིང་གང་ཡིན་གསལ་པོར་བྲིས་པ་ད་བར་མ་རྙེད། སྒང་གསུམ་ནི །རྒྱལ་མོ་རྔུལ་ཆུ་དང་ཟླ་ཆུའི་བར་སྒང་གཅིག ཟླ་ཆུ་དང་འབྲི་ཆུའི་བར་སྒང་གཅིགའབྲི་ཆུ་དང་རྨ་ཆུའི་བར་སྒང་གཅིག་ཡིན་པ་ནི་སྨོས་མ་དགོས།
2.གཞི་བདག་དཀར་གཏོར་ལས། སྒང་ལྔ་ཞེས་གསུངས་པ་ནི། གོང་གི་སྒང་གསུམ་གྱི་ཐོག་རྒྱལ་མོ་རྔུལ་ཆུའི་ནུབ་བརྒྱུད་ཕར་རིའི་སྒང་དང་། རྨ་ཆུའི་ཤར་བརྒྱུད་ཀྱི་ཡུལ་སྒང་ཡིན་ངེས་ཀྱང་དེ་དག་གསལ་པོ་ངོས་འཛིན་བྱས་པའི་མིང་ད་བར་མ་མཐོང་།
3. དཔའ་བོ་གཙུག་ལག་ཕྲེང་བའི་ཆོས་འབྱུང་མཁས་པའི་དགའ་སྟོན་ལས། སྒང་དྲུག་ནི། ①ཚ་བ་སྒང་། ཡར་ཀླུང་གཙང་པོའི་ཤར་བརྒྱུད་དང་། རྒྱལ་མོ་རྔུལ་ཆུའི་ནུབ་བརྒྱུད་ཀྱི་ཡུལ་གྲུ་འདི་དག་ལ་ཟེར། དེང་སང་དཔལ་ཤོད་རྫོང་དང་། སྤུ་མི་རྫོང་དང་། རྫ་ཡུལ། ལྷོ་རོང་། དཔལ་འབར་ལ་སོགས་པའི་ཡུལ་གྲུ་འདི་དག་གོ། ② སྤོ་འབོར་སྒང་། རྒྱལ་མོ་རྔུལ་ཆུ་དང་ཆབ་མདོ་ཟླ་ཆུ་གཉིས་ཀྱི་བར་སྒང་འདི་ལ་ཟེར། དཔེར་ན། དེང་སང་མཛོ་སྒང་རྫོང་ལ་སོགས་པའི་ཡུལ་གྲུ་འདི་དག་རེད། ③ སྨར་ཁམས་སྒང་། ཆབ་མདོ་ཟླ་ཆུ་དང་འབྲི་ཆུའི་བར་གྱི་ཡུལ་གྲུ་འདི་དག་ལ་ཟེར། བསངས་ཡིག་མང་པོ་ཞིག་ན་འདིའི་སྟོད་ཕྱོགས་ལྷོ་སྡེ་ཕྱི་འབྲོག་ཁག་ལྔའི་ཡུལ་ལ་ཀེ་རེ་སྒང་དང་། སྨད་ཕྱོགས་ལ་སྨར་ཁམས་སྒང་ཞེས་བྲིས་པའང་འདུག སྨར་ཁམས་ཀེ་རེ་སྒང་ཞེས་མཉམ་དུ་འབོད་སྲོལ་ཡང་བྱུང་འདུག གང་ལྟར་ཡང་ཡུལ་འདི་ལ་སྒང་གཅིག་མ་གཏོགས་བརྩི་སྲོལ་བྱུང་མི་འདུག ④ འབྲི་ཟླ་ཟླ་མོ་སྒང་། འདི་ནི་ཆུ་བོ་རྨ་འབྲི་གཉིས་ཀྱི་བར་ན་བྱང་སྡེ་ཟླ་ཆུ་ཁ་ནས་མར་འབབ་པའི་ཟླ་ཆུ་ཡར་བསྣན་ནས་འབྲི་ཆུ་དང་། ཟླ་ཆུའི་བར་སྒང་ལ་འབྲི་ཟླ་ཟལ་མོ་སྒང་ཞེས་འབོད་སྲོལ་ཆགས་འདུག ཆུ་བོ་འདིའི་མིང་ལ་སྟོད་ན་ཟླ་ཆུ་དང་། སྨད་ན་ཉག་ཆུ་ཟེར། རྒྱ་སྐད་དུ། ཡ་ཀློང་ཅང་ཟེར། (雅砻江) དེང་དུས་རྫ་ཆུ་ཞེས་འབྲི་སྲོལ་ཡོད་འདུག་ཀྱང་། འཇམ་མགོན་ཀོང་སྤྲུལ་རིན་པོ་ཆེས་མཛད་པའི་བསངས་ཡིག་དང་། ལོ་རྒྱུས་ཐམས་ཅད་ནང་དུ། འབྲི་ཟླ་ཟལ་མོ་སྒང་དང་། ཟླ་ཀླུང་དང་། ཟླ་ཁོག་ཅེས་བྲིས་འདུག ( ཟླ། ) འདི་སྒྲ་གཉིས་ལྡན་ཅན་གྱི་ཡི་གེ་ཡིན་སྟབས། Da, Za, གཉིས་ཀ་གང་བདེ་བཀླག་ཆོག ང་ཚོའི་ཕ་མ་དང་མེས་པོ་རྣམས་ཀྱིས་ཟླ་བ་ལ་རྫ་བ་ཞེས་པའི་སྒྲ་གདངས་ཁོ་ན་བཀླགས་སྲོལ་ཡོད།འདི་ནི་དཔེར་ན། གླིང་ཚང་། འདན་ཁོག སྡེ་དགེ དཔལ་ཡུལ་ལ་སོགས་པའི་ཡུལ་འདི་དག་གོ།
⑤ མི་ཉག་རབ་སྒང་། ཉག་ཆུ་དང་། རྨ་གཉིས་ཀྱི་བར་སྒང་དུ་ཆགས་པའི་ཡུལ་གྲུ་འདི་དག་ལ་ཟེར། འདི་ནི་མི་ཉག་ཁ་ལ་གྲུ་བཞི། རྒྱལ་རོང་རྒྱལ་ཁག་བཅོ་བརྒྱད། རྨ་ཆུའི་ལྷོ་བརྒྱུད་དུ་ཆགས་པའི་ཨ་མདོའི་ཡུལ་སྡེ་འདི་དག་ལ་ཟེར། དེང་སང་སི་ཁྲོན་དང་། མཚོ་སྔོན། ཀན་སུའུ་སྟེ་ཞིང་ཆེན་གསུམ་གྱི་ཁོངས་སུ་ཁྱབ་ཡོད་པ་ཞིག་རེད། ⑥ རྨ་ཟླ་སྒང་། རྨ་རྫ་སྒང་ཡང་བྲིས་པ་སྣང་། འདི་ནི་ཉག་ཆུའི་སྟོད་ཕྱོགས་ཟླ་ཆུ་དང་། རྨ་ཆུ་གཉིས་ཀྱི་བར་ན་ཆགས་པའི་ཡུལ་སྡེ་རྣམས་ཏེ། གཙོ་བོ་མགོ་ལོག་དང་། གསེར་རྟ་སོགས་ཀྱི་འབྲོག་སྡེ་འདི་དག་ལ་ཟེར།
རྗེས་སུ་ས་གནས་དཔོན་པོའི་དབང་སྒྱུར་གྱི་མངའ་ཁོངས་ལ་འགྱུར་ལྡོག་བྱུང་རྐྱེན་གྱིས་སྒང་དྲུག་གི་དབྱེ་བ་དེའང་སྲིད་དབང་གི་མངའ་ཁོངས་དང་འབྲེལ་ནས་བྲིས་པ་དཔེར་ན། འབྲི་ཆུའི་ཕར་ཚུར་རུ་གཉིས་ཀ་ལ་སྡེ་དགེ་རྒྱལ་པོས་དབང་སྒྱུར་བྱས་སྟབས། སྐབས་འགར་འཇོ་མདའ་ལའང་ཟལ་མོ་སྒང་ཞེས་བྲིས་པ་དང་། ཡང་། འབའ་དང་། ལི་ཐང་སོགས་ལའང་སྤོ་འབོར་སྒང་ཞེས་བྲིས་པ་འདུག་ཀྱང་། འདི་དག་ནི་ཆུ་བཞི་སྒང་དྲུག་གི་དབྱེ་ཚུལ་གྱི་རྩ་བའི་གཞུང་ལུགས་ཀྱི་བསམ་བློ་ཧ་མ་གོ་པར། སྐབས་དེ་དང་དེའི་དབང་སྒྱུར་གྱི་དཔོན་རིགས་ཀྱི་མངའ་ཐང་དང་འབྲེལ་ནས་ནོར་འཁྲུལ་ཅན་གྱི་བསམ་བློ་འདི་བྱུང་བ་རེད།
གསལ་བཤད་ཞུ་རྒྱུ། ཁོ་བོས་བོད་ཡིག་ཚིག་གཏེར་རྒྱ་མཚོའི་ནང་དུ། པར་གཞི་སྒྲིག་སྐབས་ཚ་བ་སྒང་དང་སྤོ་འབོར་སྒང་གཉིས་ཕན་ཚུན་འཁྲུགས་འདུག་པས་རྒྱ་ཆེའི་ཀློག་པ་པོ་རྣམས་ཀྱི་ཐུགས་འཁྱིལ་ཡོད་པ་ཞུ།
རྩོམ་སྒྲིག་པ། (པད་མ་མཚོ།)


text:
ཁ་བ་སྙིང་ལྕགས་དྲན་བྱུང་།
--------སྤུན་གྲོགས་ཁ་བ་སྙིང་ལྕགས་འདས་ནས་ཉིན་ཞག248འགོར་རྗེས་སུ།
དེ་རིང་ནི་ལུགས་གསར2016ལོའི་སྤྱི་ཟླ2པའི་ཚེས4རེད། ལུགས་རྙིང2015ལོའི་ཧོར་ཟླ12པའི་ཚེས26རེད། ཁྱེད་ཉིད་ངེད་ཅག་དང་བྲལ་ནས་ཉིན་ཞག248འགོར་བའི་ཉིན་མོའང་ཡིན། ན་ནིང་གི་ད་མཚམས་འུ་ཅག་ལྷན་དུ་འཛོམས་ནས་ཕ་ཡུལ་ན་ཀུ་རེ་རྩེ་བཞིན་ཡོད། ཕན་ཚུན་ལ་སྙིང་གཏམ་བཤད་ཀྱིན་ཡོད། ངས་དགེ་འདུན་ཆོས་འཕེལ་གྱི་ཚིག “འདས་པའི་སྙིང་གྲོགས་ཚོང་འདུས་མགྲོན་པོ”ཞེས་པ་འདི་ལ་ཁ་གཡར་ནས་ནང་སེམས་ཀྱི་དྲན་པ་དེ་འགོག་ཐབས་བྱས་ནའང་། ཉེ་འཁོར་གྱི་བྱ་དངོས་མང་བོ་ཞིག་ལ་ཁྱེད་ཀྱི་བརྩེ་དུང་གི་ལོ་མ་འབུས་འདུག་པས“ད་དུང་དྲུང་ན་ཡོད་ཡོད”ཀྱི་སྣང་བ་འདི་སུས་ཀྱང་འགོག་ཏུ་མེད་པ་ཞིག་རེད་ཨང་། ཕྱོགས་ངོས་གཞན་ཞིག་ནས་བཤད་ན། དེ་ནི་བདེ་སྐྱིད་རིགས་ཤིག་ལ་ངོས་བཟུང་ཆོག་མོད། འཆི་འཕོ་མི་ཐུབ་པའི་ན་ཟུག་འདི་དག་ངའི་སྙིང་ཁ་རུ་གྲི་བརྡབས་བརྡབས་བྱས་ནས་འོངས་པས“ནང་གི་དུང་སེམས”འདི་ཡེ་ནས“ཆོད་ཐབས་མི་འདུག”
ང་ནི་སྔར་བཞིན་ཁེར་རྐྱང་ཡིན། ཁེར་རྐྱང་ལས་ཀྱང་ཁེར་རྐྱང་ཡིན། ཡིན་ནའང་ངའི་ནང་སེམས་ན་འཕྱུར་བའི་རྦ་རླབས་འདི་སྔར་བཞིན་དྲག་ཏུ་རྒྱུ། ཁྱོས་བཤད་པ་ལྟར་དུ་ང་ནི་མི་ལས་ངན་ཞིག་ཡིན་པ་འདྲ། དེ་རིང་ངས་ཁྱོད་ཧ་ཅང་དྲན། སེམས་ནང་ལ་སྒོ་ལྕགས་བརྒྱབས་པའི་ཉེ་འཁོར་གྱི་མི་དག་མཐོང་ན་ལྷག་ཏུ་དྲན། དང་ཐོག་འུ་གཉིས་ཀྱིས་ངོ་ཤེས་དུས། ཁྱོད་ཀྱིས་ང་ལ་ཚེ་སྲོག་དང་རིག་གནས་གཉི་ག་བདམས་གསེས་བྱེད་དུ་བཅུག་མྱོང། ང་ཡི་དྲིས་ལན་དེས་ཁྱོད་ཀྱི་ཡིད་ཚིམས་མེད་ནའང་། ཁྱོད་ཀྱིས་སྔར་བཞིན་ངའི་སེམས་སུ་རེ་བ་དང་དོགས་སློང་མང་བོ་ཞིག་སྐྱེ་རུ་འཇུག་སྲིད། ཆབ་ཆའི་རླངས་འཁོར་ས་ཚིགས་ནས་ཁྱོད་ཀྱིས་ང་ལ་མི་ཚེ་ནི་གར་འཕུར་ངེས་མེད་ཀྱི་བྱ་སྒྲོ་རྐང་གཅིག་ཡིན་ཚུལ་བཤད་མྱོང་། ལན་ཀྲུའི་མཚན་མོ་ཞིག་ཏུའང་འུ་ཅག་གིས་མཉམ་དུ >ཞེས་པའི་གླུ་དབྱངས་ཤིག་ལ་ཉན་ཞོར་རྐང་ཐང་གིས་བསྐྱོད་དེ་རང་རང་གི་མ་འོངས་པ་གླེང་མྱོང་། མི་རབས་འདིའི་སྐྱོ་ལ་སྡུག་པའི་ལས་དབང་གླེང་མྱོང་། མཇུག་མཐར་རབ་རིབ་མག་མོག་གི་ཕ་ས་ཕ་ཡུལ་གླེང་ནས་མཉམ་གཅིག་ཏུ་ཆང་འཐུང་བའང་ཡོད།
ཁ་སང་དེ་རིང་ང་ལ་ལང་ཚོ་ཟེར་བ་མེད་ལ། ཐ་ན་དགའ་རོགས་ཤིག་ཀྱང་མེད། མཚམས་སུ་མཚམས་སུ་ཤུར་མ་སེར་བོ་ཉི་སྲེག་ལ་སོང་བའི་སྟོད་གོས་གྱོན་པའི་ན་གཞོན་རྩོམ་པ་པོ་དེ་རྨི་ལམ་དུ་འཁོར་གྱིན་ཡོད། ཡང་ན། གང་ཞིག་ནས་འཛུམ་ཤིག་ཤིག་ངང་ཐོན་ལོས་འཇོག་འདོད་པའི་མི་རྐྱང་ཁྱོད་དྲན་ངོར་རྒྱུ་གི་ཡོད། གྲང་ཤུར་ཤུར་གྱི་དགུན་ཁ་འདིར་ཁྱོད་མེད་པས་ང་རང་ཤིན་ཏུ་གྲང་། ཁྱོད་ཀྱི་ནང་སེམས་ལས་སྐྱེས་པའི་དྲོད་ལམ་ལམ་གྱི་ཡིག་འབྲུ་དག་ལ་ཁེན་ནས་གསོན་ཙམ་བྱས་ཡོད་པའི་ང་རང་ད་ལྟ་འཁྱག་པ་རྡོ་རུ་གྱུར་སོང་། ཕ་ཡུལ་གྱི་མི་ཞིག་གིས་ང་ལ“ཁྱོད་ཀྱིས་ང་ལ་ཉ་ཤ་ཞིག་གྲ་སྒྲིག་བྱེད་རོགས”ཟེར། དྲང་མོར་བཤད་ན། འདི་ནི་ང་ལ་མཚོན་ན་བརྙས་བཅོས་ཚད་མེད་ཅིག་བྱས་པ་རེད། ཡིན་ནའང་ངས་ནི་དངོས་གཟུགས་སུ་འཕོ་མི་ཐུབ་པའི་ཞེ་སྡང་འདི་ཁོག་ལ་བཅུག་ནས་བསྡད་དེ་རང་སེམས་ནས་གནགས་ཁྲག་ཏུ་གཏོང་བ་ལས་ཐབས་གཞན་མ་རྙེད།
ལོ་སར་ལ་ཉེ་བས་མི་ཚང་མས་སྡུག་བསྔལ་ཡོད་དོ་ཅོག་རྒྱབ་ལ་བསྐྱུར་བའི་ལྟ་གོན་བྱེད་མོད། ཁྱོད་རང་མི་ཡུལ་དང་ཁ་གྱེས་སོང་བ་ནི་ང་ལ་མཚོན་ན་དུས་ཚོད་ཀྱི་སྔ་ཕྱི་ཙམ་གྱིས་བསུབ་ཐུབ་པའི་སྟོང་ཆ་ཞིག་ག་ལ་ཡིན། ནང་སེམས་ཀྱི་འཚོ་བ་ལ་ཡོད་པའི་ཟླ་བོ་ཁྱོད་མེད་པས། ང་ནི་དགུན་གཞུང་འདིའི་ཐང་སྟོང་ན་ལུས་པའི་ཡུགས་ས་མ་ཞིག་དང་འདྲ་བར། ཨ་ལན་སྟེར་མཁན་མེད་པའི་ཡིག་འབྲུ་དག་ལ་སེམས་གཏམ་བརྗོད་དེ་ཁྱོད་རང་དྲན་པའི་ན་ཟུག་འདི་ཕྱི་ལ་འཕུད་ཐབས་བྱས་པ་ཡིན། ཉིན་འགའ་ཞིག་གི་ཡར་སྔོན་དུ། ངས་མཚོ་སྔོན་པོའི་དར་འཁྱག་ལ་ལུས་པོ་གླན་ནས་ཁྱེད་རང་བཙལ་བ་ཡིན། རྙེད་མི་སྲིད་པའི་ཁྱེད་རང་རྙེད་འདོད་དེ་བཙལ་བ་ཡིན། དེ་ནས་བཟུང་མི་ཚང་མས་ང་རང་སྨྱོན་པ་ཞིག་ལ་ངོས་བཟུང་འདུག དེ་ནི་ང་ལ་བྱིན་པའི་མཇུག་འབྲས་ག་ལ་ཡིན་མོད་ང་ཡིས་བཙལ་ནས་རྙེད་པའི་ཁྱོད་རང་ཡིན་པ་འདྲ།
གལ་ཏེ་དཀོན་མཆོག་ཟེར་བའི་སྟོབས་པོ་ཆེ་དེས་འདི་དག་ཐམས་ཅད་བཀོད་སྒྲིག་བྱས་ཡོད་ཟེར་བ་བདེན་ན། ང་རང་ལོ་ངོ་མང་བོའི་ཡར་སྔོན་གྱི་རོ་མའི་ཕོ་རྒོད་ཅིག་ཏུ་སྤྲུལ་ཏེ་སྙིང་ནད་རྩོད་དུ་འགྲོ་འདོད། དཀོན་མཆོག་ལགས། གལ་ཏེ་བདེན་ན། ཁྱོད་ཀྱིས་ཉི་ནུབ་དང་མཚམས་སྤྲིན་ལ་གླུ་ལེན་པའི་སྙན་ངག་པ་ལོ་ཆུང་འདི་བསོད་དོན་ཅི་ཡིན། ཁྱོད་ཀྱིས་ནང་སེམས་སུ་བརྩེ་བའི་ཁྲག་དམར་ལྷོག་ལྷོག་གདུ་བའི་གཞོན་ནུ་ཞིག་འཆི་ལམ་དུ་འདེད་དོན་ག་རེ་ཡིན། “དཀོན་མཆོག་ཤི་སོང”ཟེར་བ་རྫུན་རེད། ཁོ་རང་ད་ལྟ་ང་ཚོའི་ཐག་ཉེ་ས་ཞིག་ན་རོ་ལངས་བརྒྱབས་ཡོད་སྲིད། ཡང་ན་རྡུལ་ཕྲ་རབ་རེ་རེའི་སྟེང་གི“སྐྱབས་འགྲོ”འདོན་མཁན་དུ་སྐྱེས་འདུག་པ་འདྲ། གལ་ཏེ་སྲིད་ན། དགུན་ཁ་འདིར་ང་རང“དཀོན་མཆོག”གིས་མི་ཐུལ་བའི་འདྲེ་ཞིག་ཏུ་སྐྱེ་བར་སྨོན་ལམ་རྒྱག་དགོས།
2016/2/4ཉིན།
རྩོམ་སྒྲིག་པ། སྐྱ་བོ།
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


text:
༢༠༠༦ལོའི་ཟླ་དང་བོའི་ཚེས༡༥ཉིན་གྱི་ཕྱི་དྲོའི་ཆུ་ཚོད་གསུམ་གྱི་སྟེང་ངེད་དྲ་བའི་གསར་ འགོད་པ་སྐྱ་བོས་བོད་ཀྱི་སྙན་ངག་པ་གྲགས་ཅན་གཅན་མེ་སྟག་ལགས་ལ་ཁ་པ… ཞིབ་ཏུ་ཀློག →
ལ་དྭགས་ཆོས་འབྱུང་བསྡུས་པ་ཞེས་པ་འདི་ནི་ལ་རྩེའི་གྲོགས་པོའི་རྩོམ་སྒྲིག་པས་སྐབས་འཕྲལ་དུ་སྦྱར་བའི་མིང་ཞིག་སྟེ། རྩོམ་མིང་ངོ་མ་ནི་”ལ་དྭགས… ཞིབ་ཏུ་ཀློག →
དང་པོ། ཐོག་མའི་གླེང་སློང་གནད་བསྡུས ། ༡༩༨༨ ལོ་ནས་བཟུང་བདག་གིས་སྙན་ངག་ལ་ཐོས་པ་བྱེད་མགོ་ཚུགས་པ་ཡིན། སྐབས་དེར་སུམ་རྟགས་དག་གསུམ་གྱི་སྔོན་འགྲོ་ཙམ་… ཞིབ་ཏུ་ཀློག →
མཁས་དབང་དགེ་འདུན་ཆེས་འཕེལ་ཞེ་ན་རྒྱལ་ཁམས་རིག་པས་བསྐོར་བའི་ངེས་དོན་གྱི་དྲན་དབང་ཞིག་ཡིན་པ་སུ་ཡི་སེམས་ན་གསལ་ཀྱི་ལེར་ཡོད། ད་ཐེངས་དེབ་དཀར་མཁན་པོ་ཁ… ཞིབ་ཏུ་ཀློག →
དད་པ་ཡོད་ན་གང་ཡིན་ཡང་རུང་ཞེས་དག་སྣང་ཡོད་ཁུལ་གྱིས་བསྐྱུར་ན། ནམ་ཞིག་ཆོས་རྗེ་དོན་གྲུབ་རིན་ཆེན་རྒྱ་བོད་སོག་གསུམ་མམ། ཡང་ན་མི་རིགས་གཞན་གང་དུ་འགྱུར… ཞིབ་ཏུ་ཀློག →
༼བརྩེ་བ་ཀོ་ཤུན་མ༽ཞེས་པའི་སྙན་ངག་གི་ཆེད་དེབ་འདི་ཀླད་ཀྱི་གཏམ་དང་མཇུག་གི་གཏམ་གཉིས་ཁར་བསྣན་ན་རྩོམ་ཡིག ༥༡ དང་ཤོག་ངོས ༡༣༤ གྲུབ་པའི་དེབ་ཅིག་ལགས་ཤིང… ཞིབ་ཏུ་ཀློག →
༼དབྱངས་ཅན་མ་འཚོལ་མཁན་གྱི་གཅན་རང་སད་དང་ཁོས་དབྱངས་ཅན་མ་འཚོལ་བའི་ཟུར་གླེང་བ།༽ དབྱངས་ཅན་མ་འཚོལ་མཁན་ནི་གཅན་རང་སད་ལགས་ཡིན་ཞིང་། ཁོ་བོས་ཁོང་གི་རྩོ… ཞིབ་ཏུ་ཀློག →
མཚམས་འདིར་སྔར་སྲོལ་རྩེ་ཤོད་༼གཞུང་ཞབས་༽ཀྱི་ཡོང་ཁུངས་དང་། གོ་གནས་རིམ་པའི་འགྲོ་ལུགས་ཤིག་བརྗོད་པར་འདོད་དེ། གཞུང་སའི་ཞབས་འབྲིང་དུ་གཏོགས་པ་རྣམས་ལ… ཞིབ་ཏུ་ཀློག →
《བར་སྣང་གི་མགོ་འཁོར་ཕོ་བྲང》ཞེས་པའི་རྟོག་སྒྲུང་བསྡུས་དེབ་འདིའི་རྩོམ་པ་པོ་ནི་ལོ་རབས་བདུན་ཅུ་བའི་མཇུག་ཙམ་ལ་སྐྱེས་པའི་སྙན་ངག་པ་རེ་རྐང་གླི… ཞིབ་ཏུ་ཀློག →
དང་པོ། རྟག་ངུའི་རྟོགས་བརྗོད་རྩོམ་པ་པོ་ངོ་སྤྲོད་མདོར་བསྡུས། ༼བོད་ཀྱི་རྩོམ་རིག་གི་བྱུང་བ་བརྗོད་པ་རབ་གསལ་མེ་ལོང་ཞེས་བྱ་བའི་ཤོག་ངོས །༢༡༢ ༽ལས་བསྟ… ཞིབ་ཏུ་ཀློག →
དེ་ཡང་བོད་ཀྱི་རིག་གནས་ཆུང་བ་ལྔའི་གྲས་ཀྱི་སྙན་ངག་རིག་པ་ནི་བསྟན་བཅོས་རྩོམ་པ་ལ་མེད་མི་རུང་བའི་རིག་གནས་ཐུན་མིན་གྱི་ཁྱད་ཆོས་ལྡན་པ་ཞིག་ཡིན་ལུགས། ས… ཞིབ་ཏུ་ཀློག →
བཀྲ་ཤིས་པའི་འདབ་མ་དྲུག་ལྡན་གྱི་ཁ་བའི་མེ་ཏོག་གི་ཚོམ་བུ་གནམ་རིམ་པ་བཅུ་གསུམ་གྱི་བང་རིམ་ནས་ས་ཆེན་པོའི་དཀྱིལ་འཁོར་ལ་བསྙིལ་ཏེ།མི་ཡུལ་གྱི་འབགས་པ་ཡོ… ཞིབ་ཏུ་ཀློག →
སྤྱིར་རྩོམ་གང་ཞིག་ཡིན་རུང་བརྗོད་བྱ་དང་བརྗོད་སྙིང་མེད་པ་མི་སྲིད་ཀྱང་། རྩོམ་པ་པོ་སོ་སོའི་ཁམས་དང་མོས་པ་བཞིན་བརྗོད་བྱ་དང་བརྗོད་སྙིང་གང་ཞིག་གདམས་… ཞིབ་ཏུ་ཀློག →
མཁའ་མོ་རྒྱལ། མཚོ་སྔོན་མཚོ་ལྷོ་འབའ་རྫོང་དགོན་གོང་མའི་ཉྭ་ནག་དཔོན་ཚང་དུ་སྐྱེས། མཚོ་སྔོན་མི་རིགས་སློབ་ཆེན་བོད་ཡིག་སྡེ་ཁག་ནས་སློབ་མཐར་ཕྱིན། སློབ་… ཞིབ་ཏུ་ཀློག →
གསལ་བཤད། སྒྲུང་གཏམ་གྱི་བྱུང་རིམ་འདིའི་རིགས་ལ་སྐར་མ་གཅིག་རིང་གི་དོགས་གཞི་ཟེར་ཞིང་། གློག་བརྙན་འཁྲབ་གཞུང་འབྲི་སྐབས་བེད་སྤྱོད་པ་མང་། — རིག… ཞིབ་ཏུ་ཀློག →
གཅན་ཚ་བ་མདའ་ལ་བྱང་བ་ཀུན་གྱིས་ཤེས་ཤིང་། དེའང་མདོར་དེད་ན་མདའ་ལ་དགའ་བའི་དུངས་པ་ཁྱད་པར་བ་དེས་རྐྱེན་བྱས་པས་རེད། འདི་ནི་དོན་ཆེས་ལེགས་པོ་ཞིག་གོ་ཞེས… ཞིབ་ཏུ་ཀློག →
བཀའ་དྲིན་མཉམ་མེད་དྲིན་ཅན་རྩ་བའི་བླ་མའི་ཞབས་ལ་སྒོ་གསུམ་གུས་པ་ཆེན་པོས་ཕྱག་འཚལ་ལོ།། སྣང་བས་སྟོང་བ་མི་འགོག་བདེ་བའི་མཆོག།།སྟོང་བས་སྣང་བ་མི་འགོག་ད… ཞིབ་ཏུ་ཀློག →
ད་ལོའི་ཨ་རིའི་སྲིད་འཛིན་སྐབས་ ༥༨ པའི་འོས་བསྡུ་ཆེན་མོའི་ཁྲོད་ཀྱི་དམངས་གཙོ་ཚོགས་པའི་སྲིད་འཛིན་འོས་མི་ལྕམ་ཧེ་ལ་རེ་ཁི་ལེན་ཊོན་མཆོག་གི་ལོ་རྒྱུས་ས… ཞིབ་ཏུ་ཀློག →
ཇི་སྐད་དུ། མི་ཙམ་མ་ཡིན་ལྷ་ཡང་ཁོང་འཛུམ་ཤོར།། སེར་མོ་མ་ཡིན་སྐྱ་བོ་ཀུན་ཀྱང་བསྔགས།། བྱ་དཀའ་མ་ཡིན་རང་རང་སེམས་ལ་ཐུག། བསྐུས་པ་མ་ཡིན་ཀུན་སློང་དུང་ལྟ… ཞིབ་ཏུ་ཀློག →
ཇེ་ཀེར་ཤི་ནྰ་མོར་ཌེ J. Krishnamurti ཡི་    ཞེས་པའི་དབྱིན་ཡིག་བརྩམས་ཆོས་ལས། མི་ཚེ་ནི་འཚོ་བའི་ཉམས་མྱོང་ཞིག་རེད ། ཉམས་མྱོང་ནི་འབྲ… ཞིབ་ཏུ་ཀློག →
རྫ་བུམ་ནག་པོ། རྨི་ལམ་དུ གླུ་ལེན་ཤེས་པའི་གཙང་བོ་ཞིག ཡུན་རིང་ལ་འཕག་འཚག་བྱས་རྗེས ཕྱི་དབྱིབས་མཛེས་པའི་རྫ་བུམ་ཞིག་ཏུ་གྱུར་སོང རྫ་བུམ་དེས་སླར་ཡང་འ… ཞིབ་ཏུ་ཀློག →
དེང་རབས་ཀྱི་ཚན་རིག་ནི་འགྲོ་བ་མིའི་རིགས་ལ་གནང་བའི་ཐུན་མོང་གི་དངོས་གྲུབ་ཅིག་རེད། ཅིའི་ཕྱིར་ཞེ་ན། དེས་ནི་ང་ཚོ་མིའི་རིགས་ཐམས་ཅད་མུན་ནག་དང་ལོག་ལམ… ཞིབ་ཏུ་ཀློག →
ཆོས་ལུགས་དང་སྒྱུ་རྩལ་གྱི་རིགས་ལ་མི་རིགས་ཀྱི་ས་མཚམས་མེད་ཀྱང་། བརྡ་སྤྲོད་རིག་པ་འམ་སྒྲ་རིག་པར་མི་རིགས་ཀྱི་དབྱེ་བ་ངེས་པར་དུ་ཡོད། མི་རིགས་ཤིག་གི་… ཞིབ་ཏུ་ཀློག →
ཨ་ང་ཙིའི་འཇབ་རྒོལ་ཐེབས་ཏེ་ལུས་པོ་སྐྲང་ཞིང་ཟ་འཕྲུག་དང་ན་ཟུག་བཟོད་ཐབས་བྲལ་བ་སྐྱེ་ཐེངས་རེར་ངས་དེའི་གདུག་རྩུབ་དང་གཡོ་སྒྱུ་ཆད་ལྷག་མེད་པར་ཐེར་འདོན… ཞིབ་ཏུ་ཀློག →
© 2018 བཙན་པོ་དྲ་བ། — Powered by WordPress — 青ICP备17000686号
Theme by Anders Noren — ཀླད། ↑


text:
2016ལོར་བོད་རང་སྐྱོང་ལྗོངས་སུ་ཆུ་ལོག་དང་ཞོད་སྐྱོན་ཚབས་ཆེན་བྱུང་ཞིང་། དེའི་རིང་ཆུ་བེད་ལས་གྲྭའི་སྒྲིག་བཀོད་ལ་གནོད་སྐྱོན་ཚབས་ཆེན་ཕོག་ནས་ཆུ་བེད་སྒྲིག་བཀོད་ལ་ཐད་ཀར་དཔལ་འབྱོར་གྱི་གྱོང་གུན་ཚབས་ཆེན་ཕོག་ཡོད་པ་རེད། ཆུ་བེད་པུའི་ཆུ་བེད་ལས་གྲྭའི་སྒྲིག་བཀོད་ཀྱི་ཉམས་གསོའི་ལས་དོན་ལ་སྐུལ་འདེད་གཏོང་བའི་ཚོགས་འདུའི་དགོངས་དོན་གཞིར་བཟུང་ཉིན་ཤས་གོང་བོད་ཀྱིས་ཆུ་བེད་སྒྲིག་བཀོད་ཀྱི་ཉམས་གསོའི་ལས་གྲྭ་དངོས་སུ་ལག་བསྟར་བྱེད་འགོ་ཚུགས་པ་རེད།
ཤེས་རྟོགས་བྱུང་བར་གཞིགས་ན། མིག་སྔར་བོད་རང་སྐྱོང་ལྗོངས་ཆུ་བེད་ལས་གྲྭའི་སྒྲིག་བཀོད་ཀྱི་ཉམས་གསོའི་ལས་དོན་ལག་བསྟར་བྱེད་པའི་དུས་མཚམས་སུ་སླེབས་ཡོད་པ་རེད། བོད་རང་སྐྱོང་ལྗོངས་ཆུ་བེད་ཐིང་གི་འབྲེལ་ཡོད་འགན་འཁུར་བས་2016ལོའི་ཟླ་12ཚེས་30ཉིན་ཆུ་བེད་པུས་ཆུ་བེད་ལས་གྲྭའི་སྒྲིག་བཀོད་ཀྱི་ཉམས་གསོའི་ལས་དོན་ལ་སྐུལ་འདེད་གཏོང་བའི་ཚོགས་འདུ་འཚོགས་ཏེ་འགན་འཁྲི་དང་ལས་འགན་དོན་འཁྱོལ་གྱིས་རྒྱལ་ཡོངས་ཀྱི་ཆུ་བེད་ལས་གྲྭ་སྒྲིག་བཀོད་ཀྱི་ཉམས་གསོའི་ལས་དོན་ལ་སྐུལ་འདེད་མགྱོགས་པོ་བཏང་ནས་2017ལོའི་ཆུ་མ་རྒྱས་གོང་ཉམས་གསོའི་ལས་འགན་ཆ་ཚང་ལེགས་གྲུབ་ཡོང་བའི་འགན་ལེན་བྱེད་དགོས་པའི་ནན་བཤད་བྱས་ཡོད་ཅེས་ངོ་སྤྲོད་བྱས་པ་རེད།
བོད་རང་སྐྱོང་ལྗོངས་ཆུ་བེད་ལས་གྲྭ་སྒྲིག་བཀོད་ཀྱི་ཉམས་གསོའི་ལས་དོན་ནུས་ཤུགས་ཡོད་རྒུས་ཡག་པོ་སྤེལ་ནས་ཉམས་གསོའི་ལས་འགན་དུས་བཀག་བཞིན་ལེགས་སྒྲུབ་བྱ་ཆེད། བོད་རང་སྐྱོང་ལྗོངས་ཆུ་བེད་ཐིང་གིས《ཆུ་བེད་ལས་གྲྭའི་སྒྲིག་བཀོད་ཀྱི་ཉམས་གསོའི་ལས་དོན་ལ་སྐུལ་འདེད་མགྱོགས་པོ་གཏོང་དགོས་པའི་སྐོར་གྱི་བརྡ་ཐོ》བཏང་བ་རེད། དེ་དང་ཆབས་ཅིག བོད་རང་སྐྱོང་ལྗོངས་ཆུ་བེད་ཐིང་གིས་གེགས་འགོག་གེགས་སེལ་དང་། འཆར་འགོད་ཇུས་འགོད། འཛུགས་སྐྲུན་དོ་དམ། ཞིང་ལས་ཆུ་བེད། ས་ཆུ་རྒྱུན་འཁྱོངས། སྤུས་བཤེར་བདེ་འཇགས། ཞིང་སྤྱོད་གློག ཆུ་དཔྱད། ཉེན་ཁ་མྱུར་སེལ་སོགས་སྡེ་ཚན་ལས་གྲུབ་པའི་འགོ་ཁྲིད་ཚོགས་ཆུང་ཆེད་མངགས་བཙུགས་ཏེ་ས་གནས་ཁག་གི་ཆུ་བེད་ལས་གྲྭའི་སྒྲིག་བཀོད་ཀྱི་ཉམས་གསོའི་ལས་དོན་ལ་མཐུན་སྦྱོར་ངང་སྐུལ་འདེད་གཏོང་རྒྱུ་རེད།
བོད་རང་སྐྱོང་ལྗོངས་ཆུ་བེད་ཐིང་གི་འབྲེལ་ཡོད་འགན་འཁུར་བས་ད་ཐེངས་ཀྱི་ཉམས་གསོའི་ལས་དོན་དེ་གྲོང་ཁྱེར(ས་གནས)ཁག་གི་ཆུ་བེད་ཅུས་ཀྱིས་གོང་ཞུ་བྱ་རྒྱུ་དང་ཉམས་གསོའི་རྣམ་གྲངས་གཙོ་བོའི་གྲས་སུ་2017ལོ་འཁོར་གྱི་བདེ་འཇགས་འབྲུབ་འགོག་ལ་ཤུགས་རྐྱེན་ཐེབས་པའི་ཆུ་མཛོད་དང་། ཆུ་གློག་ས་ཚིགས། ཆུ་རགས། ཆུ་དཔྱད་ཞིབ་བཤེར་ས་ཚིགས་སོགས་ཆུ་བེད་ལས་གྲྭའི་སྒྲིག་བཀོད་ཚུད་ཡོད་ཅེས་ངོ་སྤྲོད་བྱས་པ་རེད།


text:
མཆིན་ཚིལ་རྒྱས་པའི་སྔོན་འགོག་དང་བཅོས་ཐབས།
ཚེ་སྲོག་མྱུར་དུ་འཕྲོག་པའི་ནད་རིགས་འགའ་ཞིག་སྔོན་འགོགས་བྱ་ཐབས།(3)
ཡོང་ཁུངས། ངེད་དྲ་བ། རྩོམ་པ་པོ། ཐུབ་བསྟན་ཕུན་ཚོགས།
གསུམ། མཆིན་ཚིལ་རྒྱས་པའི་སྔོན་འགོག་དང་བཅོས་ཐབས།
预防及治疗脂肪肝
བོད་ཀྱི་ལྷ་རྗེ་རྣམས་ཀྱིས་སྙན་གསོན་ཅིག
མཆིན་ཚིལ་རྒྱས་པའི་ནད་ནི།
མཆིན་པའི་ནང་གི་ཕྲ་ཕུང་ནང་དུ་སྣུམ་རྩི་གསོགས་མང་བའི་རྐྱེན་གྱིས་བྱུང་བའི་ནད་རྟགས་ཤིག་རེད། མཆིན་པར་སྣུམ་རྩི་གསོག་པ་ནི་མཆིན་པ་སྲ་འགྱུར་ནད་ཀྱི་འབྱུང་རྐྱེན་གྱི་སྔོན་འགྲོ་ཞིག་རེད། མཆིན་ཚིལ་རྒྱས་པའི་རྐྱེན་གྱིས་སློང་བའི་མཆིན་ནད་ཀྱི་ནད་པ་དེ། དུག་འབུ་ཅན་གྱི་མཆིན་ཚད་ཀྱི་ནད་པ་ལས་མང་བ་ཡོད་པ་རེད། འགའ་ཞིག་ནད་རྟགས་གང་ཡང་མེད་པ་དང་། འགའ་ཞིག་ནི་ལུས་ཁམས་མི་བདེ་བའི་ནད་རྟགས་ཧ་ཅང་ལྗིད་པོ་ཡོད། ནད་འདི་ཐོག་མའི་སྐབས་སུ་སྨན་བཅོས་བྱས་ན་ཡོངས་སུ་དྲགས་སྐྱེད་ཐུབ། ནད་འདི་ཡུན་རིང་ན་མཆིན་པ་སྲ་འགྱུར་དང་། དེ་ཡུན་རིང་ན་མཆིན་པའི་ཀན་སེར་(肝癌)གྱི་ནད་ངན་ལ་འགྱུར་འགྲོ་ཞིིང་ཡོད་པ་རེད།
ནད་ཀྱི་རྒྱུ་རྐྱེན།
མཆིན་ཚིལ་རྒྱས་པའི་ནད་རིགས་ཀྱི་དབྱེ་བ།
༡ ཤ་རྒྱགས་པའི་རྐྱེན་གྱིས་མཆིན་ཚིལ་རྒྱས་པ། མཆིན་པའི་ནང་སྣུམ་རྩི་གསོག་ཚད་དང་ལུས་ཀྱི་ལྗིད་ཚད་གོ་བསྡུར་ན། ཤ་རྒྱགས་པ་ཅན་བརྒྱ་ཆ་ 30%~50% བར་ལ་མཆིན་ཚིལ་རྒྱས་པའི་ནད་ཡོད་རེད། ཤ་རྒྱགས་དྲགས་པའི་མི་ལ་མཆིན་ཚིལ་རྒྱས་པའི་ནད་གཞི་དེ་བརྒྱ་ཆ་ 61%~94% ཡོད་ངེས། ཤ་རྒྱགས་པའི་ལུས་ཀྱི་ལྗིད་ཚད་ལ་ཚོད་འཛིན་ཐུབ་ན། སྣུམ་རྩི་རྣམས་རིམ་བཞིན་མེད་པར་འགྱུར་ཐུབ།
༢ ཨ་རག་གིས་རྐྱེན་པའི་མཆིན་ཚིལ་རྒྱས་པ། དུས་རྒྱུན་ཨ་རག་འཐུང་མཁན་ལ་མཆིན་ཚིལ་རྒྱས་པའི་ནད་བརྒྱ་ཆ། 75%~95% བར་ཡོང་སྲིད། ཉིན་རེ་ཨ་རག་སྲང་དོ་ནས་གསུམ་བར་བརྒལ་བ་འཐུང་མཁན་ལ་ཨ་རག་གིས་རྐྱེན་པའི་མཆིན་ཚིལ་ནད་འབྱུང་ངེས་ཡིན། །
༣ སྨྱུང་བའི་ཐབས་མགྱོགས་དྲག་པའི་སྐྱོན་ཅན་གྱི་མཆིན་ཚིལ་རྒྱས་པ། ཟས་གཅད་དང་། བཟའ་བཏུང་ཚོད་འཛིན་ཐལ་དྲག་པ་སོགས་ལུས་ཀྱི་ལྗིད་ཚད་ཚ་འགྲིབ་བྱས་པའི་རྐྱེན་གྱིས། མཆིན་པའི་ནང་གི་འབྱུང་བའི་རྫས་རིགས་འགའ་ཞིག་རྒྱུན་ལྡན་མ་ཡིན་པའི་འཕེལ་འགྲིབ་ཀྱིས་དབང་གིས་མཆིན་ཚིལ་རྒྱས་པའི་ནད་གཞིའི་རྐྱེན་བྱེད་ཅིང་ཡོད། །
༤ ལུས་བཅུད་མི་འདང་པའི་མཆིན་ཚིལ་རྒྱས་པ། ལུས་ཀྱི་ཟུངས་བཅུད་ཞན་བའི་རྐྱེན་གྱིས་སྒོང་སྤྲི་དཀར་པོས་མི་འདང་བ་ནི་མཆིན་ཚིལ་རྒྱས་པའི་ནད་གཞི་འབྱུང་བའི་རྒྱུ་རྐྱེན་གཙོ་བོར་ཞིག་ཡིན། བཟའ་བཏུང་གིས་མི་འདང་བ་དང་། ཕོ་བས་མི་ཞུ་བའི་རྐྱེན་གྱིས་སྣུམ་རྩིའི་སྒོང་སྤྲི་ཆད། དེའི་རྐྱེན་གྱིས་(Triglycerides ) ཐྲེ་རྒི་ལེ་སྲེ་རའེ་ཏི་ཞེས་པའི་འབྱུང་བའི་རྫས་དེ་མཆིན་པའི་ནང་བསགས་པས། མཆིན་པ་ཚིལ་རྒྱས་ཀྱི་ནད་ཡོང་གི་ཡོད་པ་རེད། །
༥ གཅིན་མངར་སྐྱོན་གྱིས་མཆིན་ཚིལ་རྒྱས་པ། གཅིན་མངར་གྱི་ནད་པའི་ནང་བརྒྱ་ཆ་ལྔ་བཅུ་ལ་མཆིན་ཚིལ་རྒྱས་པའི་ནད་ཡོད་འདུག དེའི་ནང་མང་ཆེ་བ་ན་ཚོད་སྨིན་པའི་ནད་པ་ཡིན། ལོ་ན་སྨིན་པའི་གཅིན་མངར་མོའི་ནད་པ་ 50%~80% ཤ་རྒྱགས་པ་ཅན་ཡིན། དེ་ནི་ཟས་ཀྱི་སྣུམ་རྩི་དང་། མངར་རིགས་གཉིས་ཀ་དང་འབྲེལ་བ་ཡོད་པ་ཞིག་རེད། །
༦ སྨན་རྫས་ཀྱིས་རྐྱེན་པའི་མཆིན་ཚིལ་རྒྱས་པ། སྨན་རྫས་འགའ་ཞིག་དང་། རྫས་འགྱུར་གྱི་དུག་རིགས་འགའ་ཞིག་གིས་རྐྱེན་གྱིས་ལུས་ཁམས་ཀྱི་འབྱུང་བའི་རྫས་རིགས་འཁྲུགས་རྐྱེན་བྱས་ཏེ་མཆིན་ཚིལ་རྒྱས་པའི་ནད་གཞི་བསྐྱེད་པར་བྱེད་སྲིད། དཔེར་ན། ཞ་ཉེ་དང་། དངུལ། དངུལ་ཆུ་སོགས་ཀྱི་རྫས་རིགས་འགའ་ཞིག་གིས། གྱུར་དུག་ཅན་གྱི་མཆིན་ཚིལ་བྱེད་ཅིང་ཡོད།
༧ སྦྲུམ་མའི་རྐྱེན་གྱིས་མཆིན་ཚིལ་རྒྱས་པ། མངལ་སྦྲུམ་ཐོག་མའི་སྐབས་སུ་ཟླ་བ་བརྒྱད་ཙམ་ཟིན་པ་དང་མཆིན་ཚིལ་རྒྱས་ན། ནད་གཞི་ཚབ་ཆེན་འབྱུང་བ་དང་། མ་བུ་གཉིས་ཀའི་ལུས་ཀྱི་གཟི་མདངས་ཡལ་བས། ཤི་བའི་ཉེན་ཁ་བརྒྱ་ཆ་70%~80% བར་ཡོད་པ་རེད། །
༨ རྒྱུ་རྐྱེན་གཞན་གྱིས་རྐྱེན་པའི་མཆིན་ཚིལ་རྒྱས་པ། གཅོང་ནད་(结核病) དང་། སྲིན་འབུ་ཅན་གྱི་གློ་ཚད། ཁྲག་ངན་གྱུར་པའི་ནད་སོགས་ལ་གཉན་ཁ་རྒྱས་པའི་སྐབས་སུ་མཆིན་ཚིལ་རྒྱས་པའི་ནད་འབྱུང་སྲིད། དུག་སྲིན་ཅན་གྱི་མཆིན་ཚད་ནད་པར་འགུལ་བསྐྱོད་ཚད་འཛིན་བྱ་དྲག་པ་དང་། ཀ་རའི་རིགས་དང་། ནུས་པ་ཚ་བའི་རིགས་སྟེ་དཔེར་ན་ཤ་དང་། སྣུམ་ལྟ་བུ་ཟ་མང་ན་མཆིན་པའི་ཕྲ་ཕུང་གསོག་སླ་བས། མཆིན་ཚིལ་རྒྱས་པའི་ནད་དེ་ལས་འབྱུང་སླ། གཉན་ཁ་ཆག་པ་དང་། ནད་གཞི་དེ་དག་དྲག་སྐྱེད་བྱུང་ཚེ་མཆིན་ཚིལ་རྒྱས་པའི་ནད་དེ་རང་བཞིན་གྱིས་མེད་པར་འགྱུར་སྲིད། ད་རུང་ཕོ་བ་དང་རྒྱུའི་ཟུངས་བཅུད་མཐོ་བའི་ནད་དང་། གྱུར་དུག་ཅན་གྱི་མཆིན་ཚིལ་རྒྱས་པ། རིགས་བརྒྱུད་ཀྱི་མཆིན་ཚིལ་རྒྱས་པ་བཅས་ཡོད།
ཟས་སྤྱོད་སྤང་བླང་སྐོར།
སྤང་བྱའི་ཟས་སྤྱོད།
ཟོག་ཤ་དང་ལུག་ཤ་ཚོན་པོ། ཕག་ཚིལ། ཟོག་ཚིལ་སོགས་ཚིལ་གྱི་རིགས། ཆང་དང་ཨ་རག་གི་རིགས་རྣམས་གཏན་ནས་སྤང་དགོས། །མངར་ཆའི་རིགས་ཀྱི་བཟའ་ཆས། སྐོམ་རྩི་སོགས་སྤང་དགོས། དུས་རྒྱུན་ཟས་སྐོམ་རིགས་ཁ་ཟ་སྣ་ཟ་(零碎小吃) བྱ་མི་རུང་། ལྷག་པར་དགོང་མོ་ཉལ་བའི་སྔོན་དུ་ཟས་རིགས་བཟའ་རྒྱུར་འཛེམས་དགོས། །གཞན་ཡང་མཚན་གཉིད་ཆག་པ། སེམས་ལས་ཆེ་བ། ཁོང་ཁྲོ་མང་བ་སོགས་ཤིན་ཏུ་འཛེམས་དགོས། །
བླང་བྱའི་ཟས་སྤྱོད།
རྒྱུན་ཟས་སྔོ་ཚལ་དང་། ཤིང་ཐོག་རིགས། ཤ་ཞན་པའི་རིགས་ཏེ་ཉ་ཤ་དང་། བྱ་ཤ་ཚིལ་མེད་ལྟ་བུ། རྩམ་པ། བྲ་བོ་དང་། ཕྱུར་ར། སྲན་རྩམ་སོགས་བཟའ་དགོས། ལུས་ཀྱི་ཟུངས་བཅུད་མ་འདང་པའི་རྐྱེན་ལས་བྱུང་བའི་མཆིན་ཚིལ་རྒྱས་པའི་ནད་ཡིན་ན། ཟུངས་བཅུད་གང་འཚམས་རེ་ཁ་སྣོན་བྱ་བ་དང་། ལྷག་པར་དུ་སྒོང་སྤྲི་དཀར་པོ་ཡོད་པའི་ཟས་རིགས་དང་། འཚོ་བཅུད་སྨན་ཡོད་པའི་ཟས་རིགས་བརྟེན་དགོས། །
ནད་པ་ཧ་ཅང་ཤ་རྒྱགས་པ་ཡིན་ན་རྒྱུན་ལྡན་གྱི་བཟའ་བཏུང་ཡང་ཉུང་དུ་གཏང་ནས། ལུས་ཀྱི་ལྗིད་ཚད་ཚད་ལྡན་དུ་འགྱུར་རྒྱུར་འབད་དགོས། གཅིན་མངར་མོའི་ནད་གཞི་ཡོད་ན་ཁྲག་གི་མངར་ཆ་ཚོད་འཛིན་བྱ་དགོས། མེ་མཉམ་རླུང་གི་བྱེད་ལས་ཚད་ལྡན་དུ་འགྱུར་བའི་ཆེད་དུ། ཉིན་ལྟར་རྒྱུན་ལྡན་དུ་བོད་ལུགས་ཀྱི་ལུས་རྩལ་སྦྱོང་བརྡར་རྟེན་ལ་ཕྱག་བསྐོར་དང་། ཡང་ན་དེང་དུས་ལུས་རྩལ་རིགས་གང་འཚམས་འབད་དགོས། །
སྔོན་འགོག་གི་སྨན་དཔྱད།
སྨན་རྫས་རིགས་ལ། མཆིན་པའི་ནུས་པ་བསྐྱེད་བྱེད་དང་། མཆིན་ནད་འགོག་བྱེད་ཀྱི་ཟས་སྨན་རིགས་བརྟེན་དགོས། དཔེར་ན། བྲ་བོ་དང་། འབྲས། རྩམ་པ། ཉ་ཤ ཟོག་ཤ་ཚིལ་མེད་སོགས་དང་། བཅུད་སྨན་ B,C,E,སོགས་བརྟེན་ནས་མཆིན་པའི་ནུས་པ་སྲུང་དགོས།
བོད་སྨན། སེར་འབྲུ་དྭངས་གནས་ཞོགས་པ་རྒྱུན་བརྟེན་བྱ། གཞན་ཡང་བདུད་རྩི་སུམ་སྦྱོར། གུར་གུམ་མཆོག་བདུན། ཏིག་ཏ་བརྒྱད་པ་རྣམས་བརྟེན་ན་མཆིན་ཁམས་ཀྱི་འབྱུང་རྫས་རྒྱུན་ལྡན་དུ་གྱུར་ཏེ་མཆིན་ཚིལ་རྒྱས་པ་ཞི་ནུས་སོ། །
སྨན་རིགས་གང་ཞིག་ཟོས་རྗེས་ངེས་པར་མཆིན་པ་བརྒྱུད་ནས་དྭངས་སྙིགས་འབྱེད་པ་དང་། དུག་འདོན་བྱ་དགོས་སྟབས། མཆིན་པའི་ནུས་པ་ཉམས་རྒུད་མི་འགྲོ་བའི་ཆེད་དུ། འབྱུང་ཁམས་འཁྲུག་བྱེད་ཀྱི་སྨན་རྫས་དང་། དུག་ལྡན་གྱི་སྨན་རྫས། མཆིན་པ་ལ་གནོད་པའི་སྨན་རྫས་རྣམས་གཏན་ནས་འཐུང་མི་རུང་། །
ཞེས་ཤར་དཔལ་སྤུངས་པའི་སྨན་གྲལ་འཛིན་པ་རྒྱལ་ཁམས་པ་ཐུབ་བསྟན་ཕུན་ཚོགས་དེས་སྤྲིངས་སོ། །


text:
“ཀྲུང་གོའི་རིག་གནས་ཉིན་མོ”དང“ཀྲུང་གོའི་གཏམ་རྒྱུད། ཀྲུང་གོའི་བོད་ལྗོངས” ཞེས་པ་བརྗོད་གཞིར་བྱས་པའི་པར་རིས་འགྲེམས་སྟོན་དེ་ཟླ་2པའི་ཚེས་28ཉིན་བར་སི་ལོ་ཝ་ཁེའི་གྲོང་ཁྱེར་ཤིན་ཀྲ་མུའུ་ཅི་ནས་འགོ་ཚུགས་ཤིང་། སི་ལོ་ཝ་ཁེའི་བཅའ་སྡོད་ཀྲུང་གོའི་གཞུང་ཚབ་ཆེན་མོ་ལེན་ལིན་དང་། ཤིན་ཀྲ་མུའུ་ཅི་གྲོང་ཁྱེར་གྱི་གྲོང་གཙོ་ཁེ་ལེའེ་ཨེན། དེ་བཞིན་ས་གནས་དེ་གའི་ལས་རིགས་ཁག་གི་མི་སྣ་200ལ་ཉེ་བ་བྱེད་སྒོར་ཞུགས་ཡོད་པ་རེད།
ཁེ་ལེའེ་ཨེན་གྱིས་ཤིས་ཚིག་སྒྲོན་སྐབས་རིག་གནས་སྤེལ་རེས་ནི་རྒྱལ་ཁབ་དབར་འགྲོ་འོང་བྱེད་པའི་བྱ་ཐབས་གལ་ཆེན་ཞིག་ཡིན་ཏེ། ད་རེས་ཀྱི་བྱེད་སྒོ་འདི་ནས་གཞི་ཚུགས་ཏེ་སྔར་ལས་ལྷག་པའི་སྒོ་ནས་ཀྲུང་གོ་དང་ཁྱབ་ཁོངས་ཁག་གི་དངོས་སྒྲུབ་མཉམ་ལས་བྱ་རྒྱུའུ་རེ་བ་བཏོན།
ལེན་ལིན་གྱིས། ཤིན་ཀྲ་མུའུ་ཅི་གྲོང་ཁྱེར་ནི་སི་ལོ་ཝ་ཁེར་བཅའ་སྡོད་ཀྲུང་གོའི་གཞུང་ཚབ་ཁང་དང་“ ཀྲུང་གོའི་རིག་གནས་ཉིན་མོ”མཉམ་སྒྲུབ་བྱེད་མཁན་ཐོག་མ་ཡིན་ལ། “ ཀྲུང་གོའི་གཏམ་རྒྱུད། ཀྲུང་གོའི་བོད་ལྗོངས་” ཞེས་པའི་བརྗོད་གཞིའི་པར་རིས་འགྲེམས་སྟོན་འདི་ལོར་སི་ལོ་ཝ་ཁེ་རྒྱལ་ཡོངས་སུ་སྐོར་སྐྱོད་འགྲེམས་སྟོན་སྤེལ་ཡུལ་ཐོག་མའང་ཆགས་ཡོད་པ་རེད། ད་རེས་ཀྱི་བྱེད་སྒོས་རྒྱལ་ཁབ་གཉིས་ཀྱིས་དཔལ་འབྱོར་ཉོ་ཚོང་དང་ས་གནས་དབར་འགྲོ་འོང་སོགས་ཁྱབ་ཁོངས་ཀྱི་དངོས་གཉེར་མཉམ་ལས་ལ་གཡུར་ཟའི་གྲུབ་འབྲས་དེ་བས་མང་པོ་ལོན་པར་སྐུལ་སྤེལ་གཏོང་ཐུབ་པའི་རེ་བ་ཡོད་ལ། པར་རིས་འགྲེམས་སྟོན་གྱིས་ཀུན་ལ་མཛེས་སྡུག་ལྡན་པའི་ཀྲུང་གོའི་ས་གཞི་ཆེན་པོ་དང་། ཐུན་མོང་མ་ཡིན་པའི་ཀྲུང་གོའི་རིག་གནས། སྤྲོ་དགའ་མྱོས་པའི་ཀྲུང་གོའི་མི་དམངས། ཀྲུང་གོའི་རྣམ་པ་དངོས་དེ་མངོན་ནས་སི་ལོ་ཝ་ཁེ་མི་དམངས་ཀྱིས་ཀྲུང་གོའི་རིག་གནས་དང་རྒྱལ་ཁབ་ཀྱི་གནས་ཚུལ་རྒྱུས་ལོན་ལ་སྐུལ་འདེད་ཐུབ་པའི་རེ་བའང་ཡོད་ཅེས་བསྟན་བྱུང་།
ད་རེས་ཀྱི་བྱེད་སྒོ་འདི་ནི་སི་ལོ་ཝ་ཁེར་བཅའ་སྡོད་ཀྲུང་གོའི་གཞུང་ཚབ་ཁང་དང་ཤིན་ཀྲ་མུའུ་ཅི་གྲོང་ཁྱེར་སྲིད་གཞུང་གིས་མཉམ་དུ་སྒྲུབ་པ་ཞིག་ཡིན་ཏེ། བྱེད་སྒོར“ ཀྲུང་གོའི་རིག་གནས་ཉིན་མོ” དང་པར་རིས་འགྲེམས་སྟོན་ཁག་གཉིས་ཡོད་ཅིང་། ངོ་སྤྲོད་བྱས་པར་གཞིགས་ན་པར་རིས་འགྲེམས་སྟོན་ནི་ཟླ་3ཚེས་12ཉིན་བར་རྒྱུན་བསྲིངས་རྒྱུ་རེད།
“ཀྲུང་གོའི་རིག་གནས་ཉིན་མོའི” བྱེད་སྒོའི་ཁྲོད། ཡིག་གཟུགས་འབྲི་རྩལ་དང་ཇ་རྩལ། གནའ་བོའི་སྒྲ་སྙན། ཤོག་དྲས་སོགས་ཀྲུང་གོའི་སྲོལ་རྒྱུན་རིག་གནས་འགྲེམས་སྟོན་རྣམ་གྲངས་དང་ཀྲུང་གོའི་ཁྱད་ཆོས་ལྡན་པའི་རིག་གནས་ཐོན་རྫས་ཀྱིས་ས་གནས་དེ་གའི་སློབ་གྲྭ་འབྲིང་ཆུང་གི་སློབ་མ་བརྒྱ་ལྷག་ཙམ་ལ་སྤྱན་གཟིགས་ཡོད་དབང་བཀུག་ཡོད་ཅིང་། བསམ་ཕྱོགས་བརྗེ་རེས་དང་ཕན་ཚུན་མཉམ་ཞུགས་གནང་རྒྱུ་དང་། པར་རིས་འགྲེམས་སྟོན་གྱི་འགོ་ཚུགས་མཛད་སྒོའི་ཐོག་འབྲུག་རྩེད་དང་། དྲག་རྩལ་སོགས་འཁྲབ་སྟོན་ལ་ལྟད་མོ་བ་ཚོས་དགའ་བསུ་ཚད་མེད་གནང་ཡོད་འདུག
སྐུ་མགྲོན་མི་ཉུང་བ་ཞིག་གིས། ད་རེས་ཀྱི་བྱེད་སྒོར་ཞུགས་པ་བརྒྱུད་ཀྲུང་གོའི་སྲོལ་རྒྱུན་རིག་གནས་དང་དེང་རབས་ཀྲུང་གོ་བས་ཡར་སྐུལ་བདེ་ཐང་གི་འཚོ་བའི་རྣམ་པ་སྔར་ལས་ལྷག་པའི་ངོས་འཛིན་ཐོབ་ཡོད་ཅིང་། གོ་སྐབས་སྔར་བས་མང་པོ་ཐོབ་པ་བརྒྱུད་ཀྲུང་གོར་ཤེས་རྟོགས་ཟབ་མོ་ཡོང་རྒྱུའི་རེ་བ་ཡོད་ཅེས་བསྟན་བྱུང་།


text:
༢༠༡༧ ཟླ་ ༡༡ ཚེས་ ༥ རེས་གཟའ་ཉི་མ།
༄༅། །ཕྱི་ལོ་ ༢༠༡༧ ཟླ་ ༡༡ ཚེས་ ༣ ཉིན་བོད་མིའི་སྒྲིག་འཛུགས་ཀྱི་དཔལ་ལྡན་སྲིད་སྐྱོང་བློ་བཟང་སེངྒེ་མཆོག་རྒྱ་གར་བྱང་ཤར་ཨ་སམ་མངའ་སྡེའི་རྒྱལ་ས་གྷོ་ཧ་ཊི་མཐོ་སློབ་ Guwahati university ཀྱི་དགེ་ལས་སློབ་ཕྲུག་བཅས་ཁྱོན་མི་གྲངས་ ༡༠༠༠ བརྒལ་བར་གསུང་བཤད་གནང་འདུག
སྐབས་དེར་མ་འོངས་བོད་ཀྱི་གནད་དོན་ཐོག་རྒྱ་གར་གྱི་ལས་འགན་ཞེས་པའི་བརྗོད་གཞིའི་ཐོག་གསུང་བཤད་གནང་། སྐབས་དེར་དཔལ་ལྡན་སྲིད་སྐྱོང་མཆོག་གིས་དེང་སྐབས་རྒྱལ་སྤྱིའི་རིང་ལུགས་ཀྱི་བསམ་བློ་དང་གུ་ཡངས་ཀྱི་བསམ་བློ་རིམ་བཞིན་ཉམས་གུད་དུ་ཕྱིན་ནས་མཐར་ལྷུང་བའི་རྒྱལ་ཞེན་གྱི་བསམ་བློ་དང་། འཇིགས་སྐུལ་དྲག་སྤྱོད་པའི་དཀའ་ངལ་ཇེ་ཆེར་འགྲོ་བཞིན་པའི་གནས་སྟངས་འོག་རྒྱལ་ཞེན་གྱི་བསམ་བློ་དེ་འཚེ་བ་དང་འབྲེལ་ནས་འགྲོ་བཞིན་ཡོད་པའི་གནས་སྟངས་དེར་གུ་ཡངས་དང་རྒྱལ་སྤྱིའི་བསམ་བློའི་ཐོག་ནས་གདོང་ལེན་བྱེད་ཐུབ་ཚེ་འཛམ་གླིང་ནང་དོན་དམ་གྱི་ཞི་བདེ་བསྐྲུན་ཐུབ་རྒྱུ་ཡིན་པ་གསུངས།
དེ་བཞིན་སྲིད་སྐྱོང་མཆོག་ནས་དེང་སྐབས་རྒྱ་དཀར་ནག་གཉིས་སྟོབས་ཆེན་རྒྱལ་ཁབ་ཀྱི་ངོ་བོའི་ཐོག་ནས་རྒྱལ་སྤྱིའི་སྡིངས་ཆའི་སྟེང་འཐོན་བཞིན་ཡོད་པའི་སྐབས་འདིར་ཡུལ་དེ་གཉིས་ཀྱི་གནས་སྟངས་མི་འདྲ་བའི་ཐོག་གསུང་དོན། རྒྱ་ནག་གཞུང་གིས་ཡར་རྒྱས་བྱུང་ན་མང་གཙོ་མེད་ཀྱང་ཆོག ཅེས་པའི་ལངས་ཕྱོགས་འཛིན་ནས་འགྲོ་བཞིན་ཡོད་ཀྱང་རྒྱ་དཀར་ལྟ་བུར་མཚོན་ན། མང་གཙོ་དང་ཡར་རྒྱས་ཟུང་འབྲེལ་ཐོག་ནས་འགྲོ་བཞིན་ཡོད་སྟབས་རྒྱ་གར་ཡར་རྒྱས་ཀྱི་ཕྱོགས་སུ་བསྐྱོད་བཞིན་པའི་ལམ་བུ་དེ་རྒྱུ་མཚན་ལྡན་པ་ཞིག་རེད། ཉེ་ལམ་མཇུག་སྒྲིལ་བྱས་པའི་རྒྱ་ནག་མི་དམངས་རྒྱལ་ཡོངས་འཐུས་མི་ཚོགས་ཆེན་སྐབས་ ༡༩ ཟེར་བ་འཚོགས་སྐབས་རྒྱ་ནག་གི་སྲིད་འཛིན་ཞི་ཅིན་ཕིང་ Xi Jinping གིས་རྒྱ་ནག་རྒྱ་སྐྱེད་ཀྱི་དུས་རབས་གསར་པའི་ཐོག་གོམ་པ་སྤོ་བཞིན་ཡོད་སྐོར་བཤད་པ་ལྟར། ཉེ་ལམ་འབྲོག་ལམ་ས་མཚམས་ཀྱི་རྩོད་རྙོག་དང་། དར་གོས་འགྲུལ་ལམ་གསར་པའི་ Belt and Road ལས་གཞི་ཟེར་བ་སྤེལ་བ་དེས་རྒྱ་སྐྱེད་ཀྱི་འཐབ་བྱུས་ཇི་ཡིན་ཧ་ཅང་གསལ་པོར་མཚོན་ཐུབ།
ཁུང་ཙི་རིང་ལུགས་ Confucius ཀྱི་རྒྱ་སྐྱེད་ལྟ་གྲུབ་གཞི་རྩར་འཛིན་ནས་འཐབ་བྱུས་ལག་བསྟར་བྱེད་བཞིན་པའི་རྒྱ་ནག་གི་དུས་རབས་གསར་པའི་ཤུགས་རྐྱེན་དེ་འཛམ་གླིང་ས་ཕྱོགས་གང་སར་མངོན་གསལ་ཇེ་ཆེར་འགྲོ་བཞིན་ཡོད་པ་མ་ཟད། ལྷག་པར་རྒྱ་གར་དང་ལྷོ་ཤར་ཨེ་ཤི་ཡའི་ནང་ཧ་ཅང་གསལ་པོ་རེད།
ཕི་ལི་ཕིན་ Philippines ཁུལ་གྱི་གླིང་ཕྲན་བདག་དབང་གི་རྩོད་རྙོག་དང་། ཨ་རུ་ནཱ་ཅལ་དང་ལ་དྭགས་ས་མཚམས་ཐོག་རྒྱ་དཀར་ནག་གཉིས་ཀྱི་རྩོད་གླེང་བྱུང་བའི་གནད་དོན་དེ་དག་དཔེ་མཚོན་འགའ་ཤས་ཡིན། དེར་བརྟེན་འཛམ་གླིང་རྒྱལ་ཁབ་ཚོས་བོད་ཀྱི་གནས་སྟངས་ནས་བློ་སྐྱེད་བསླང་སྟེ་རྒྱ་ནག་གི་དཔལ་འབྱོར་ཁེ་ཕན་གྱི་མགོ་བསྐོར་སླུ་ཁྲིད་འོག་མ་ཚུད་པ་གནང་དགོས།
དེ་སྔ་ལོ་ངོ་ ༦༠ སྔོན་བོད་ནང་གང་བྱུང་བའི་གནས་སྟངས་དང་གཅིག་མཚུངས་དེང་སྐབས་འཛམ་གླིང་ཁྱོན་དུ་རྒྱ་ནག་གི་ཤུགས་རྐྱེན་འོག་དཀའ་ངལ་་འཕྲད་བཞིན་ཡོད། རྒྱ་མི་བོད་དུ་ཐོག་མར་འཛུལ་སྐབས་ཞི་བདེ་དང་ཡར་རྒྱས་ཁ་ལ་འཁྱེར་ནས་བསླེབས་ཡོད། འོན་ཀྱང་ཕྱིས་སུ་ཡ་ང་སྙིང་རྗེ་རྩ་བ་ནས་མེད་པར་བོད་མིའི་ཐོག་དྲག་པོའི་དབང་སྒྱུར་བྱས་ཡོད།
རྒྱ་མིས་བོད་དུ་བཙན་འཛུལ་བྱེད་སྐབས་ཐོག་མར་ལམ་བཟོ་ནས་འགོ་བཙུགས་ཡོད། དེ་ནས་དམག་མིའི་རླངས་འཁོར་ནང་མེ་མདའ་དང་མེ་སྒྱོགས་འཁྱེར་ནས་བོད་དབང་སྒྱུར་བྱེད་སྐབས་བོད་མི་རྣམས་ཅི་བྱ་གཏོལ་མེད་དུ་གྱུར་བ་རེད། དེང་སྐབས་རྒྱ་ནག་གིས་རྒྱལ་ཁབ་མང་པོའི་ནང་ལམ་བཟོ་དང་ཚོང་འབྲེལ་མ་འཛུགས་བྱེད་བཞིན་པ་མ་ཟད། ཆབ་སྲིད་འགོ་ཁྲིད་དང་དབང་འཛིན་པ་རྣམས་ལ་དངུལ་དངོས་ཀྱི་ལྐོག་རྔན་སོགས་སྤྲོད་བཞིན་ཡོད། བོད་ནང་ཐོག་མར་བྱ་སྤྱོད་དེ་མཚུངས་ལག་བསྟར་བྱས་པ་རེད།
བློ་ཕམ་པ་ཞིག་ལ་རྒྱ་མིས་བོད་ས་བཙན་འཛུལ་བྱེད་སྐབས་རྒྱལ་ཁབ་སུས་ཀྱང་བོད་མིར་རྒྱབ་སྐྱོར་བྱེད་མེད། དེར་བརྟེན་ད་ཆ་རྒྱ་ནག་ལ་རྒྱ་སྐྱེད་བྱ་རྒྱུའི་གདེང་ཚོད་རྙེད་ཡོད། བོད་མིར་རྒྱབ་སྐྱོར་མ་གནང་བ་དེ་བཟང་སྤྱོད་དང་འགལ་བ་མ་ཟད། ནོར་འཁྲུལ་ཚབས་ཆེ་ཞིག་ཀྱང་རེད། གལ་ཏེ་རྒྱལ་སྤྱིའི་སྤྱི་ཚོགས་ཀྱིས་བོད་ལ་ཆོད་སེམས་བརྟན་པོས་རྒྱབ་སྐྱོར་གནང་ཡོད་ན་ད་ཚོད་རྒྱ་ནག་ལ་རྨོངས་པའི་ང་རྒྱལ་དེ་ཙམ་སྐྱེ་རྒྱུ་མ་རེད།
བོད་མིའི་འཐབ་རྩོད་ནི་རྒྱལ་སྤྱིའི་སྤྱི་ཚོགས་ཀྱིས་འཚེ་མེད་ཞི་བ་དང་དྲང་བདེན་ལ་ཡིད་ཆེས་ཇི་ཙམ་ཡོད་མེད་ཚོད་ལྟ་བྱེད་ས་ཞིག་ཡིན། བོད་མིར་ངེས་པར་དུ་རྒྱལ་ཁ་ཐོབ་དགོས། གང་ཡིན་བརྗོད་ན་བོད་མིའི་འཐབ་རྩོད་དེ་བཟང་སྤྱོད་དང་མཐུན་པ་ཙམ་མ་ཟད། འཚེ་མེད་ཞི་བའི་ལྟ་གྲུ་ལ་གཞི་བཅོལ་བའི་འཐབ་རྩོད་ཅིག་ཡིན།
འཚེ་བའི་ལས་འགུལ་སྤེལ་སྐབས་དྲིལ་བསྒྲགས་ཤུགས་ཆེ་འགྲོ་བཞིན་ཡོད་ཀྱང་འཚེ་མེད་ཞི་བའི་ལས་འགུལ་གྱི་འབོད་སྒྲར་སྣང་ཆུང་གཏོང་བཞིན་ཡོད་སྟབས་འཚེ་བའི་ལས་འགུལ་མ་སྤེལ་ན་འཚེ་མེད་ཞི་བར་ནུས་པ་འཐོན་རྒྱུ་མིན་འདུག་བསམ་པའི་བརྡ་ལན་ལོག་པ་ཞིག་གཏོང་བཞིན་ཡོད། ང་ཚོས་བརྡ་ལན་ལོག་པ་དེ་འདྲ་ཞིག་མ་ཡོང་བ་བྱས་ནས་བོད་མིའི་འཐབ་རྩོད་ལ་རྒྱལ་ཁ་སྦྱིན་ཏེ་འཚེ་མེད་ཞི་བའི་ལས་འགུལ་གྱི་གྲུབ་འབྲས་མིག་དཔེར་འོས་པ་ཞིག་བཟོ་ཐུབ་དགོས། དེ་འདྲ་བྱུང་ན་འཚེ་མེད་ཞི་བའི་ལས་འགུལ་ལ་ཡིད་ཆེས་མུ་མཐུད་གནས་ཐུབ་རྒྱུ་རེད། ཅེས་སོགས་ཀྱི་གསུང་བཤད་གནང་།
དེ་རྗེས་སྲིད་སྐྱོང་མཆོག་གིས་ཨ་སཱམ་ཤེས་ཡོན་དང་འཕྲོད་བསྟེན། དཔལ་འབྱོར་བཅས་གཅིག་ལྕོགས་བློན་ཆེན་སྐུ་ཞབས་ཧི་མན་ཏ་བྷིསྭ་ཤརྨ་ Himanta Biswa Sarma མཆོག་དང་མཇལ་འཕྲད་གནང་ནས་བོད་མིའི་འཐབ་རྩོད་དང་བོད་དོན་སྐོར་གླེང་སློང་གནང་འདུག་པ་བཅས།།


text:
ཟླ་འདིའི་ཚེས་ ༢༣ ཉིན་བྷེལ་རྗམ་དུ་བྷེལ་ཇམ་བོད་ཀྱི་ཆོས་རིག་འཛིན་སྐྱོང་ཁང་གིས་ན་ཆུང་བྱིས་པའི་རིག་རྩལ་དགོངས་ཚོགས་ཐེངས་བཞི་པའི་ཐོག བྷེལ་རྗམ་བོད་ཀྱི་ན་ཆུང་བྱིས་པའི་ཚགས་པར་ཅེས་པའི་སློབ་མའི་ཚགས་པར་ཞིག་འདོན་སྤེལ་བྱས་འདུག
དེ་ཡང་བྷེལ་རྗམ་བོད་ཀྱི་ན་ཆུང་བྱིས་པའི་རིག་རྩལ་དགོངས་ཚོགས་ནི་༸གོང་ས་མཆོག་ལ་ནོ་སྦེལ་ཞི་བདེའི་གཟེངས་རྟགས་འབུལ་བཞེས་ཀྱི་མཛད་པ་བསྐྱངས་ནས་མི་ལོ་༢༨ འཁོར་བའི་དུས་དྲན་དུ་འཚོགས་པ་ཞིག་ཡིན་པ་དང་། སྐབས་དེར་སྐུ་མགྲོན་གཙོ་བོ་བྷེལ་རྗམ་སྐུ་ཚབ་དོན་གཅོད་བཀྲ་ཤིས་ཕུན་ཚོགས་ཀྱིས་བྷེལ་རྗམ་བོད་ཀྱི་ཆོས་རིག་འཛིན་སྐྱོང་ཁང་གི་ལས་དོན་བྱེད་ཕྱོགས་ལ་བསྔགས་བརྗོད་དང་། མ་འོངས་པར་ཡང་༸གོང་ས་མཆོག་གི་བཀའ་དགོངས་བཞིན་མཐུན་སྒྲིལ་དང་། སྤྱི་དོན་ལ་མི་རེ་ངོ་རེ་བྱས་ནས་འགན་ཁུར་གནང་རྒྱུ་གལ་ཆེན་ཡིན་སྐོར་ཀྱི་ལམ་སྟོན་གསུངས་བཤད་གནང་རྗེས་བྷེལ་རྗམ་བོད་ཀྱི་ན་ཆུང་བྱིས་པའི་ཚགས་པར་སྒོ་འབྱེད་བྱས་ཡོད་པ་རེད།
བྷེལ་རྗམ་བོད་ཀྱི་ན་ཆུང་བྱིས་པའི་ཚགས་པར་ནི་བྷེལ་རྗམ་ཁུལ་དུ་བོད་མིས་བཏོན་པའི་བོད་ཡིག་གི་ཚགས་པར་ཐོག་མ་དེ་ཆགས་ཡོད་པ་དང་། དེ་ཡང་བྷེལ་རྗམ་བོད་ཀྱི་ཆོས་རིག་འཛིན་སྐྱོང་ཁང་གི་གཟའ་མཇུག་སློབ་གྲྭའི་(འཇམ་དབྱངས་བློ་འཕེལ་སློབ་གྲྭ།)སློབ་མ་རྣམས་ལ་བོད་ཡིག་འབྲི་སྦྱོང་གི་ཆེད་དུ་གསར་བཏོད་བྱས་པ་ཞིག་ཡིན་འདུག ཚགས་པར་ནང་སློབ་མ་༢༠ ཡིས་རྩོམ་ཐུང་བྲིས་ཡོད་པ་དང་། ཚགས་པར་གྱི་རྩོམ་སྒྲིག་པའི་གཏམ་ནང་། “གསར་ཤོག་ཆུང་ཆུང་ཞིག་གི་ལགས་སྐྱེས་ཕུལ་ཡོད། འདི་ནི་མེ་ཏོག་ཆུང་ཡང་མཆོད་པའི་རྫས་ཅེས་པའི་དཔེ་ལྟར། ཕར་བལྟས་ན་ཤོག་ངོས་ཆུང་ཆུང་འགའ་ལས་མེད་ཀྱང་དབྱངས་གསལ་སོ་བཞིའི་ས་བོན་ལས་སྐྱེས་པའི་མེ་ཏོག་གི་འཕྲེང་བ་ཞིག་ཡིན། འདི་ནི་མི་ས་མིའི་ཡུལ་ནས་འཁྲུངས་བའི་ཁ་བ་རི་བའི་ན་ཆུང་བྱིས་པ་དག་གི་ཀ་ཁའི་དབྱངས་ལྟ་ཡིན་ལ། འདི་ནི་འཇམ་དབྱངས་བློ་འཕེལ་སློབ་གྲྭའི་སློབ་མ་རྣམས་ཀྱིས་༸སྤྱི་ནོར་༸གོང་ས་སྐྱབས་མགོན་ཆེན་པོར་མི་ཕྱེད་དད་པའི་མཆོད་རྫས་ཤིག་དང་། གཞལ་མེད་བཀའ་དྲིན་ལ་རྗེས་དྲན་མཚོན་བྱེད་ཅིག་ཀྱང་ཡིན་”ཞེས་སོགས་འཁོད་འདུག
བྷེལ་རྗམ་དུ་༢༠༠༨ ལོ་གཞིས་ལུས་རྒྱ་ཆེའི་བོད་རིགས་སྤུན་ཟླ་ཡོངས་དང་སྐྱིད་སྡུག་མཉམ་མྱོང་མཚོན་བྱེད་དུ། བྷེལ་རྗམ་དུ་བོད་མི་འགས་བོད་ཀྱི་ཆོས་དང་རིག་གནས་ཐམས་ཅད་ཀྱི་རྩ་བ། མི་རིགས་ཀྱི་སྲོག་རྩར་གྱུར་བའི་སྐད་ཡིག་རྒྱུད་འཛིན་བྱེད་པར་གཟའ་མཇུག་འཛིན་གྲྭ་བཙུགས་པ་དང་། དེ་ལ་༸གོང་ས་མཆོག་གིས་འཇམ་དབྱངས་བློ་འཕེལ་ཅེས་པའི་མིང་བྱང་གནང་ཡོད་པ་རེད། ད་སྐབས་བྷེལ་རྗམ་ནང་བོད་མི་འདུས་སྡོད་མང་སའི་གྲོང་ཁྱེར་ཁག་དྲུག་ལ་བོད་ཀྱི་སྐད་ཡིག་དང་རིག་གནས་སློབ་ཁྲིད་བྱེད་སའི་གཟའ་མཇུག་འཛིན་གྲྭ་བཙུགས་ཡོད་པ་རེད། འཛིན་གྲྭ་དེ་དག་གི་ནང་ལ་དངོས་ཡོད་སློབ་མ་༢༣༡ གིས་བོད་ཀྱི་སྐད་དང་རིག་གནས་ལ་སློབ་སྦྱོང་བྱེད་བཞིན་ཡོད་པ་དང་། དགེ་རྒན་༤༤ དང་རྒྱུན་ལས་༡༤ ཡིས་དྭངས་བླངས་ཞབས་ཞུ་སྒྲུབ་བཞིན་ཡོད་འདུག །
གསར་འགོད་པ་ཆོས་ཉིད་འོད་ཟེར།


text:
༄༅།།རྩྭ་སའི་ལྕགས་ར་ཡིས་སྐྱེ་ཁམས་ཁོར་ཡུག་དང་རིག་གནས་ལ་ཐེབས་པའི་ཤུགས་རྐྱེན་སྐོར་གླེང་བ།
གསུམ་པ། ལྕགས་ར་དང་ཕྱུགས་རྫིའི་གླུ་སྐད།
ཀུན་གྱིས་ཤེས་གསལ་ལྟར། འབྲོག་ཡུལ་མང་ཤོས་ཤིག་སའི་ཁ་ཞེང་ཆེ་ལ་དབེན་པའི་ཁྱད་ཆོས་ལྡན་པ་ནི་འབྲོག་1 ཅེས་པའི་མིང་བརྡའི་ཐད་ནས་ཀྱང་མཚོན་ཐུབ། འབྲོག་ཡུལ་གྱི་རྫི་བོ་རྣམས་ནམ་རྒྱུན་ས་དབེན་ཞིང་རང་གི་ཡུལ་དང་བར་ཐག་གིས་ཆོད་པའི་ས་རུ་གླུ་གཞས་སྣ་ཚོགས་གཏོང་བ་ནི་ཁོང་ཚོའི་ཐུན་མིན་གྱི་གོམས་སྲོལ་ཞིག་གམ་རིག་གནས་ཤིག་ཏུ་གྱུར་ཡོད། ཡིན་ནའང་གླུ་སྣ་ཚོགས་ཡོད་པ་ལས་ལ་གཞས་ལྟ་བུ་ནི་ངོ་ཚ་དང་འཛེམས་བག་བྱེད་དགོས་པའི་གླུ་ཡི་རིགས་ཡིན་པས།2 ཕ་མ་མིང་སྲིང་རྣམས་ཀྱིས་ཐོས་ཐུབ་པའི་སར་ཤིན་ཏུ་ནས་ཀྱང་ལེན་མི་འོས་པའི་གླུ་ཡིན།
དེ་ལ་སྔར་འབྲོག་ཡུལ་གྱི་རྩྭ་སར་ལྕགས་ར་བསྐོར་མེད་པའི་དུས་སུ་རྫི་བོ་རྣམས་རང་གི་ཡུལ་དང་ཁྱིམ་མིར་ཐག་རིང་བའི་སར་ཕྱུགས་འཚོ་བཞིན་ཡོད་པས། ཁོར་ཡུག་དེ་འདྲའི་ཆ་རྐྱེན་གྱི་འོག་ཏུ་རྫི་བོས་རང་འདོད་བཞིན་གླུ་གཞས་དང་བརྩེ་གླུ་མཛའ་གཞས་སོགས་གཏོང་བར་གོམས་ཡོད་ལ། རི་ལུང་ནས་དེ་ལ་མྱོང་རོལ་བྱེད་པ་ནི་ཁེར་རྐྱང་གི་སྣང་བ་ལྡོག་པའི་ཐབས་མཆོག་ཅིག་ཀྱང་ཡིན། དེར་མ་ཟད། དེ་ནི་རང་བཞིན་གྱིས་ཡུལ་སྲོལ་རིག་གནས་དེ་ལྟ་བུ་རྒྱུན་འཁྱོངས་བྱེད་པའི་ཐབས་ལམ་གལ་ཆེན་དེའང་ཡིན་སྙམ། དེ་བཞིན་དབེན་པའི་འབྲོག་ཐང་རྣམས་སུ་སྐད་ངག་སྙན་མོ་མེད་ལ་གླུ་ཚིག་གོ་རིམ་འཆོལ་བའི་གླུ་ཙམ་མ་གཏོགས་ལེན་མི་ཤེས་པའི་རྫི་བོ་ཆུང་ཆུང་ཞིག་ཡིན་ནའང་གླུ་ལེན་པར་གཞན་གྱི་འཁང་ར་དང་འཕྱ་སྨོད་སོགས་ཀྱི་བཀག་རྒྱ་མི་ཐེབས་པས། གང་དགའ་རང་འདོད་ཀྱིས་བླངས་ཆོག་ལ་མདོར་ན་ཁོད་ཡངས་པའི་རི་ལུང་ནི་སྲོལ་རྒྱུན་གྱི་གླུ་བ་སྐད་གྲགས་ཆོད་པ་རྣམས་ལ་སྦྱོང་བརྡར་སྤྲོད་པའི་སློབ་གསོའི་ལྟེ་གནས་ལྟ་བུ་ཆགས་ཡོད།
ད་ལྟ་དུས་ཆེན་སོགས་དཔེར་ན་བོད་ཀྱི་ལོ་སར་ལྟ་བུའི་སྐབས་སུ་ལོ་ཆུང་རྣམས་གཙོ་བྱས་པའི་བོད་མི་རྣམས་དེང་རབས་ཀྱི་གླུ་གཞས་ལེན་པར་དགའ་བའམ་ལེན་ཤེས་མཁན་ཡང་ལྟོས་བཅོས་ཀྱིས་མང་ནའང་། དམངས་གླུ་ནི་སྔར་ལྟར་ཀུན་གྱིས་ལེན་ཤེས་པ་དེ་འདྲ་མིན་ལ། གླུ་ཚིག་ཀྱང་ཡིད་ལ་འཛིན་སླ་བོ་མིན་པ་ལྟ་བུའི་སྣང་ཚུལ་བྱུང་བཞིན་པ་སྟེ། ཁྱད་པར་དུ་གཞོན་རབས་རྣམས་ཀྱིས་ཡི་གེ་ཤེས་ནའང་མི་ཐོག་སྔོན་མ་ལྟར་དམངས་གླུ་དེ་དག་དེ་འདྲའི་ལེན་མཁས་པོ་མེད་སྟབས། མི་རྣམས་ཀྱིས་འགྱུར་ལྡོག་འདི་ལྟ་བུ་ནི་བྱུང་བ་མགྱོགས་ལ་བསམ་ཡུལ་འདས་པ་ལྟ་བུར་བྱེད་ཀྱང་། ཞིབ་ཀྱིས་གཞིགས་ན་དེར་རྒྱུ་མཚན་མེད་པ་མ་ཡིན་ཏེ། བོད་ཀྱི་གཞོན་རབས་པ་རྣམས་ཀྱང་མི་རིགས་གཞན་ནང་བཞིན་དེང་རབས་ཀྱི་གོ་ལ་ཧྲིལ་འགྱུར་ཅན་དང་མཉམ་དུ་མི་འཚོ་རང་འཚོ་ཡིན་པ་དང་གཅིག ད་ལྟའི་འབྲོག་ཁུལ་གྱི་རྩྭ་ར་ནི་སོ་སོའི་ཁྱིམ་གྱི་འདབས་དང་རྒྱང་ཐག་མི་རིང་བས་༼པར་གཉིས་པ་ལས་མཐོང་ཐུབ།༽དམངས་གླུ་སོགས་ལ་གཞས་ལེན་པར་འཛེམས་དོགས་དགོས་པའི་དབང་གིས་ཁོར་ཡུག་མེད་པར་ཆགས་པ་དང་གཉིས་སོགས་རྒྱུ་རྐྱེན་མང་པོས་ཡུལ་སྲོལ་རིག་གནས་འདི་ལ་བཀག་རྒྱ་ཐེབས་ཤིང་རྒྱུན་སྐྱོང་དཀའ་བ་ཡིན་ནོ།།
པར་གཉིས་པ། སྦྲ་རྙིང་བའི་འདབས་ཀྱི་ལྕགས་ར་དང་ལུག་ཁྱུ། ༢༠༡༢ ལོའི་དབྱར་ཁ།
བཞི་བ། ལྕགས་ར་དང་འབྲོག་ལས་ལྷག་མ། ►
དཔྱད་གཞིའི་ལུང་ཁུངས།
1ལྗོན་ཧྥན་ཟིན་ཁྲི་བྷེ་ལེ་ཟཱ (John Vincent Bellezza) ཡི་ཕྱག་དེབ་ the Dawn of Tibet: the ancientcivilization on the roof of the world ཡི་ཤོག་ངོས་༤༧ ནས་༥༧ བར་གསལ། སྤྱི་ལོ་༢༠༡༤ ལོར་ཨ་རིའི་ Rowman & Littlefield པར་སྐྲུན་ཁང་གིས་དཔར།
2 ཁྲོ་ནི་ཧོས་བྷིར་(Toni Huber) གྱིས་རྩོམ་སྒྲིག་བྱས་པའི་ Amdo Tibetans in Transition: Societies and culture in the Post-Mao Era ཡི་ཤོག་ངོས་༡༧༩ ནས་༡༨༡ བར་གསལ། སྤྱི་ལོ་༢༠༠༢ ལོར་ ནཱེ་ཌར་ལཱན་ཌི (Netherlands) རྒྱལ་ཁབ་ནས་དཔར།


text:
ལོ་གཉིས་ཙམ་རིང་། ཀོང་ཏུང་ཞིང་ཆེན་གྱི་ཚོགས་སྒྲིག་རྣམ་པའི་སྨན་དོན་མི་སྣ་ཚོས་བོད་སྐྱོར་ལས་དོན་ལ་ཧུར་ཐག་ཞུགས་ཏེ་འགན་འཁྲི་དང་ལས་འགན་ཏན་ཏིག་བསྒྲུབས་པས། ཉིང་ཁྲི་གྲོང་ཁྱེར་སྨན་ཁང་གི་དོ་དམ་ཆུ་ཚད་དང་སྨན་བཅོས་ལག་རྩལ་མི་སྣའི་ཆེད་ལས་ཆུ་ཚད་མཐོ་རུ་ནུས་ལྡན་ཕྱིན་ཡོད།
རོགས་རམ་དང་སྣེ་ཁྲིད་ནས་རོགས་སྐྱོར་བྱ་ཡུལ་ས་ཁུལ་གྱི་སྨན་དོན་མི་སྣའི་འཇོན་ཐང་ཆེ་རུ་བཏང་བ།
ཀོང་ཏུང་ཞིང་ཆེན་གྱི་ཚོགས་སྒྲིག་རྣམ་པའི་སྨན་དོན་མི་སྣ་ཚོས་ཕྱོགས་གཅིག་ནས་ཉིང་ཁྲི་གྲོང་ཁྱེར་གྱི་རྒྱ་ཆེའི་སྨན་པའི་ཁྲོད་གནས་པའི་ཡོངས་ཁྱབ་ཀྱི་གནད་དོན་ལ་དམིགས་ནས། འཆད་ཁྲིད་དང་ཚོགས་འདུ་འཚོག་པ་སོགས་ཀྱི་བྱེད་ཐབས་སྤྱད་དེ་སྨན་དོན་མི་སྣར་གཅིག་སྡུད་གསོ་སྦྱོང་བྱས་པ་རེད། གཟའ་འཁོར་རེར་ཆེད་དོན་འཆད་ཁྲིད་ཐེངས་གཅིག་མཐའ་འཁྱོངས་བྱས་ཤིང་། རིམ་རྩིས་བྱས་ན་ཆེད་དོན་གསོ་སྦྱོང་ཐེངས་40ཙམ་བྱས་པ་དང་། བཅོས་དཀའ་བའི་ནད་ལ་གྲོས་བསྡུར་ཐེངས་30ཙམ་བྱས་པ། རིགས་གཅིག་མཁས་ཅན་གྱིས་ནད་བཤེར་དང་སློབ་ཁྲིད་ཐེངས་60ཙམ་བྱས་ཏེ། སྨན་དོན་མི་སྣའི་ལས་ཀའི་ཆུ་ཚད་རྒྱུན་ཆད་མེད་པར་མཐོ་རུ་འགྲོ་རྒྱུར་སྐུལ་འདེད་བཏང་བ་རེད། སྨན་ཁང་ལ་རོགས་རམ་བྱས་ནས་རྒྱུན་མཐུད་སློབ་གསོ་གསོ་སྦྱོང་བྱེད་ཤུགས་ཆེ་རུ་དང་། སློབ་དུས་སྐར་འགོད་ལམ་ལུགས་ནང་འདྲེན། རྒྱུན་མཐུད་སློབ་གསོའི་སློབ་དུས་སྐར་འགོད་ཀྱི་དཔྱད་ཞིབ་ཚད་གཞི་དང་བྱ་དགའི་བྱེད་ཐབས་བཟོས་ཡོད། ཚོགས་སྒྲིག་རྣམ་པའི་གསོ་སྦྱོང་བྱས་པ་ཕུད། ས་གནས་དེ་གའི་སྨན་པས་ནང་ཁུལ་དུ་འཆད་ཁྲིད་བྱས་པ་སོགས་ཀྱི་བྱེད་ཐབས་ལ་བརྟེན་ནས་གསོ་སྦྱོང་བྱས་པས། ཉིང་ཁྲི་གྲོང་ཁྱེར་མི་དམངས་སྨན་ཁང་གི་སྨན་དོན་མི་སྣའི་ཁྲོད་སློབ་སྦྱོང་གི་རྣམ་པ་ཟབ་མོ་ཆགས་ཤིང་། ཕྱོགས་གཞན་ཞིག་ནས་ཁོ་ཚོས"གཅིག་གིས་གཅིག་ལ་རོགས་རམ་དང" "གཅིག་གིས་མང་པོར་རོགས་རམ"གྱི་བྱེད་ཐབས་སྤྱད་དེ། སྔ་རྗེས་སུ་གསོ་སྦྱོང་ཟུར་ཁྲིད་དང་ཡང་ན། གསོ་སྦྱོང་ཁག་ཐེངས་67བྱས་པ་དང་། ལྗོངས་ཕྱི་ནང་ནས་རིགས་གཅིག་མཁས་ཅན་གདན་དྲངས་ཏེ་རིག་གཞུང་སྤེལ་རེས་ཐེངས་6བྱས་པ། མི་ཐེངས་10ལ་དུས་ཐུང་གསོ་སྦྱོང་བྱས་པ། མི་ཐེངས་12ལྗོངས་ཕྱི་ནང་གི་རིག་གཞུང་སྤེལ་རེས་ལ་ཞུགས་པ། དཔྱད་རྩོམ་8ལ་མཛུབ་ཁྲིད་བྱས་པ། ཚན་ཞིབ་རྣམ་གྲངས་8རེ་ཞུ་བཅས་བྱས་ནས་མེད་པ་ནས་ཡོད་པའི་བར་གྱི་ཚད་བརྒལ་མངོན་འགྱུར་བྱུང་བ་མ་ཟད། གྲུབ་འབྲས་ཀྱང་མངོན་གསལ་དོད་པོ་ཐོབ་ཡོད།
ཤེས་རྟོགས་བྱུང་བར་གཞིགས་ན། མིག་སྔའི་བར་ཀོང་ཏུང་ཞིང་ཆེན་གྱི་ཚོགས་སྒྲིག་རྣམ་པའི་སྨན་དོན་མི་སྣ་ཚོས་ནད་པ་མི་ཐེངས་1105ལ་སྨན་བཅོས་བྱས་པ་དང་། གཤགས་བཅོས་ཐེངས་315བྱས་པ། སྨན་བཅོས་བྱེད་སྒོ་137སྒྲིག་འཛུགས་བྱས་པའི་ནང་། རྒྱང་ཁྲིད་སྨན་བཅོས་ཐེངས་2བྱས་པ། ལྗོངས་ཕྱི་ནང་གི་རིགས་གཅིག་མཁས་ཅན་བོད་དུ་གདན་དྲངས་ནས་སྨན་བཅོས་བྱེད་སྒོ་ཐེངས་4སྤེལ་བས། ཉིང་ཁྲི་གྲོང་ཁྱེར་མི་དམངས་སྨན་ཁང་གི་སྨན་བཅོས་ཞབས་ཞུའི་ནུས་པ་མཐོ་རུ་བཏང་ཡོད། མིག་སྔར། ཚོགས་པས་ཚོགས་པ་སྣེ་ཁྲིད་དང་། རིགས་གཅིག་མཁས་ཅན་གྱིས་རྐང་འཛིན་པ་སྣེ་ཁྲིད། དགེ་རྒན་གྱིས་དགེ་ཕྲུག་འཁྲིད་པ་སོགས་ཀྱི་བྱེད་ཐབས་ཀྱིས་ས་གནས་སྨན་པར་སློབ་ཁྲིད་བྱས་ནས་ད་ཆ་ས་གནས་སྨན་པ་ཚོས་རིམ་པ་གསུམ་པ་དང་བཞི་པའི་བུད་མེད་ཚན་ཁག་གི་གཤགས་བཅོས་ལས་འགན་སྒྲུབ་ཐུབ་ཀྱི་ཡོད་པ་མ་ཟད། ཟུག་མེད་པར་ཕྲུ་གུ་བཙའ་བ་སོགས་ཁྱབ་ཁོངས་9ཡི་ལས་འགན་སྒྲུབ་ཐུབ་ཀྱི་ཡོད།
ཁྱབ་རྒྱ་ཆེ་རུ་བཏང་བས་ཁྱབ་འགྱེད་སྣེ་ཁྲིད་ཀྱི་འཇོན་ཐང་མངོན་གསལ་དོད་པོས་ཆེ་རུ་ཕྱིན་པ།
ཀོང་ཏུང་ཞིང་ཆེན་གྱི་ཚོགས་སྒྲིག་རྣམ་པའི་སྨན་དོན་མི་སྣ་ཚོས་ཁྱབ་འགྱེད་སྣེ་ཁྲིད་ཀྱི་འཇོན་ཐང་འདོན་སྤེལ་གང་ལེགས་བྱེད་པ་དང་ལས་དོན་གྱི་ཁྱབ་ཁོངས་རྒྱ་ཆེ་རུ་ཧུར་ཐག་བཏང་སྟེ། 《གནས་ཀྱིས་ཁྱོན་ཡོངས་ལ་སྣེ་འཁྲིད་པའི་ཚོགས་སྒྲིག་རྣམ་པའི་སྨན་དོན་མི་སྣའི་ཁྱབ་འགྱེད་འཇོན་ཐང་འདོན་སྤེལ་བྱེད་པའི་ཇུས་གཞི》བཟོས་པ་མ་ཟད། ཉིང་ཁྲི་གྲོང་ཁྱེར་གྱི་རྫོང་དང་། ཤང་། གྲོང་ཚོ་བཅས་རིམ་གསུམ་སྨན་བཅོས་སྒྲིག་གཞིར་ལག་རྩལ་མཛུབ་ཁྲིད་དང་། ལས་སྒོ་གསོ་སྦྱོང་། སྐོར་སྐྱོད་སྨན་བཅོས་བཅས་ཀྱི་ལས་དོན་སྤེལ་ཤུགས་ཆེ་རུ་བཏང་བ་དང་འབྲེལ། སྔ་རྗེས་སུ་རྫོང་4དང་། ཤང་9 གྲོང་རྡལ་10བཅས་ལ་སྐོར་སྐྱོད་སྨན་བཅོས་དང་འོས་འགན་སྨན་བཅོས་ཀྱི་ལས་དོན་སྤེལ་བ་དང་དུས་མཚུངས་ནད་པ་937ལ་སྨན་བཅོས་བྱས་པ་དང་སྒོར་ཁྲི་5ལྷག་ཙམ་རི་བའི་སྨན་སྤྲད་པར་མང་ཚོགས་ཚོའི་དགའ་བསུ་ཐོབ་ཡོད། ཁོ་ཚོས་ད་དུང་སྨྱན་སྦྱོར་གསར་པ་སྤྱད་དེ་ཉིང་ཁྲི་གྲོང་ཁྱེར་གྱི་ནད་རྟགས་སྨན་བཅོས་སྐད་འཕྲིན་ལས་སྟེགས་བཙུགས་ནས་གྲོང་ཁྱེར་དང་། རྫོང་། ཤང་བཅས་རིམ་གསུམ་སྨན་བཅོས་སྒྲིག་གཞི་དང་ལས་སྒོའི་མི་སྣར་ཁྱབ་པར་བྱས་ཤིང་། རང་ངོས་དང་རྒྱབ་ཕྱོགས་ཀྱི་སྨན་བཅོས་ཐོན་ཁུངས་ལེགས་ཆ་འདོན་སྤེལ་བྱས་པས་རྒྱང་ཁྲིད་སྨན་བཅོས་དང་། རྒྱུན་མཐུད་སློབ་གསོ། གསོ་རིག་ཚན་རིག་ཁྱབ་གདལ་བཅས་ཀྱི་ནུས་པ་ཐོན་ནས། ནད་པ་མི་ཉུང་བ་ཞིག་གི་ཐག་རིང་དུ་སྨན་བཅོས་བྱེད་པར་འགྲོ་དགོས་པའི་དཀའ་ངལ་བསལ་བ་མ་ཟད། ཚད་གཞི་ངེས་ཅན་ཞིག་ནས་མང་ཚོགས་ནད་ལྟ་དཀའ་བའི་གནད་དོན་ཐག་གཅོད་ཐུབ་ཡོད།
དེ་དང་དུས་མཚུངས། ཀོང་ཏུང་ཞིང་ཆེན་ཚོགས་སྒྲིག་རྣམ་པའི་སྨན་དོན་མི་སྣ་ཚོས་ད་དུང་ཉིང་ཁྲི་གྲོང་ཁྱེར་མི་དམངས་སྨན་ཁང"ཁ་པ་རིམ་པ་གསུམ་པའི་སྨན་ཁང"དུ་གཏོད་རྒྱུ་སོགས་དཀའ་གནད་ལས་དོན་ལ་དམིགས་ནས། རྒྱབ་ཕྱོགས་ཀྱི་རྒྱབ་སྐྱོར་བརྩོན་ལེན་ཧུར་ཐག་བྱས་པ་དང་ཀོང་ཏུང་ཞིང་ཆེན་འཕྲོད་བསྟེན་དང་འཆར་ལྡན་བུ་བཙའ་ཨུ་ལྷན་དང་མཐུན་སྦྱོར་བྱས་ནས། ཁག་3པའི་ཀོང་ཏུང་ཞིང་ཆེན་རིམ་ཁག་སྨན་ཁང་གི་དཔྱད་ཞིབ་རིགས་གཅིག་མཁས་ཅན་དང་ཀོང་ཏུང་ཞིང་ཆེན་མི་དམངས་སྨན་ཁང་གཉིས་པའི་རིགས་གཅིག་མཁས་ཅན་20གདན་དྲངས་ཏེ། ཉིང་ཁྲི་གྲོང་ཁྱེར་མི་དམངས་སྨན་ཁང"ཁ་པ་རིམ་པ་གསུམ་པའི་སྨན་ཁང"དུ་གཏོད་རྒྱུའི་ལས་དོན་ལ་ཞིབ་དཔྱད་བྱས་པ་དང་འབྲེལ་བཅོས་སྒྲིག་བྱེད་རོགས་ཀྱང་བྱས་པ་རེད། ཚོགས་སྒྲིག་རྣམ་པའི་སྨན་དོན་མི་སྣ་ཚོས་རང་འགུལ་ངང་རང་ངོས་ཀྱི་ལེགས་ཆ་འདོན་སྤེལ་བྱས་ནས་མཐུན་སྦྱོར་ཧུར་ཐག་བྱས་ཏེ་ཀོང་ཏུང་ཞིང་ཆེན་མི་དམངས་སྨན་ཁང་གིས་སྒོར་ཁྲི་2ཙམ་རི་བའི་སྨན་བཅོས་ཡོ་བྱད་ཆ་ཚང་60ལྷག་ཙམ་ཞལ་འདེབས་བརྒྱབ་པ་དང་། ཀོང་ཏུང་ཞིང་ཆེན་འཕྲོད་བསྟེན་དང་འཆར་ལྡན་བུ་བཙའ་ཨུ་ལྷན་དང་མཐུན་སྦྱོར་གྱིས་སྒོར་ཁྲི་88རི་བའི་ཁྲག་བརྗེས་འཕྲུལ་འཁོར་4ཞལ་འདེབས་བརྒྱབ་པ། ཉིང་ཁྲི་གྲོང་ཁྱེར་ཚན་རྩལ་ཅུས་དང་ཀོང་ཏུང་གྲོང་ཁྱེར་ཚན་རྩལ་ཅུས་ཀྱི་བུད་མེད་ཚན་ཁག་རྣམ་གྲངས་ལ་མ་དངུལ་སྒོར་ཁྲི་100བརྩོན་ལེན་བྱས་པ་རེད། ཁོང་ཚོས་རང་ངོས་ཀྱི་ལེགས་ཆ་སྤྱད་དེ་བོད་སྐྱོར་ཞིང་ཆེན་དང་གྲོང་ཁྱེར་དུ་ཉིང་ཁྲི་དྲིལ་བསྒྲགས་དང་འོས་སྦྱོར་བྱས་པས། ཉིང་ཁྲིར་མི་དེ་བས་མང་བའི་དོ་སྣང་དང་རྒྱབ་སྐྱོར་ཐོབ་ནས། ཀོང་ཏུང་དང་བོད་ལྗོངས་ཞིང་ལྗོངས་གཉིས་ཀྱི་སྤེལ་རེས་མཉམ་ལས་ལ་སྐུལ་འདེད་དང་ཁ་གཏད་རོགས་སྐྱོར་གྱི་ཐབས་ལམ་རྒྱ་ཆེར་གཏོང་རྒྱུར་རྨང་གཞི་བཟང་པོ་ཞིག་བཏིངས་པ་རེད།